Mestské zastupiteľstvo v Košiciach

Zápisnica
z XXV. rokovania Mestského zastupiteľstva v Košiciach,
zo dňa 16. júna 2014

Prítomní: podľa prezenčných listín

Rokovanie Mestského zastupiteľstva v Košiciach otvoril a viedol primátor mesta Košice MUDr. Richard Raši, PhD., MPH vo veľkej zasadačke Magistrátu mesta Košice.

Úvod rokovania

p. Raši, primátor mesta - Páni poslanci prosím vás, aby ste sa zaprezentovali tí, ktorí sa nachádzate v zasadačke, aby sme mohli začať mestské zastupiteľstvo. Otváram XXV. rokovanie Mestského zastupiteľstva v Košiciach, na ktorom vás všetkých vítam. Chcem na úvod ospravedlniť z rokovania Mestského zastupiteľstva pána poslanca Melichárka. Ostatní páni poslanci a dámy poslankyne by sa mali dostaviť. 
	V súvislosti s úmrtím pána doktora Jozefa Kravca z Útvaru hlavného architekta Magistrátu mesta Košice, požiadal všetkých prítomných v zasadačke, aby mu minútou ticha vzdali úctu a uctili si jeho pamiatku. 
- - -

K programu rokovania

p. Raši, primátor mesta - Konštatujem, že máme prezentovaných 34 poslancov, čo je nadpolovičná väčšina všetkých poslancov a sme teda uznášania schopní. Ctené dámy poslankyne, vážení páni poslanci, budeme pokračovať v rokovaní. Program rokovania ste dostali v pozvánke. Tento program chcem doplniť o bod 66/1 Informácia o plnení úloh vyplývajúcich z uznesení mestského zastupiteľstva od XXI. rokovania mestského zastupiteľstva. Po schválení vám materiál bude doručený. A teraz poprosím o vaše pripomienky resp. doplňujúce návrhy. Pán poslanec Berberich, nech sa páči.

p. Berberich, poslanec MZ - Ďakujem pekne za slovo, dobré ráno pán primátor. Ak dovolíte, som nezachytil, či ste ospravedlnili dvoch mojich kolegov, pána Rusnáka a pána Kočiša. 

p. Raši, primátor mesta - Nie, neospravedlnil som ich, lebo som ich nemal napísaných. Čiže ospravedlňujem aj pánov poslancov Rusnáka a Kočiša. Potom poprosím, len nech písomne pošlú ospravedlnenie. 

p. Berberich, poslanec MZ - Ďakujem pekne.

p. Raši, primátor mesta - Ďakujem. Nech sa páči, pani viceprimátorka Lenártová.

p. Lenártová, námestníčka primátora - Dobré ráno prajem vážený pán primátor, ctený poslanecký zbor. Chcela by som doplniť bod 3/1 Oznámenie o prevode akcií spoločnosti Kosit a.s. a ponuka akcionárov pre mesto Košice na uplatnenie si predkupného práva. Ďakujem.

p. Raši, primátor mesta - Ďakujem pekne. Pán námestník primátora Jakubov.

p. Jakubov, námestník primátora - Dobré ránko vážený pán primátor, dámy a páni, z programu rokovania sťahujem bod č. 43 Priamy predaj pozemkov v katastrálnom území Letná pre PB Capital a.s. z dôvodu, že žiadateľ nepredložil ponuku v rámci zverejneného zámeru priameho predaja. Ďakujem.

p. Raši, primátor mesta - Ďakujem pekne, čiže sa sťahuje bod 43, pán poslanec Süli.

p. Süli, poslanec MZ - Vážený pán primátor, ctené zastupiteľstvo, navrhujem, aby bod 8 sme prejednali ihneď po bode 3. Poradie aby sa zmenilo, aby to bolo 3/1. Bod 8 aby bolo 3/1.

p. Raši, primátor mesta - 3/1 to nemôže byť, pretože to navrhla pani viceprimátorka. Čiže môže to byť 3/2.

p. Süli, poslanec MZ - Tak nech bude 3/2.

p. Raši, primátor mesta - Dobre. Ďakujem pekne, keď nemá nikto žiadne pripomienky ani pozmeňujúce návrhy, budeme hlasovať za jednotlivé doplňujúce návrhy. Najprv budeme hlasovať o tom, aby bol doplnený do rokovania mestského zastupiteľstva bod 66/1  Informácia o plnení úloh vyplývajúcich z uznesení mestského zastupiteľstva od XXI. rokovania mestského zastupiteľstva. Prosím hlasujte.

Hlasovanie č. 1 -	zmätočné

Hlasovanie č. 2 o bode č. 66/1 - 	za: 45, proti: 0, zdržal sa: 0

p. Raši, primátor mesta - Prejdeme k druhému doplňujúcemu bodu dnešného rokovania, ktorý bol navrhnutý pani námestníčkou ako bod číslo 3/1 Oznámenie o prevode akcií spoločnosti Kosit a.s. a ponuke akcionárov pre mesto Košice na uplatnenie si predkupného práva. Prosím hlasujte.

Hlasovanie č. 3 o bode č. 3/1 - 	za: 46, proti: 0, zdržal sa: 0

p. Raši, primátor mesta - Konštatujem, že aj tento bod sme schválili.
Bod č. 43 bol stiahnutý predkladateľom, teda hlasovať o tom nebudeme, ale budeme hlasovať o návrhu pána poslanca Süliho, aby bol bod číslo 8 dnešného rokovania mestského zastupiteľstva preložený ako bod v poradí 3/2. Prosím hlasujte.

Hlasovanie č. 4 - 	za: 39, proti: 0, zdržali sa: 7

p. Raši, primátor mesta - Teraz budeme hlasovať o programe ako celku, aj s jeho úpravami. Prosím hlasujte.

Hlasovanie č. 5 o programe - 	za: 46, proti: 0, zdržal sa: 0

p. Raši, primátor mesta - Oznamujem teda, že dnes sa budeme riadiť týmto schváleným programom rokovania aj so zmenami, ktoré sú jeho súčasťou. 
- - -

Overovatelia zápisnice:	Mgr. art. Ľubica Blaškovičová a Ing. Juraj Briškár
- - -

Návrhová komisia

p. Raši, primátor mesta - A teraz poprosím predsedov poslaneckých klubov, aby navrhli svojich zástupcov do návrhovej komisie. Pán poslanec Géci nech sa páči.

p. Géci, poslanec MZ - Vážený pán primátor, kolegyne, kolegovia, dovoľte mi, aby som v mene poslaneckého klubu SMER- Sociálna demokracia a MOST - HÍD navrhol do návrhovej komisie týchto poslancov, a to Jaroslava Kaifera, Jozefa Andrejčáka, Mareka Kandráča a Juraja Briškára.

p. Raši, primátor mesta - Ďakujem pekne, predseda poslaneckého klubu, pán poslanec Petrvalský.

p. Petrvalský, poslanec MZ - Dobré ránko. Ďakujem pekne za slovo pán primátor. Za poslanecký klub SDKÚ - DS, EDS by som rád navrhol pána Igora Jutku.

p. Raši, primátor mesta - Ďakujem. Má niekto pripomienky alebo iný návrh? Ak nie, budeme hlasovať o zložení návrhovej komisie v zložení: páni poslanci Kaifer, Andrejčák, Briškár, Jutka a Kandráč. Prosím hlasujte.

Hlasovanie č. 6 - 	za: 45, proti: 0, zdržal sa: 1

p. Raši, primátor mesta - Konštatujem, že návrhová komisia bude pracovať v schválenom zložení. Zároveň žiadam členov návrhovej komisie, aby zaujali svoje miesta vo vyhradenom dvanástom rade. Poprosím ostatných poslancov, aby svoje návrhy k jednotlivým bodom programu rokovania predkladali písomne tejto návrhovej komisii po ústnej informácii prítomných poslancov.
- - -

Bod č. 1
Informácia primátora mesta o svojej činnosti od XXIV. rokovania MZ

p. Raši, primátor mesta - Ctené dámy poslankyne, vážení páni poslanci dovoľte mi, aby som vás stručne informoval o mojej činnosti od posledného rokovania mestského zastupiteľstva. Na začiatku tohto obdobia, po mestskom zastupiteľstve, Košice žili najmä oslavami jubilejného 20. ročníka osláv Dňa mesta Košice, ktorých sme hlavným organizátorom. Okrem tradičných podujatí sme zorganizovali niekoľko zaujímavých noviniek. Bolo pripravených 70 hlavných a sprievodných programov, v ktorých vystúpilo viac ako tisíc účinkujúcich. Prvýkrát sme využili pri vytváraní programu Dňa mesta Košice veľkorysé priestory, ktoré sme zrekonštruovali a premenili vďaka titulu Európske hlavné mesto kultúry. Okrem toho sme sa zapojili vrátane mnohých z vás, aktívne do primátorskej kvapky krvi, či sme podporili charitatívny VSE City run. Desiate výročie vstupu  Slovenskej republiky do Európskej únie sme oslávili Dňom Európy. Robili sme Deň rodiny a prvýkrát aj deň Užhorodu, v rámci ktorého sme privítali delegáciu na čele s povereným novým primátorom Užhorodu, nášho partnerského mesta, Viktorom Ščadejom. V priestoroch Historickej radnice som prijal aj veľvyslanca Maďarskej republiky na Slovensku. Okrem toho sme v minulom období rekonštruovali 14 školských zariadení, na ktoré sme čerpali finančnú dotáciu, ktorú schválila vláda počas výjazdového rokovania v Košiciach. V budúcom roku nás ešte čakajú väčšie opravy školských bazénov. Ocenili sme príslušníkov Mestskej polície a prijali sme aj úspešných majstrov Slovenska - hokejistov Košíc, basketbalistiek Good Angels, či florbalistov. Odovzdali sme ocenenia víťazom športu troch generácií, zahájili sme Morris Cup, urobili sme prvý ročník ako spoluorganizátor cyklistickej akcie Bike and Tour. Otvorili sme kemp mládežníckych trénerov, úradujúceho talianskeho šampióna Juventus Turín, či odovzdali sme ceny mnohým iným športovcom. Aktívne sme sa zúčastnili ďalšieho ročníka Košickej štvorylky, v ktorej aj v tomto roku sme mali najvyššiu účasť spomedzi všetkých miest. Otvorili sme výstavu portrétov handicapovaných detí, či podporili sme charitatívny koncert Ligy proti rakovine a oslávili sme Deň matiek v mnohých mestských častiach. Okrem toho sme spoločne s Košičanmi dokončil 2 metre 70 cm vysokého anjela z topoľového dreva, ktorý drží v rukách erb mesta Košice, ktorý by sme radi venovali pápežovi Františkovi ako dar všetkých Košičanov. Pripomenuli sme si kladenie vencov v Deň víťazstva nad fašizmom. V Národnej rade sa podarilo schváliť novelu geologického zákona aj s pripomienkami, vďaka čomu sa sprísnili podmienky referenda o uráne tak, aby sa muselo konať nie len v dotknutých mestských časti mesta Košice, ale na území celého mesta Košice, čím sme vytvorili základný legislatívny predpoklad k tomu, aby sa ťažba uránu nekonala bez rozhodnutia všetkých Košičanov. V neposlednom rade sa nám v uplynulých týždňoch podarilo vyriešiť aj ďalšiu dlhoročnú traumu mesta - chátrajúci areál Malinovského kasární. Na základe výsledkov verejnej súťaže, ktorú mesto vyhlásilo 21. februára, bude zrekonštruovaný na moderné multifunkčné centrum s obchodnými prevádzkami, kultúrnymi zariadeniami, službami, obytnými jednotkami s dobrým dopravným napojením na existujúcu sieť. Aj tento rok sme sa zapojili do najväčšieho podujatia firemného dobrovoľníctva na Slovensku aj v Európe - Naše mesto 2014, ktorého sa zúčastnilo viac ako 160 zamestnancov magistrátu a mestských podnikov, kde sme zrenovovali 19 ihrísk šiestich mestských častiach. A zároveň aj v tomto roku chcem využiť túto príležitosť na poďakovanie pani poslankyni Blaškovičovej za úspešný priebeh Imaginácií, kde sme sa menšou mierou podieľali aj my. Ale, ďakujeme pekne, pretože prebehli v zrekonštruovaných nových priestoroch v Kunsthalle, v Mestskom parku a Imaginácie boli aj toho roku opäť mimoriadne úspešné. Ďakujem pekne. Ďakujem pekne za pozornosť. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa § 6 ods. 2 písm. y) Štatútu mesta Košice, berie na vedomie informáciu primátora mesta o svojej činnosti od XXIV. rokovania mestského zastupiteľstva.“

Hlasovanie č. 7 - 	za: 45, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 2
Správa o činnosti Útvaru hlavného kontrolóra

p. Raši, primátor mesta - Teraz prejdeme k bodu číslo 2. Poprosím pani inžinierku Jakubíkovú, hlavnú kontrolórku mesta, aby uviedla správu o činnosti Útvaru hlavného kontrolóra. Nech sa páči, pani inžinierka, máte slovo.

p. Jakubíková, hlavná kontrolórka mesta - Ďakujem za slovo. Vážené mestské zastupiteľstvo, vážený pán primátor, v krátkosti vás budem informovať o obsahu tohto bodu rokovania. Kontrolnú činnosť sme vykonávali v Základnej škole Užhorodská 39. V tomto subjekte boli zistené nedostatky pri povinnom zverejňovaní dokumentácie a pri nájomných zmluvách, ktoré nereflektovali na nové Pravidlá prenajímania školského majetku. Ďalej sme na Magistráte mesta Košice uskutočnili kontrolu poskytovania a vyúčtovania dotácií podľa Všeobecného záväzného nariadenia číslo 76 za rok 2013. Konštatujeme, že kontrola nepreukázala nedostatky pri poskytovaní dotácií. Bližšie informácie sú v predloženej správe o činnosti. Ďalej dovoľte mi uviesť Plán kontrolnej činnosti na druhý polrok 2014, ktorý zahŕňa kontrolu hospodárenia nakladania s majetkom a vybraných položiek výnosov a nákladov v Dopravnom podniku mesta Košice za obdobie roka 2013. Kontrola sa bude sústrediť aj na umývacie stredisko, vo veci spotreby pohonných hmôt, kontrolu použitia finančných prostriedkov spoločnosti Mestský futbalový klub, so zameraním na dodržiavanie účelu použitia prostriedkov, ako aj hospodárnosti efektívnosti a účinnosti za obdobie roka 2013, kontrolu plnenia opatrení prijatých na nápravu nedostatkov zistených finančnou kontrolou a odstránenie jej vzniku v školách, v ktorých bola vykonaná kontrola hospodárenia za posledné 2 roky, kontrolu nakladania s majetkom a vybraných položiek príjmov a výdavkov v Centre voľného času Orgovánová 5, Košice, za obdobie roka 2013, kontrolu nakladania s majetkom a vybraných položiek príjmov a výdavkov dvoch základných školách za obdobie roka 2013 a spracovanie stanovísk k predaju majetku v zmysle platných predpisov a kontroly stanovenia výšky odpredanej ceny. Mestské zastupiteľstvo bude na dnešnom rokovaní rozhodovať o finančnej návratnej výpomoci, ktorú nám poskytne Ministerstvo financií Slovenskej republiky. Na základe podkladov poskytnutých príslušným oddelením Magistrátu mesta Košice bola preverená úverová zaťaženosť podľa § 17 zákona o rozpočtových pravidlách a konštatujem, že v danej veci splnené podmienky podľa § 17 ods. 6 písm. a) a b) zákona o rozpočtových pravidlách úverová zaťaženosť je pod 60 percent, čo činí 33 % a úverové splátky sú pod 25 %, čo činí 4 %. Zároveň sa chcem ospravedlniť, že sa nezúčastním celého rokovania, a to z dôvodu neodkladných záležitostí, ktoré sú konané mimo mesta Košíc. Ďakujem za pozornosť.

p. Raši, primátor mesta - Ďakujem pekne pani hlavná kontrolórka. Otváram rozpravu k tomuto bodu. Pán poslanec Ihnát, nech sa páči.

p. Ihnát, poslanec MZ - Áno, ďakujem za slovo pán primátor. Ja k tejto správe hlavnej kontrolórky by som chcel uviesť len jedno. Pani kontrolórka mi poslala list vysvetľujúci, že ako vlastne prebiehajú tieto kontroly. Ako viete, tak asi pred mesiacom mi došiel určitý, tiež doporučený list s fotografiou, ktorá u mňa, ako poslanca vyvolala podozrenie, že niečo sa v dopravnom podniku deje. Tak som to okamžite podal pani hlavnej kontrolórke, potom neskôr aj orgánom činom v trestnom konaní na vyšetrovanie veci. No, ale som toho názoru, pani hlavná kontrolórka, že v poriadku, že aj v liste ste mi vysvetlila, ako poslancovi, že sa to dáva do plánu hlavnej kontroly na rok 2014, do druhého polroku, no pre mňa ako poslanca je to absolútne neprípustné z toho dôvodu, lebo, dívam sa na to tak, že keď sa jedná o takúto operatívnu náležitosť a vážnu náležitosť, ako je takéto podozrenie, tak by sa malo konať, podľa môjho názoru okamžite, operatívne! A máte na to kvalifikovaný tím ľudí, ktorí v tejto veci vie konať. To je môj osobný názor. Ďakujem, všetko.

p. Raši, primátor mesta - Ďakujem pekne pán poslanec. Pani hlavná kontrolórka? Nie? Ďakujem pekne. Ak sa nikto ďalší nehlási do rozpravy, uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie – „Mestské zastupiteľstvo v Košiciach podľa § 6 ods. 2 písm. z) Štatútu mesta Košice, po a) berie na vedomie Správu o činnosti hlavného kontrolóra mesta Košice od XXIV. rokovania Mestského zastupiteľstva v Košiciach. Po 2) správu o výsledkoch kontrol vykonaných v subjektoch Základná škola Užhorodská 39, Košice, Magistrát mesta Košice, Trieda SNP 48/A, Košice. Po b) schvaľuje Plán kontrolnej činnosti Útvaru hlavného kontrolóra mesta Košice na druhý polrok 2014. Ďakujem.

Hlasovanie č. 8 - 	za: 43, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 3
Správa o odpovediach na interpelácie a dopyty poslancov mestského zastupiteľstva, ktoré
boli prednesené na XXIV. rokovaní MZ dňa 14.04.2014

p. Raši, primátor mesta - Prejdeme k bodu číslo 3. Poprosím riaditeľa Magistrátu mesta Košice, pána inžiniera Lazúra, aby uviedol Správu o odpovediach na interpelácie a dopyty poslancov mestského zastupiteľstva, ktoré boli prednesené na poslednom rokovaní mestského zastupiteľstva v apríli 2014.

p. Lazúr, riaditeľ MMK - Ďakujem vážený pán primátor. Ctený poslanecký zbor, samozrejme, všetci ste obdržali Správu o odpovediach na interpelácie, dopyty poslancov. Čiže ju dopodrobna nebudem rozvíjať. Jediné čo chcem ako zdôrazniť, čo sa týka všetkých, mesto Košice podpísalo dodatok so spoločnosťou Kosit a.s., čiže každá mestská časť, za splnenia daných podmienok a určenia stanovísk, má možnosť riešiť uzamykanie smetných kontajnerov. Jedna vec. 
Cyklohliadky sa priebežne rozširujú. Čiže tak, ako stúpa počet mestských policajtov a boli aj kúpené bicykle z dotácie, ktorú nám dala vláda na výjazdovom rokovaní, čiže táto oblasť sa tak isto rozširuje. Chcem povedať, že oproti správe je ešte jedna zmena v Ťahanovciach, v mestskej časti, momentálne riešime projektovú dokumentáciu na osvetlenie konečnej a mosta cez rieku Hornád. Ak by boli nejaké otázky, nech sa páči.

p. Raši, primátor mesta - Ďakujem pekne pán riaditeľ, otváram diskusiu k tomuto bodu. Pán poslanec Filipko.

p. Filipko, poslanec MZ -  Dobrý deň prajem všetkým. Vážený pán primátor, vážené kolegyne, kolegovia, chcel by som len upozorniť, že správu, ktorá teda bola zverejnená, zaslaná poslancom, sa neobjavili moje odpovede na moje 3 interpelácie. Samozrejme, dostal som to poštou, ale bolo by dobré to potom zverejniť. Dve sa týkali Mestskej časti Sever – výstavby, teda opravy „esíčka“, smerom hore na Kavečany, a druhá bola ohľadom spoločnosti EEI. A jedna, všeobecne, možno každého môže zaujímať. Pýtal som sa, prečo sme neschvaľovali VZN o erbe? To VZN sa stiahlo pri prerokovaní a z odpovede vyplynulo, že teda nie je vhodné, keďže táto problematika je špecifikovaná v Štatúte mesta Košice a mesto Bratislava dostalo protest prokurátora, keď chceli schváliť VZN o erbe. Teda preto zrejme mesto Košice nepristúpilo ku predloženiu VZN o erbe mesta Košice. Ďakujem.

p. Raši, primátor mesta -  Ďakujem pekne. Poprosím organizačné, aby doplnilo interpelácie pána poslanca Filipka. Čo sa týka symbolov mesta, ako takých, je pravda, že sú rušené prokuratúrami. (pozn. všeobecne záväzné nariadenia týkajúce sa symbolov.) Čiže úlohou našou je pripraviť také všeobecne záväzné nariadenie, ktoré bude aj legislatívne čisté, teda, ktoré nebude napadnuté prokurátorom. Takže na tom sa pracuje. Pán poslanec Hlinka.

p. Hlinka, poslanec MZ - Ďakujem. Ja by som sa chcel vrátiť k odpovedi, ktorá sa týkala mojej interpelácie. A to síce veľmi zdĺhavého problému opravy obytného domu na Štúrovej 22 v Košiciach, ktorá sa nachádza temer v srdci mesta. A vzhľadom na to, že taká, by som povedal, administratívna vojna, ktorá tu je, medzi vlastníkom a Stavebným úradom, trvá pomerne dlho. Bolo by veľmi potrebné, vzhľadom na to, že je to budova, ktorá pôsobí neesteticky, ďalej je tam problém s hygienou, so zdržiavaním sa bezdomovcov, hlodavcov, aby Stavebný úrad v zmysle odpovedí, ktorú som dostal, prikročil k nariadeniu nevyhnutných úprav podľa príslušného ustanovenia stavebného zákona, pretože tá stagnácia zrejme teda určite neporieši tento zdĺhavý problém. A verejnosť, občania Košíc, sa právom potom dopytujú, prečo táto budova je stále takým výkričníkom na celej Štúrovej ulici? Takže by som poprosil, aby sa kompetentní, teda Stavebný úrad, v tejto veci ujal svojich právomocí razantnejšie.

p. Raši, primátor mesta - Ďakujem pekne pán starosta. Akurát som sa pýtal pána námestníka. Čiže úrad sa ujal svojich právomocí, ale razantnosť je limitovaná lehotami určenými zákonom. Čiže nemôže to nijako urýchliť, ale bude konať tak, ako ste povedali. Pani poslankyňa Gamcová.

p. Gamcová, poslankyňa MZ - Ďakujem pekne za slovo vážený pán primátor. Ja som práve interpelovala ohľadom Štúrovej 22, a pánovi poslancovi Hlinkovi odovzdám svoju odpoveď, lebo ju tu nevidím v správe. Chcela by som ale podotknúť, že odpoveď na moju interpeláciu ohľadom budovy bývalého Športového gymnázia ma dosť prekvapila. Predsa sa jedná o budovu, ktorá je v meste a ktorá môže spôsobiť veľmi vážne problémy. Dostala som jednu vetu, ktorú som vedela aj predtým, že nie je v majetku mesta, ale v majetku Košického samosprávneho kraja. Som čakala, že dostanem informáciu aj odtiaľ, tak môžem vás poprosiť, pán riaditeľ, aby ste tlmočili moju otázku na Košický samosprávny kraj. Alebo to mám urobiť sama?

p. Raši, primátor mesta - Áno, budeme tlmočiť. Máme akurát informáciu, že bola predaná budova. Ale zistíme komu, aby ste mohli eventuálne interpelovať nového majiteľa o jeho zámeroch. Ďakujem pekne, pán poslanec Ihnát.

p. Ihnát, poslanec MZ - Ďakujem za slovo, pán primátor. Ja reagujem na svoju interpeláciu, ktorú som podával, a to vo veci uzamykania kontajnerov v mestských častiach. Pokiaľ som ja rozumel, tak bol problém v tom, aby boli tie kontajnery prístupné firme Kosit, aby to riešenie, ktoré ja vidím, t. j. v tých klietkach, ktoré ma napríklad Luník VIII, alebo Terasa, bolo prístupné. Teraz som sa vlastne dozvedel alebo aj z tej odpovede na interpeláciu, vlastne, že jednotlivé mestské časti si to majú riešiť vo vlastnej réžii. A chcel by som len takúto odpoveď, v čom vlastne tkvel ten problém? Akože, jednoducho nedalo sa to riešiť a teraz sa to riešiť dá? Takže v čom bol ten problém?

p. Raši, primátor mesta - Pán riaditeľ, prosím krátku reakciu.

p. Lazúr, riaditeľ MMK - Kontajneroviská vznikajú tak, uzamykateľné, že sa vlastne centralizujú doterajšie státia na kontajnery. Čiže je menej kontajnerovísk. Sú centralizované, sú uzamykateľné. Musia byť schválené z pohľadu prístupu, z pohľadu plochy, z pohľadu manipulácie firmou Kosit. Čiže toto všetko musí obsahovať žiadosť mestskej časti, kde je podpísaný dodatok s Kositom, ktorý hovorí, že toto Kosit rešpektuje pri zbere odpadu. Podmienka je, že musí byť univerzálny kľúč pre kontajneroviská v rámci jednej mestskej časti, aby tí šoféri, ktorí s tým narábajú, manipulanti, nemali problém s prístupom a cena sa nemenila. Čiže toto všetko ostáva tak, ako bolo. Ďakujem.

p. Raši, primátor mesta - Ďakujem pekne. Uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 67 ods. 3 a § 69 Rokovacieho poriadku Mestského zastupiteľstva v Košiciach, berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na XXIV. rokovaní Mestského zastupiteľstva v Košiciach dňa 14.04.2014.“ 

Hlasovanie č. 9 - 	za: 46, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 3/1
Oznámenie o prevode akcií spoločnosti KOSIT a.s. a ponuka akcionárov pre Mesto Košice na uplatnenie si predkupného práva

p. Raši, primátor mesta - Prejdeme k prvému doplnenému bodu rokovania mestského zastupiteľstva. Je to bod 3/1, Oznámenie o prevode akcií spoločnosti Kosit a.s. a ponuka akcionárov pre mesto Košice na uplatnenie si predkupného práva. Poprosím pani námestníčku, aby uviedla materiál.

p. Lenártová, námestníčka primátora - Ďakujem pekne za slovo. Vážený pán primátor, ctené kolegyne, kolegovia. Dňa 6. 6. 2014 predložili akcionári spoločnosti Kosit, a to menovite FOR ITALY ENERGY & ENVIRONMENT a FINEST mestu Košice oznámenie o prevode akcií. Obidve tieto spoločnosti vlastnia spolu 66 % podielu na základnom imaní obchodnej spoločnosti Kosit v úhrnnej hodnote 11 087 472 eur. Cieľom nášho materiálu je prijať rozhodnutie k ponuke talianskych akcionárov na uplatnenie si predkupného práva na odkúpenie akcií obchodnej spoločnosti Kosit. Akciová spoločnosť oznámenie o prevode akcií, ako bolo v materiáli uvedené, bolo predložené v súlade s článkom 17, bod 3, stanov akciovej spoločnosti a s článkom 13 bod 13.1 písm. c) investičné zmluvy zo dňa 21. 2. 2001 v znení dodatkov. Akcionári vo svojom oznámení uvádzajú, že majú v úmysle previesť 8 349 kusov akcií, čiže celý 66 % podiel na základnom imaní obchodnej spoločnosti Kosit a.s. na kupujúceho obchodnú spoločnosť Wood & Company so sídlom Laurinská 18, Bratislava, alebo ním poverenú obchodnú spoločnosť patriacu do skupiny Wood & Company a.s. Prevod týchto akcií bude uskutočnený za kúpnu cenu 14 290 000 eur a to za podmienok, ktoré boli uvedené v materiáli. Talianski akcionári vyzvali Mesto Košice, aby si uplatnilo predkupné právo na odkúpenie ponúknutých akcií v lehote 30 dní od doručenia oznámenia, t. j. do 6. 7. 2014. Vzhľadom na vyššie uvedené, v prípade, ak by mesto Košice prejavilo záujem uplatniť si predkupné právo, muselo by odkúpiť všetky ponúkané akcie, čiže 8 349 kusov minimálne v cene ponúknutej treťou osobou za podmienky, že kúpna cena bude v plnej výške zložená na účet viazaný v banke, pred uzatvorením transakcie o prevode. S ohľadom však na finančnú situáciu mesta Košice a skutočnosť, že nevyhnutnou podmienkou prevodu akcií je prijatie a podpísanie investičnej zmluvy medzi akcionármi, neodporúčame, aby mesto Košice využilo možnosť predkupného práva. Zároveň treba uviesť, že pozícia mesta Košice, ako akcionára, sa v spoločnosti Kosit a.s. neuplatnením si predkupného práva nemení. Mestu ostane 34 percentný majetkový podiel a táto transakcia nemá žiaden obchodno-právny dopad na dlhodobé zmluvné vzťahy medzi Mestom Košice a spoločnosťou Kosit, najmä na úseku zberu nakladania likvidácie odpadu, ako aj na čistenie miestnych komunikácií. Ďakujem pekne.

p. Raši, primátor mesta - Ďakujem pekne, otváram rozpravu k bodu 3/1. Nech sa páči, ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie - Ďakujem pán primátor neviem či tí prihlásení budú alebo nie, môžem čítať?

p. Raši, primátor mesta – No, tak už asi áno.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach na základe § 6 ods. 2 písm. ac) so zreteľom na § 26 Štatútu mesta Košice, po a) schvaľuje neuplatnenie si predkupného práva za účelom odkúpenia akcií akcionárov obchodnej spoločnosti Kosit a.s. 4 - ITALY ENERGY & ENVIRONMENT S.R.L and FINEST S.p.A predstavujúcich spolu 66 percentným podielom na základnom imaní spoločnosti Kosit a.s., za celkovú kúpnu cenu 14 290 000 eur. Po b) poveruje primátora mesta Košice, aby v prípade prevodu akcií ostatných akcionárov spoločnosti Kosit a.s. na tretiu osobu, vykonal všetky s tým súvisiace právne úkony, ktoré vyplývajú zo zmluvných vzťahov vzniknutých medzi akcionármi spoločnosti Kosit a.s.“

p. Raši, primátor mesta - Ďakujem pekne. Uzavrel som rozpravu, až potom ste sa prihlásili. Čiže  vás poprosím, teda, ďalšie hlasovania, pokiaľ sa chcete prihlásiť a neblikáte, radšej povedzte, že sa chcete prihlásiť, aby som vedel pozastaviť uzavretie rozpravy a danie slova návrhovej komisii. Dobre, prosím hlasujte.

Hlasovanie č. 10 - 	za: 33, proti: 3, zdržali sa: 11

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 8 (3/2)
Návrh memoranda o porozumení so Židovskou náboženskou obcou, Košice

p. Raši, primátor mesta - Prejdeme k ďalšiemu bodu. Je to presunutie bodu číslo 8, ako bod 3/2. Je to Návrh memoranda o porozumení so Židovskou náboženskou obcou Košice. Vážené dámy poslankyne, ctení páni poslanci, tento bod sme zaradili na rokovanie minulého mestského zastupiteľstva na základe požiadavky pána poslanca Süliho, ktorú sme schválili a sme tento bod stiahli s tým, že sa má vytvoriť priestor na diskusiu o tomto memorande. Tento návrh rozvíril v poslednom období pomerne búrlivú diskusiu. Chcem vás poprosiť, aby sa dnešné rokovanie nieslo v pokojnom duchu relevantných argumentov. Židovská náboženská obec predložila Memorandum po dlhotrvajúcom súdnom spore a po opakovaných rokovaniach. Alternatíva, aby sa spor skončil mimosúdnym zmierom, mesto zamietlo. Ich návrh memoranda a následný návrh na súdny zmier je teda alternatívou, v ktorej rozhodne súd. Memorandum sme predložili aj preto, lebo ako vedenie mesta sme povinní eliminovať všetky možné finančné nároky a riziká voči mestu, ktoré nám z akéhokoľvek súdneho sporu vyplývajú. Ctené dámy, vážení páni, otváram k tomuto bodu rozpravu. Chcem povedať, že pokiaľ je záujem o vystúpenia, už mi bol avizovaný zo strany Štátnej filharmónie, pán riaditeľ Klein, či zo strany Židovskej náboženskej obce, ktorých zástupcovia sú tu prítomní. Stačí, aby ste mi to avizovali dvihnutím ruky alebo, aby ste mi to povedali. A toto slovo vám samozrejme umožnené bude. Čiže otváram rozpravu k tomuto bodu. Do rozpravy sa hlási pán poslanec Ihnát, pán riaditeľ Klein, tak isto. Potom poprosím aj zástupcov ŽNO, pán poslanec Süli, potom páni poslanci. Teda zástupcovia ŽNO, prvý pán poslanec Ihnát, po ňom pôjde pán riaditeľ Klein, po ňom pán poslanec Süli, po ňom zástupca ŽNO.

p. Ihnát, poslanec MZ - Ďakujem za slovo pán primátor. Zúčastnil som sa rokovaní a už z týchto rokovaní mi vyplynulo jedno, že pre svoje kvalifikované rozhodnutie za poslanca tohto mestského zastupiteľstva, k tak závažnej otázke, ako je táto, potrebujem vyjadrenie právneho zástupcu mesta Košice, ktorý v tomto súdnom spore mesto Košice zastupuje. Myslím, že sa jedná o doktora Vrábela. Keď je tu prítomný, poprosil by som vás, pán primátor, aby pán Vrábel vystúpil a jasne objasnil situáciu poslancom, aké šance má vlastne mesto v ešte stále prebiehajúcom súdnom spore, ktorý sa vrátil na Krajský súd v Košiciach dovolaním, po prehratom súdnom spore , povedzme si, z Okresného súdu, a aké sú vlastne šance toho mesta Košice, aby sme zbytočne tento súdny spor naozaj nenaťahovali a nestrácali zbytočne finančné prostriedky. Chcem vedieť v akom stave to je. Ďakujem pekne.

p. Raši, primátor mesta - Ďakujem pekne. Pán doktor Vrábel je tu, pokiaľ viem. Dáme slovo pánovi doktorovi Vrábelovi a potom budeme pokračovať, ako ste prihlásení. Nech sa páči, pán doktor, buďte taký láskavý. Poprosím všetkých diskutujúcich, limit určený na vystúpenie je 3 minúty. Samozrejme, pokiaľ ho trošku prekročíte, tak nie je s tým problém. Čiže pán doktor Vrábel.

p. Vrábel, právny zástupca mesta Košice - Vážený pán primátor, vážené poslankyne, poslanci. Základným predpokladom dôvodnosti reštitučnej žaloby je preukázanie aktívnej legitimácie žalobkyňou, ktorú spochybnil aj dovolací súd, a zaviazal odvolací súd, aby sa v novom konaní najskôr zaoberal správnosťou rozsudku súdu I. stupňa s otázkou aktívnej legitimácie žalobkyne. Žalobkyňa aktívnu legitimáciu doposiaľ v konaní nepreukázala. Z kúpnej zmluvy o kúpe synagógy uzatvorením medzi Košickou židovskou materinskou cirkvou  neológovia a štátom je zrejmé, že Košická židovská materinská cirkev v čase kúpy existovala a nie je preukázané, že predtým alebo potom sa zlúčila so žalobkyňou ortodoxného smeru. Dôvod nezlúčenia týchto dvoch samostatných židovských náboženských obcí v Košiciach je historicky známy. Mesto už v základnom konaní namietalo nedostatok aktívnej legitimácie žalobkyne, ktorá sa pokúšala ju preukázať rôznymi podporeniami od Ústredného zväzu Židovskej náboženskej obce, až po neplatné stanovy, čo sme my vyvrátili platne registrovanými stanovami od Ministerstva kultúry Slovenskej republiky. S dôvodovou správou návrh memoranda sa zásadne nestotožňujem. Konštatujem, že sú v nich uvedené neúplné a  nepodstatné informácie. Tvrdenie žalobkyne o výhodnosti podpísania memoranda tým, že uhradí mestu investície vložené do zhodnotenia Domu umenia, odporuje kogentnej úprave § 5 ods. 4 zákona 282/93, čo potvrdil aj predseda Židovskej náboženskej obce v článku, v denníku Korzár 22.4.2014, keď uviedol, že voči sebe účastníci reštitučného vzťahu nemôžu uplatňovať iné nároky, než sú uvedené v zákone. Dôvodová správa v bode a) Riziká a nevýhody alternatívy, s poukázaním na § 5 ods. 4 reštitučného zákona, obsahuje nepravdivé údaje. Závery odborného posudku externého advokáta k nastoleným sporným otázkam sú nesprávne. Dôkazy na posúdenie veci v právnom zmysle som neprodukoval po rozhodnutí dovolacieho súdu, iba som intenciách odvolacieho súdu upresnil predtým doložené dôkazy v základnom konaní. Košické židovská materinská cirkev sa potrebovala synagógy zbaviť. Bola jej na obtiaž. Preto ponúkla synagógu na predaj za 900 000. Poukazujem na závažnosť bodu 5, 6 memoranda. Ak niektoré ustanovenie memoranda mali by byť neplatnými, alebo ak sa stanú neplatnými neskôr, nie je tým dotknutá platnosť ostatných ustanovení memoranda. Inak povedané, memorandum v časti uznania aktívnej legitimácie žalobkyne, ostane v platnosti a povinnosť žalobkyne odškodniť finančne mesto, stratí platnosť. Ak žalobkyňa tvrdí, že jej nejde o riešenie kauzy, tak nie je tu dôvod, aby mestskému zastupiteľstvu bol prerokovaný návrh memoranda ako súčasť kauzy. Podpisom memoranda dôjde k uznaniu aktívnej legitimácie žalobkyne, ako právneho zástupcu Košickej židovskej materinskej cirkvi. Účelom reštitučného zákona je zmierniť, nie odstrániť, následky niektorých, nie všetkých majetkových krívd spôsobeným cirkvám a náboženským spoločnostiam tak, aby v prípade nevznikali nové. Predmetom vrátenia nemôže byť vydanie inej, novej, než veci pôvodnej. Židovská náboženská obec v Košiciach je neoprávnenou osobou, preto žaloba na vydanie novej veci Domu umenia je nevhodná. Ďakujem za pozornosť.

p. Raši, primátor mesta - Ďakujem pekne, s faktickou poznámkou na pána doktora Vrábela, pán poslanec Ihnát, po ňom pán poslanec Süli.

p. Ihnát, poslanec MZ – Faktická pripomienka. Áno, ďakujem za slovo, pán primátor. Pozorne som si vypočul, pán doktor Vrábel vysvetlil, bolo to trošku, by som povedal, ako pre laika, právneho laika, trošku zložitejšie. Ale moja otázka jasne znela a ju znovu opätovne položím. Aká je šanca, že tento súdny spor, aj po dovolaní a vrátení na Krajský súd v Košiciach mesto Košice vyhrá? V akej intencii alebo v akom časovom intervale pán Vrábel vidí eventuálne skončenie tohto súdneho sporu? Či to je na ďalších 10, 15 rokov? To mňa zaujíma. Lebo za každý právny úkon, si povedzme, sa platí. Advokát si môže vyúčtovať aj nahliadnutie do spisu, a tak ďalej. A to mňa veľmi zaujíma. Čiže, či nebude lepšie dôjsť k nejakým dohodám, ku tomu zmierneniu, ako sme povedali. Lebo toto je veľmi vážna otázka. Ja sám neviem, naozaj, ako sa rozhodnúť v tejto chvíli. A ja verím tomu, že z päťdesiatich poslancov mesta Košice má túto dilemu väčšina. Takže ja by som poprosil pána Vrábela, aby povedal jasne v akom stave to je, v právnom stave , v súčasnosti. Ako to vidí on, že je šanca to vyhrať pre Košice? Alebo nie je to šanca vyhrať pre Košice? Ja viem, že je to ťažká otázka, nedá sa povedať o tom jednoznačne, rozhodujú súdy Slovenskej republiky. Ale ako advokát jednoznačne vidí do sporu. A nerád by som bol, keby sme po čase prišli na to, že advokát naťahuje spor kvôli tomu, aby jednoducho z toho mal dobrý džob. To je všetko. Ďakujem.

p. Raši, primátor mesta - Pán doktor, stručne poprosím.

p. Vrábel, právny zástupca mesta Košice - Doterajší stav závisel a závisí výlučne na Židovskej náboženskej obci, ktorá sa prvýkrát k sporu vyjadrila, o zrušení dovolacieho uznesenia 17.6.2013. Od roku 2010 nezúčastnila sa ani jedného pojednávania. Dovolací súd jednoznačne povedal, že v prvom rade sa musí skúmať aktívna legitimácia. Pri nedostatku aktívnej legitimácie súd jednoducho vo veci nemôže konať a takúto žalobu, ako zmätočnú, respektíve takýto rozsudok súdu I. stupňa musí jednoducho zamietnuť. To je prvá otázka. Pokiaľ boli tu produkované rôzne potvrdenia a tak ďalej, mám jednoducho platné stanovy, ktoré tam stanovujú, že nie je preukázané, že Židovská náboženská obec je právnym nástupcom. V prípade, ak by sa preukázalo, že právny nástupca tu je, tak je to Ústredný zväz židovskej náboženskej obce, podľa stanov. A pokiaľ ide o otázku ďalšiu, tzn. ak by sa aj preukázala aktívna legitimácia, súd musí povinne skúmať aj ďalší postup. A to je, či ide o vec v právnom zmysle, vec pôvodnú, alebo vec novú. Podľa všetkých dokladov, ktoré sú v spise, je preukázané  z našej strany, aj znaleckými posudkami, že sa jedná o vec novú. A až následne, v treťom rade, to posledné, bude skúmať otázku tiesne, a nápadne nevýhodných podmienok. Aj tam to nie je čisté, pretože znalecký posudok USI je úplne deravý. A otázka tiesne, sú tam doklady o darovaní, následne o predaji. Takže ak potvrdí do konca Ústredný zväz židovskej náboženskej obce, to je rovina jedna. Druhá rovina, nemám absolútne záujem na ťahaní a vystupovaní v tomto spore ináč nech som doposiaľ konal. Pokiaľ by mal spor byť ukončený, tak je tu úplne jednoduché riešenie. Nech Židovská náboženská obec stiahne žalobu späť, dostaneme sa do pôvodného stavu, status quo, majetok mesta zapísaný v katastri a ďalší spôsob nakladania s týmto majetkom, či ho chcete darovať, predať alebo založiť nejakú neziskovú organizáciu, to je výlučne na vás. To je úplne vaša vôľa. A tým pádom sa spor, dlhodobý, skončí v priebehu jedného mesiaca. Ďakujem.

p. Raši, primátor mesta - Ďakujem pekne, s faktickou najprv pán poslanec Petrvalský.

p. Petrvalský, poslanec MZ - Faktická pripomienka. Predsa len využijem to, že je tu pán Vrábel. By som sa chcel spýtať na tú záležitosť, že vieme, že vraj už je Dom umenia prepísaný v katastri na Židovskú náboženskú obec na základe vyhraného súdneho sporu prvostupňového. A až teraz, keď sa vrátil na Krajský súd, môže rozhodnúť súd o tom, že sa z jeho majetku proste táto budova vráti naspäť na mesto Košice. V akom stave je tento prepis? A na základe čoho bol urobený? Ďakujem.

p. Raši, primátor mesta - Poprosím, ale veľmi stručne.

p. Vrábel, právny zástupca mesta Košice - Prepis bol vykonaný na základe právoplatného rozsudku Krajského súdu v Košiciach, ktorý bol v konečnom dôsledku dovolacím súdom zrušený. V súčasnej situácií kataster oznámil, že keďže sa rieši to, ako prejudicionálna otázka zásadného významu, až po rozhodnutí v spore bude majetok buď ponechaný na Židovskú náboženskú obec, alebo bude prepísaný späť na mesto. Ak však dôjde k prevzatiu žaloby, vrátime sa späť k stavu, ako by rozsudok Krajského súdu, pôvodný, neexistoval a majetok bude zapísaný na mesto.

p. Raši, primátor mesta - Ďakujem pekne. Len už to dokončím ja. Už žiadne prevzatie žaloby mesto neurobilo, ani neurobí. Tak vás poprosím, láskavo, tak vás poprosím, aby ste nevraveli veci, ktoré mesto nikdy neurobí. Pán riaditeľ Klein, po ňom pán poslanec Süli.

p. Klein, riaditeľ Štátnej filharmónie Košice - Vážený pán primátor, pani námestníčka, pán námestník, poslankyne a poslanci, vážené dámy, vážení páni. Asi to nie je obvyklé, ale cítim morálnu povinnosť poďakovať spolupracovníkom a umelcom z orchestra Štátnej filharmónie Košice, ako aj našim priaznivcom za to, že prišli na toto zasadnutie, aby osobne zažili  vaše rozhodnutie a postoj k majetku mesta Košice, k Domu umenia. Môj zvýšený záujem v spore o Dom umenia nastal v októbri 2008, keď som sa náhodne, asi 3 týždne po vyhlásení rozsudku Krajského súdu dozvedel, že mesto prehralo Dom umenia. Bolo až zarážajúce, že o uvedenej skutočnosti nemali vedomosť najvyšší predstavitelia mesta, ktoré v spore zastupovala zamestnankyňa magistrátu. Na základe našej iniciatívy podarilo sa mestu Košice cez svojho nového právneho zástupcu vo veci Dom umenia, pána doktora Vrábela, podať v zákonnej lehote mimoriadne dovolanie na Najvyšší súd a tým následne zvrátiť chod udalosti. Viete si predstaviť, keby sa toto dovolanie nestihlo, dnes by sme určite alebo dnes by ste určite neriešili problém memoranda alebo porozumenia. Je dôležité zdôrazniť, že v čase mimoriadneho dovolania bolo mestu Košice doručené upovedomenie o začatí exekúcie z Exekútorského úradu Róberta Putka z Rožňavy, vo veci vypratania Domu umenia a zaplatenia trov konania. Účty mesta boli zablokované a vážne bol ohrozený projekt Európske hlavné mesto kultúry. Toto nie všetci asi viete. Potom, ako máme rozumieť verbálnej ústretovosti memoranda? Nebýva obvyklé, aby zmier navrhoval ten, kto si je istý, že v spore uspeje. Memorandum, ktoré máte prerokovať, považujem za prejav chýbajúcich právnych argumentov Košickej židovskej náboženskej obce v súdnom konaní, ako pokus o získanie Domu umenia iným spôsobom. Naviac memorandum je vo viacerých bodoch prinajmenšom sporné a je pre mesto nevýhodné. O tom hovoril už pán doktor Vrábel, takže nebudem o niektorých bodoch hovoriť, pre obmedzený čas niektoré veci vyhadzujem. V čase od aprílového zasadnutia mestského zastupiteľstva, Košická židovská náboženská obec verejnosti poskytovala zavádzajúco odlišné informácie. Napríklad vám adresovaného listu pána Tešera citujem: „Mesto sa v ňom ničomu nezaväzuje, vôbec nevydá Dom umenia.“ A potom, ako mám rozumieť vyjadreniu pána Sitára pre televíziu, citujem: „Vlastníctvo bude patriť Židovskej náboženskej obci.“ Komu máme veriť, keď obidvaja sú vrcholoví zástupcovia Košickej náboženskej židovskej obce a informujú takmer protichodne. Tvrdia, že synagóga prešla nedobrovoľne do rúk štátu! Archívne dokumenty túto skutočnosť vyvracajú. Svedčí o tom aj doposiaľ nezverejnený list predsedu Židovskej náboženskej obce v Košiciach, doktor Čík z roku 1990, adresovaný Štátnej filharmónii Košice, čítam z neho: „Židovská náboženská obec v Košiciach pri ponuke a predaji svojho objektu“ ďalej sa píše: „od prvopočiatku tejto ponuky...", overenú kópiu, pán primátor, vám zanechám, originál si nechám, „...synagóga neprešla nedobrovoľne do rúk štátu ŽNO. Dostala za ponuku riadne zaplatené a teraz chcú celý Dom umenia.“ Zvláštne. Dvojnásobný prospech alebo nie? Podľa znaleckého posudku vyhotoveného v roku 2012 košickým znalcom, citujem: „Došlo k vytvoreniu novej veci Domu umenia, pozostávajúcej z bývalej synagógy a prístavby s odlišným využitím.“ Verím, že mnou na rýchlo predostretá iba malá časť závažných argumentov je dostačujúca na to, aby ste predmetné memorandum nepodporili. Ako občanovi Košíc mi minimálne tak, ako zástupcom Židovskej náboženskej obce v Košiciach záleží, aby sa spor kultúrne a zmierlivo vyriešil. Poznajúc stav vecí, verím v pozitívny výsledok pre mesto Košice, pre našich potomkov. Tak, ako doktor Vrabel hovoril, spor nie je 3 roky, nie je veľký vinou mesta. Vážený pán primátor, nech hlasovanie dopadne akokoľvek, vy právnej a najmä morálnej zodpovednosti voči Košičanom sa nemôžete zbaviť. Uisťujem vás, že doposiaľ všetky vzťahy so Židovskou náboženskou obcou, pokiaľ sa jednalo o susedské spolužitie, boli z mojej strany vždy štandardné, korektné a zohľadňujúce ducha veľkej koncertnej sály, bývalej modlitebne a dnes kultúrneho stánku Košíc. Dočítal som sa v inzeráte, ktorý dnes sa objavil v Korzári, hovorí, že motívom odmietania memoranda je biznis. Uisťujem vás, že motívom nie je biznis, ale spravodlivosť a zodpovednosť Košičanov, ako Košičana za majetok mesta Košice. Ďakujem za pozornosť, dovoľte, aby som vám odovzdal tento list.

p. Raši, primátor mesta - Ďakujem pekne. Nasleduje pán poslanec Süli, po ňom bude nasledovať zástupca Židovskej náboženskej obce.

p. Süli, poslanec MZ - Vážený pán primátor, ctené zastupiteľstvo. Na ostatnom zasadnutí mestského zastupiteľstva som navrhol stiahnuť z programu rokovania Memorandum o porozumení medzi Židovskou náboženskou obcou a mestom Košice, aby sme mohli získať podrobnosti k danej problematike. Od 12.5.2014 do dnešného dňa som mal možnosť preskúmať dokumenty, ktoré s problematikou súvisia v Archíve mesta Košice, v oblastnom archíve Ministerstva vnútra v Košiciach. Podrobne som prečítal rozhodnutie Najvyššieho súdu Slovenskej republiky číslo 4CBO 88/2009 zo dňa 31. mája 2010, ktoré je uverejnené na internete. Mal som možnosť dvakrát sa stretnúť s pánom predsedom Židovskej náboženskej obce a dostal som od neho podrobné informácie, ktoré v Memorande o porozumení nie sú. Kladiem si za povinnosť vás informovať o výsledku, a bez emócií budem sa opierať len o zákony a písomné dokumenty, ktoré mám k dispozícii. Prvou otázkou je, či je Židovská náboženská právnou nástupkyňou Košickej židovskej materinskej cirkvi, a tým v zmysle zákona oprávnenou osobou, ktorá ruiny bývalej synagógy predala alebo nie. Pre ilustráciu chcem len uviesť, že nehnuteľnosť, ktorú napríklad predajú františkáni, určite nemôžu uplatniť nárok v rámci reštitúcie premonštráti. Košická materinská židovská cirkev bola od roku 1867 podľa článku 17 zákona platného uhorského ministerstva kultúry v spojitosti s nariadeniami číslo 26 915 zo dňa 15.11.1871 samostatnou autonómnou náboženskou spoločnosťou neologického smeru. Obdobne, ortodoxní židia tvorili samostatnú autonómnu náboženskú spoločnosť, čo bolo doplnené nariadením Trefordským, číslo 1191 zo dňa 21.06.1888. Podľa súčasného právneho stavu Židovská náboženská obec nie je právnou zástupkyňou Košickej židovskej materinskej cirkvi. Keby to vedela preukázať predložením platných stanov, bola by to urobila. Od roku 2010 na to mali dostatok času. Druhá otázka sa týka vydania veci na základe § 4 ods. e) reštitučného zákona, bol predaj realizovaný v tiesni za nápadne nevýhodných podmienok alebo nie. Podľa dostupných dokumentov, celý proces sa ťahal od roku 1948 až do 11. októbra 1955. V písomnostiach, ktoré som získal z oblastného archívu Ministerstva vnútra Slovenskej republiky je mnoho dokumentov Ústredného zväzu židovskej náboženskej obci na Slovensku. Ani v jednom nie je zamietavé stanovisko k predaji ani k cene. Pri prvom stretnutí ma pán predseda Židovskej náboženskej obce upozornil na knihu História a galérie košických Židov. Autorom tejto knihy je pán Artur Görög, ktorý bol predsedom Košickej židovskej materinskej cirkvi a zmluvu o predaji podpísal. Nebudem citovať, on tam píše jednoducho museli sme to predať, lebo chceli sme sa zbaviť ťarchy. A pravdepodobne to urobili aj dobrovoľne. Nikto ich na to nenútil. Tretia otázka znie, či je Dom umenia nová stavba alebo je to bývalá synagóga. Z dokumentov vyplýva, že mesto v roku 1956 sa púšťa do výstavby, znižuje sa vnútro, kupola sa prestavuje, Třinecké železiarne dodávajú konštrukciu. Vonkajšie steny bývalej synagógy sa použijú ako zvuková izolácia pre novú vybudovanú koncertnú sálu pod novou kupolou. V roku 1960 sa ukončí nová výstavba foyer. V roku 1963 druhá prístavba a druhá a posledná sa realizuje teraz, v prvej dekáde 21. storočia. Za zmienku stojí, že odborný znalec, ktorý posudok pre účely predaja objednáva, Košická židovská martinská cirkev, v spise správnej komisie číslo 84 346 zo dňa 8.9.1948 udáva obostavaný priestor 20 000 kubických metrov. Odborný znalec USI Žilina, ktorého posudok objednala Židovská náboženské obec pre potreby reštitúcie, udáva hodnotu obostavaného priestoru 38 377,49 kubických metrov. Otázne je, kto nafúkol koncertnú sálu o 18 337,49 kubických metrov? V tejto otázke predpokladám, že nie je treba dokazovať, či sa jedná o pôvodnú vec, ktorú Košická židovská materinská cirkev predala, alebo vec novú. Dom umenia je nová vec. A bol postavený z finančných prostriedkov štátu. Tvrdenie v preambule v memorande o porozumení, že mesto Košice nespochybňuje, že predmetná synagóga, bývalá sýpka, podľa mňa, dnes Dom umenia, bola postavená židovskou komunitou a slúžila v minulosti vylúčene na religiózne účely. Toto tvrdenie nie je pravdivé. Sú ľudia, ktorí ma oslovili, že to je hrubé klamstvo. Štvrtá otázka. Prečo vehementne židovská obec chce, aby sme odobrili memorandum o porozumení? Memorandum o porozumení je vlastne posledný zúfalý pokus Židovskej náboženskej obce, ako obísť zákony, rozhodnutie Najvyššieho súdu, legálne získať majetok, vyberať nájomné z nehnuteľnosti, ktorú nepostavili. Prijatím memoranda o porozumení mesto vlastne vydáva Dom umenia Židovskej náboženskej obci a podľa právnych názorov, nie je dôvod pokračovať v spore, keď strany žiadajú spor uzavrieť súdnym zmierom. Z uvedených dôvodov memorandum o porozumení ja neviem podporiť.

p. Raši, primátor mesta - Ďakujem pekne. Poprosím zástupcov Židovskej náboženskej obce, nech sa páči, kto chce vystúpiť?

p. Sitár, zástupca Židovskej náboženskej obce (ŽNO) - Dobrý deň prajem. Vážený poslanci, v prvom rade by som sa chcel ospravedlniť poslancom poslaneckého klubu Smer, Most - Híd za to, čo sa stalo včera. Veľmi ma to mrzí. Ale ja som bol včera na smútočnej rozlúčke v Rožňave. Bol som nie v dobrom duševnom rozpoložení. Reagoval som tak, jak som reagoval, emocionálne. Ešte raz sa chcem ospravedlniť a povedať, že ma to, čo sa včera stalo, veľmi mrzí. Pokiaľ ide o mojich predrečníkov, z dôvodu, pre ktorý som včera odišiel zo zasadnutia tohto klubu, nebudem ja reagovať na tieto všetky veci. A chcem povedať len toľko. Áno, je to posledný zúfalý pokus! A to zúfalstvo to vyplýva z toho, že 20 rokov trvá tento súdny spor. A pokiaľ sa to nevyrieši nami navrhovaným riešením, tak na rozdiel od pána doktora Vrábela, ja si myslím, že tento spor môže trvať ďalších 20 rokov. A ja to nebudem ďalej rozširovať. Ale toto, čo som si teraz vypočul od pána inžiniera Süliho, o histórii neologickej obce v Košiciach, tak to je jediná vec, ktorú chcem uviesť na pravú mieru. Ak má byť Ústredný zväz židovských náboženských obcí právnym nástupcom Košickej židovskej materinskej obce, tak potom sa to môže stať jedine tak, že sa uzná to, že tá schvaľovacia doložka panovníka, ktorou bola povolená neologická cirkev, že tá schvaľovacia doložka je platná. Ale pán inžinier Süli a pán doktor Vrábel zvlášť, veľmi dobre vedia, že táto schvaľovacia doložka bola zrušená. Takže nerozumiem tomu, prečo tú uvádzajú takéto argumenty. A jediný dôvod, pre ktorý si ja vysvetľujem tento spôsob ich argumentácie je ich zlomyseľnosť. Pretože ináč sa to občiansky nedá pochopiť. Pokiaľ ide o ostatné veci, ja sa skutočne tu nechcem s predrečníkmi naťahovať. Tie všetky veci sú v súdnom spise. A ešte jedna nepravda bola uvedená, ktorú chcem uviesť na pravú mieru. Ten znalecký posudok Ústavu súdneho inžinierstva, ten sme si neobjednali my. Ja nerozumiem, prečo pán inžinier Süli tu uvádza takéto nepravdy. Pretože on bol sa pozrieť v súdnom spise, a v súdnom spise je uznesenie Mestského súdu v Košiciach, ktorým bol tento Ústav súdneho inžinierstva vybratý, ako na podanie znaleckého posudku. Naopak, ten kontra-posudok, ktorý bol predložený pánom doktorom Vráblom, ten kontra-posudok bol vypracovaný na základe  objednávky nejakej realitnej kancelárie, ktorú zrejme požiadal pán doktor Vrábel. Ja neviem, či vôbec mesto, ako klient, svojmu právnemu zástupcovi dalo na takýto postup pokyn. Takže, prosím, páni poslanci, je tam znalecký posudok, ktorý bol vypracovaný na základe rozhodnutia súdu o pribratí znalca. A je tam kontra-posudok, ktorý si objednala nejaká realitná kancelária, ktorej majiteľom, aj súčasným zamestnancom je ten pán znalec, ktorý podal znalecký posudok. Tak si môžete sami urobiť obraz, asi akým spôsobom boli zadovážené tieto 2 znalecké posudky. A posledná poznámka. Ten súdny spor trval preto tak dlho, pretože traja znalci ho odmietli podať znalecký posudok, lebo nemali dostatočné odborné vedomosti na to, aby teda splnili úlohu, ktorý im dal súd. Ďakujem vám za pozornosť.

p. Raši, primátor mesta - Ďakujem pekne. Ešte vstával, aj sa hlásil právny zástupca, ktorý podpísal memorandum, pán doktor Saloka. Nech sa páči, bolo tu položené viacero otázok zo strany pána doktora Vrábela, aj pána poslanca Süliho, aj pána riaditeľa Kleina. Čiže, nech sa páči.

p. Saloka, právny zástupca - Vážený pán primátor, vážený poslanecký zbor, ja myslím, že toto fórum, ktoré tu dnes bude rozhodovať o tom, či dá mandát pánovi primátorovi a teda či schváli to memorandum, ktorá Židovská náboženská obec predložila, nie je súdnym orgánom. Totiž ku právnym otázkam, z môjho pohľadu sa vyjadrovať je nad ten rámec, ktorý toto fórum alebo, ktoré by toto fórum malo rozhodovať. Okrem toho chcem povedať, že ku všetkým tým právnym otázkam, ktoré tu boli rozdelené, ku všetkým trom rovinám sa aj pre ten prípad, že dôjde k schváleniu novopredloženého memoranda bude musieť vyjadrovať súd. Tak či tak. Čiže tie otázky, ktoré tu boli prednesené pánom doktorom Vráblom, nie sú otázky, o ktorých máte rozhodovať vy. Toto sú otázky, o ktorých bude rozhodovať v konečnom dôsledku súd. A pokiaľ pán Klein rozprával o kultúrnosti ukončenia tohto sporu, samozrejme, presne v týchto intenciách toto memorandum vypovedá. Pretože základná myšlienka, medzi korektnými zmluvnými partnermi, ktorými sú na jednej strane ŽNO a na druhej strane mesto Košice, tá myšlienka je nepokračovať v súdnom konaní. Ale nechať, teda, posunúť sa do tej roviny, aby o zmieri rozhodol súd. Takže z môjho pohľadu, pokiaľ by som mal veľmi stručne zareagovať, zmluva z roku 1955 bola podpísaná Košickou židovskou obcou, nie Materinskou, ako tu bolo hovorené predrečníkmi. Stačí si iba pozrieť pečiatku osôb, ktoré sa vtedy za Židovskú náboženskú  obec konali. Pokiaľ ide o to, že to bolo kupované za sumu 900.000,- korún československých, nepochybne, táto cena vyplynula z vyrovnania, ktorá sa v tom čase ŽNO nachádzalo. Máme za to, že to bolo v stave tiesne, pretože samotná Židovská náboženská obec nebola schopná splácania v dôsledku masívneho úbytku obyvateľstva, v dôsledku holokaustu a druhej svetovej vojny, tie svoje záväzky, ktoré vo vzťahu k bankám si aj na túto nehnuteľnosť postrádali. Takže prosím na záver, chcem povedať jednu vec. Rozhodnutie o tom, či podporíte memorandum alebo nie, v žiadnom prípade nežiadate dovolenia. Po druhé. Vaše rozhodnutie v zásade nadobudne právomoc až v okamihu, kedy súd schváli súdny zmier, prípadne, pokiaľ ten súdny zmier schválený nebude, pretože nebudú hmotno-právne podmienky pre jeho schválenie, tak až v okamihu, kedy dôjde k rozhodnutiu súdu, v ktorom mesto Košice úspešné nebude. A po tretie. Samotná Židovská náboženská obec, a to trochu nerozumiem argumentácii filharmónie, napriek tomu, že som milovníkom umenia, posíli tú pozíciu, že Židovská náboženská obec sa vyslovene zaviazala, aj písomne, pokiaľ ide o výkon umeleckej činnosti Štátnej filharmónie Košice v Dome umenia ostali zachované. Ďakujem pekne za pozornosť.

p. Raši, primátor mesta - Ďakujem pekne. S faktickou pán poslanec Süli, potom bude v diskusii nasledovať pán poslanec Sidor. Nech sa páči.

p. Süli, poslanec MZ - Faktická pripomienka. Chcel by som sa spýtať pána predsedu Židovskej náboženskej obce, či inzercia v novinách, kde je uvedené niekoľko nepravdivých informácií, je to z ich iniciatívy alebo nejakej neznámej osoby?

p. Raši, primátor mesta - Tak to sa spýtajte potom.

p. Süli, poslanec MZ - Hneď teraz. Len odpoviem, pán primátor lebo masírujú nám tu mozog! A pri vstupe do rokovacej sály nám bolo podstrčené do ruky Korzár, kde je predovšetkým zase jedna fotografia pôvodnej synagógy a zadná časť nového Domu umenia. Ani náhodou nie predná. Prvá vec. Druhá vec, nebol som na tlačovke, prosím pekne. Kto tam bol, na tlačovke, môže tu sú predstavitelia tlače, môžu potvrdiť, že na tlačovke som nebol prítomný. To je taká lož, jak Boh prikázal. Za tretie. Som čítal list pána doktora Tešera, ktorý nás ubezpečuje, že keď náhodou by sme nepodpísali, tak hrozí nám 2 500 000 až 2 600 000 eur nejaká pokuta, a za nejaké zisky a čo ja viem čo!  Ja si myslím, že honorár pre právnika vo výške 15 000 eur je len drobná maličkosť za to, že háji záujem mesta. Ďakujem.

p. Raši, primátor mesta - Ďakujem pekne pán poslanec. To si vás, poprosím, si tento osobný spor vyjasnite spolu s pánom doktorom Sitárom. Faktom je, že pokiaľ ste potom, ako ste povedal o tomto inzeráte, tak všetci poslanci si otvorili tieto noviny, čiže neviem, či je to úplne marketingovo dobrý ťah. Pán poslanec Sidor, po ňom pán poslanec Gaj.

p. Sidor, poslanec MZ - Ďakujem za slovo, pán primátor, dámy, páni. Dnes som si vypočul argumenty právneho zástupcu mesta a zástupcu Židovskej náboženskej obce. Chcem len podotknúť, že dnes tu nerozhodujeme o vydaní alebo nevydaní Domu umenia Židovskej náboženskej obci. O tom rozhodne súd, ako to bolo pred chvíľkou povedané, či už v sporovom konaní alebo konaním o súdnom zmieri. Dnes tu rozhodujeme o tom, či mesto príjme alebo neprijme výhody, ktoré mu Židovská náboženská obec ponúka, a ktoré sa týkajú tak budúcnosti Košickej filharmónie, ako aj budúcnosti Košíc. Podotknem, skrz rozpočet mesta. Memorandum neobsahuje jediný právny záväzok pre mesto Košice. Bolo to včera odprezentované, dnes to bolo odprezentované. Ale rád by som sa spýtal právneho zástupcu mesta Košice, či v prípade prehry zaplatí 50 percent z čiastky? Dva stupne súdov  už v neprospech mesta rozhodli. A tretí nás zachránil len z procesných dôvodov. Boli tu kauzy Strelingstav, OutClaim, Devín banka, ktoré stáli toto mesto necelé 4 roky 15 až 20 mil. eur, veľmi hrubých číslach. Aj kauza Strelingstav začínala pri 30 mil. korunách, podotýkam, v korunách. A následne skončila pri 30 mil. eur! Len mimosúdnou dohodu sa to nakoniec dostalo len na 10 mil. eur, ktoré dnes musí mesto Košice splácať. Za tieto peniaze by sme tu dnes mohli postaviť 10 nových telocviční, 2 zimné štadióny pre mládež. Boli by sme nielen Európske mesto kultúry, ale aj Európske mesto športu. Dnes je mládežnícky šport postavený na peniazoch športových nadšencov, ktorí tieto peniaze nosia z domu. Som predseda komisie športu a vidím, koľko peňazí ide na mládež. Hokejová akadémia Igora Libu má približne 200 detí a dostala 400 eur, je to zhruba 2 eurá na jedno dieťa. Nie je to preto, že by mesto nechcelo, ale preto, lebo skrz takéto kauzy z minulosti na toto mesto nemá! Dnes je v súdnom spore so Židovskou náboženskou obcou vyčíslená čiastka o náhrade škody približne 2 a pol milióna eur. Či je pravdivá, nepravdivá, to nie je podstatné. Ale táto čiastka je vyčíslená dnes. Aká čiastka bude o 5 rokov, o 10 rokov? 10, 20, 30 mil. eur? Opäť na to doplatia deti, ktoré by chceli športovať a nebudú mať kde, lebo mesto bude opäť musieť platiť za naše chybné rozhodnutia. Preto chcem vyzvať kolegov a kolegyne z mestského zastupiteľstva, aby boli zodpovední a aby sa nám tu opäť nenarodila nová kauza, ktorá by stála toto mesto opäť nemalé peniaze, a v priamej alebo nepriamej podobe by sa to dotklo našich detí. Ja memorandum podporím. Ďakujem.

p. Raši, primátor mesta - Ďakujem pekne pán poslanec. Pán poslanec Gaj, po ňom pán poslanec Vargovčák. Nech sa páči.

p. Gaj, poslanec MZ - Vážený pán primátor, vážení kolegovia, som veľmi milo prekvapený, že mestské zastupiteľstvo má nového mediálneho partnera. Dnešné noviny. Ale teraz vážne, vo štvrtok došiel e-mail zo Židovskej obce, kde tak isto ma zarazilo to, že v prvej fáze veľké vzájomné porozumenie, a posledná veta „No! No! No!, 2 a pol až 2,7 milióna!“ Pre mňa stačí jedna skutočnosť, ako sa Židovská obec zachovala ku Evanjelickému gymnáziu. Ďakujem.

p. Raši, primátor mesta - Ďakujem, pán poslanec Vargovčák.

p. Vargovčák, poslanec MZ - Ďakujem pekne. Príjemný, dobrý deň všetkým. Máme tú na stole znova jeden taký emocionálny spor, ktorý sa ťahá od roku 1993. Hádžu sa tu rôzne právne formulácie, právne kľučky, ktorým aj tak väčšina z nás nerozumie. Ale bohužiaľ, nikto tu nespomenul ešte rovinu morálnu. Možno viete, možno nie, ale pred II. svetovou vojnou jednu štvrtinu obyvateľov mesta tvorili Židia. Po II. svetovej vojne, sami vieme. A kto netuší, čo je to jednanie pod nátlakom, odporúčam návštevu múzea Yad Vashem v Jeruzaleme. Tam je stať venovaná aj Košiciam. Takže pokiaľ by som sa mal rozhodovať čisto v morálnej rovine, tak toto memorandum určite podporím. Ďakujem.

p. Raši, primátor mesta - Ďakujem pekne. Pán poslanec Süli, po ňom pani poslankyňa Gamcová.

p. Süli, poslanec MZ - Vážený pán primátor, ctené zastupiteľstvo, stále som hľadal, okrem iných vecí, aj dôvod, prečo to memorandum tu na stole máme? Keď sme sa stretli s predstaviteľmi Židovskej náboženskej obce, bolo argumentované, že Košická štátna filharmónia, povedal by som jemne, obchoduje s právom prenajímať ďalším osobám priestory. Prečítal som si aj zmluvu medzi mestom Košice a Štátnou filharmóniou, kde je to, robia to legálnym spôsobom. Majú na to právo. Získavajú z nájomného finančné prostriedky. Aj to je pravda. A tie finančné prostriedky používajú na to, aby si doplnili rozpočet z Ministerstva kultúry Slovenskej republiky, aby to kultúrne teleso, Košická štátna filharmónia, orchester, mohol vôbec v meste existovať. Nepoužívajú pre vlastné potreby, ale pre ich režijné náklady. Treba poznamenať, že problém alebo „kvázi“ problém, je to vec mesta a Košickej štátnej filharmónie. A ani náhodou nie Židovskej náboženskej obce. My v meste nemôžeme namietať proti zmluvám, ktorú uzatvorila Židovská náboženská firma s firmou Nes alebo s ostatnými firmami, ktoré sú v podnájme v ich objektoch. A teraz by som chcel zvrátiť o čo tu ide. Keď Židovská náboženská obec dostane sa k tým objektom, teda Domu umenia, bude prenajímať, prosím, už ona na spoločenské účely foyer, ktorú v živote nepostavila! Bude prenajímať, prosím, aj filharmónie priestory! A benefity, a zisk z toho prenájmu bude ich príjmom! A nie Štátnej filharmónie. Pokiaľ som si dobre pozrel, robí to asi 28,4 % z nákladov filharmónie. Pokiaľ mesto chce zmeniť podmienky prenájmu, je to jeho výsostné právo. A nikomu do toho nič nie je. A ten nápis, že "Kšefty filharmónie s majetkom mesta...", prosím, mali by si za to, ako, ospravedlniť filharmónii! Nie sú to kšefty! Sú to legálne veci, ktoré mesto dovoľuje, a im dáva na to právny dôvod. To je všetko.

p. Raši, primátor mesta - Ďakujem pekne. Pani poslankyňa Gamcová, po nej pani poslankyňa Čižmáriková.

p. Gamcová, poslankyňa MZ - Ďakujem vážený pán primátor, ctené auditórium, ja by som veľmi nerada bola tá, ktorá prispeje k rozdúchaniu akýchkoľvek vášní, či jednej alebo druhej strany, ale dnes by som nechcela byť v koži pána primátora. Lebo si myslím, že akokoľvek sa rozhodne, či podpíše alebo nepodpíše dnešné uznesenie, postaví si proti sebe jednu alebo druhú stranu. Reagujem v prvom rade na príspevok pána poslanca Sidora, lebo si myslím, že je veľmi jednostranný. Ja som si dala tú námahu, napriek tomu, že sme sa stretli ako poslanci len s jednou stranou, dať zadosťučinenie alebo potvrdiť si výrok, ktorý mám stále v hlave, a to je: „Audi alteram partem". Myslím, že pán primátor to veľmi dobre pozná, dať alebo vypočuť druhú stranu. A tak som si dala tú námahu a vypočula som si, myslím že veľmi v rovnakom časovom limite, druhú stranu. Podľa môjho názoru, nie právneho, si myslím, že memorandum v súčasnom znení je v podstate darovacou zmluvou, nad rámec reštitučného zákona. Napriek tomu, čo tvrdí pán Mgr. Sidor. Dala som si námahu, že som si pozrela aj pôvodný pôdorys a videla som fotky pôvodnej synagógy, ktorá, naozaj je historickým faktom a jednou nádhernou stavbou, avšak dnešný pôdorys Domu umenia je už úplne iný. A myslím si, že ten, kto sa vyzná do stavebných záležitostí vie, že dnes to je úplne iná a nová stavba. Celý súdny spor, v dnešnom zmysle, má v rukách Židovská náboženská obec. Nie je pravdou, že memorandum nás zachráni alebo dosiahneme ním nejaké riešenie. Je veľká škoda, že pri vzniku memoranda nezastupoval mesto Košice jeho vlastný právny zástupca, ktorý má informácie. Dovolím si tvrdiť, ktoré nikto z nás v tejto sále nepozná tak dôkladne, ako on. A odvolávať sa na jeho odmenu alebo neodmenu, je dnes  úplne smiešne, v tejto kauze. Ešte raz chcem zdôrazniť, že cieľom môjho príspevku nie je rozdúchavať antisemitské nálady. Ešte raz to zopakujem, je to veľmi dôležité! A viem o čom hovorím! Mojou úlohou dnes je povedať svoj názor a dať riešenie. A ja vám ponúkam riešenie, ktoré si myslím, že bude vhodné aj pre jednu aj pre druhú stranu. Ja vyzývam Židovskú náboženskú obec, aby ukončila tento nezmyselný súdny spor a sadla si za stôl spoločne s právnym zástupcom mesta. Vypracovala naozajstné memorandum, ktorého výsledkom bude to, že členovia Židovskej náboženskej obce budú mať, ako morálne zadosťučinenie, benefity, ktoré dodnes nemali. A toto riešenie ponukám na vytvorenie neziskovej organizácie, medzi mestom Košice, Židovskou náboženskou obcou, ktorého výsledkom bude, že Dom umenia zostane v majetku mesta, Židovská náboženská obec a jej členovia budú mať bezplatný vstup do pôvodnej synagógy, myslím dnešnú koncertnú sálu, a ďalšie, a ďalšie benefity, ktoré budú stanovené v novom zmierlivom memorande medzi mestom Košice a Židovskou náboženskou obcou. V tomto zmysle predkladám mestskému zastupiteľstvu uznesenie, ktorého výsledkom bude: „Žiadam primátora mesta Košice, s právnym zástupcom zastupujúcim kauzu Dom umenia a s právnym zástupcom Židovskej náboženskej obce, vypracovať nové memorandum o porozumení so Židovskou náboženskou obcou, ktorého výsledkom bude: po 1) Ukončenie súdneho sporu a ponechanie Domu umenia vo vlastníctve mesta Košice. Po 2) Zriadenie neziskovej organizácie so sídlom v Dome umenia, medzi mestom Košice a Židovskou náboženskou obcou. Po 3) Členom Židovskej náboženskej obce sa v memorande stanovia benefity na bezplatné užívanie bývalej synagógy (dnešná koncertná sála) na kultúrne umelecké a religiózne účely.“ Chcela by som ešte zdôrazniť religiózne účely. Naozaj si nesmierne vážim históriu mesta Košice, históriu Židovskej náboženskej obce a jej členov, ktorí naozaj zažili niečo, čo si nikto z nás nevie ani predstaviť. A preto si myslím, že toto moje uznesenie prinesie zmier a prinesie aj nejakú morálnu úctu alebo morálne odškodnenie všetkým tým, ktorí ešte žijú. A ešte jednu vec som zabudla povedať. Nie som presvedčená, že memorandum, ktoré je predložené v súčasnej podobe, že by s ním súhlasili všetci členovia Židovskej náboženskej obce. A možno by bolo veľmi zaujímavé vedieť, ako by sa zachovali, keby ste im to memorandum dali prečítať. Ďakujem.

p. Raši, primátor mesta - Ďakujem pekne, prosím predložiť návrh uznesenia návrhovej komisii a s faktickou poznámkou pán poslanec Sidor, po ňom pani poslankyňa Čižmáriková do rozpravy.

p. Sidor, poslanec MZ – Faktická pripomienka. Ďakujem pekne za slovo, pán primátor. Nedá mi nereagovať na kolegyňu, pani poslankyňu Gamcovú, na to, čo bolo povedané. Ja som tu prvé volebné obdobie, pani kolegyňa tu už je dlhšie, a bola v minulosti tiež účastná toho, ako sa nám tu stvorili niektoré kauzy. Celý môj príspevok bol vedený len v jednom duchu. A to je ten, aby sa nám tu nenarodila nová kauza. A je to jedno, dnes či začneme pri čiastke 2 a pol milióna, či to je milión eur. Pred chvíľkou som povedal, že z milióna eur pri Strelingstave sme skončili pri tridsiatich miliónoch korún. Pán doktor Sitára pred chvíľkou povedal, že tento súdny spor môže trvať aj 20 rokov. Nechcem prepočítavať tie čísla, nechcem ich dávať do nejakého matematického vzorca koľko by to bolo peňazí za rok, za 5, za 10. Tie peniaze v konečnom dôsledku v prípade prehry by opäť muselo zaplatiť mesto. A viackrát už bolo povedané, že memorandum nie je darovacou zmluvou. A do rozhodnutia súdu k ničomu nezaväzuje. Ďakujem.

p. Raši, primátor mesta - Ďakujem pekne. Pani poslankyňa Čižmáriková, po nej pán poslanec Filipko.

p. Čižmariková, poslankyňa MZ - Ďakujem pekne za slovo. Myslím, že sme otvorili veľmi, veľmi ťažkú tému pred komunálnymi voľbami. A bola som z toho do určitej miery aj prekvapená. A určite nám dnes nikto z občanov Košíc nezávidí, že máme rozlúsknuť takúto komplikovanú situáciu a zaujať hlasovaním stanovisko, komu dať za pravdu. Väčšina z nás, čo tu sedíme, myslím si, že takmer všetci, v čase, keď sa synagóga stavala, keď sa predávala, nebola na svete alebo ešte len chodila v plienkach. Ja osobne si neosvojujem právo suplovať súdy, ale ani nechcem obrať advokátov o chlieb. Žijem v tomto meste 40 rokov. A hoci nie som rodáčka z Košíc, hovorím o Košiciach, že idem domov, idem do Košíc. A pre mňa je najdôležitejšie, aby Košická „Bužňa“, tak, ako ju my nazývame hovorovo, čiže Dom umenia, naďalej bola kultovým centrom Košíc a sídlom Štátnej filharmónie Košice. Pozorne som si prečítala, samozrejme, memorandum. Bolo viacej stretnutí z rôznych strán, boli telefonáty, boli presvedčovania. Myslím si, že to každý z kolegov v tomto období zažíval požiadavku, aby bol Dom umenia sídlom Štátnej filharmónie Košice. Židovská náboženská obec k memorandu deklaruje a mesto sa zaviazalo pre prípad vrátenia Domu umenia, vstúpiť do platnej národnej zmluvy so Štátnou filharmóniou a rešpektovať jej umeleckú činnosť. Zaviazala sa, že Dom umenia ostane aj po vrátení kultúrnym centrom mesta, prístupným pre všetkých. No nevieme, ako spor dopadne. Zase máme jedno dedičstvo z minulosti, ktoré je komplikovanejšie. O to viac, že sa udialo pred niekoľkými desiatkami rokov. V budúcnosti by sme mohli byť zase raz obviňovaní z toho, že sme záruky odmietli, a mestu aj Štátnej filharmónii spôsobili problémy. Koniec koncov nech rozhodne súd a posúdi právne argumenty mesta Košice a Židovskej náboženskej obce. Chcem veriť, že memorandom viac získame, ale že Štátna filharmónia v budove ostane. Hoci ma prekvapuje, že aj po 19 rokov trvajúcom súdnom spore sa tu avizovali ešte nové dôkazy, dokumenty. Neviem si to vysvetliť, prečo sa nevytiahli už v predchádzajúcich rokoch. Koniec koncov, Košice majú prívlastok mesto tolerancie. Skúsme ním ostať aj naďalej a skúsme si porozumieť. Ďakujem.

p. Raši, primátor mesta - Ďakujem pekne pani poslankyňa. Pán poslanec Filipko, po ňom pán poslanec Dečo.

p. Filipko, poslanec MZ - Ďakujem za slovo, vážený pán primátor. Kolegyne, kolegovia, na úvod uvediem, že som teda predsedom Komisie národnostných menšín, aj člen rady Klubu národnostných menšín, ktorej je členom aj Židovská náboženská obec. Veľmi si vážim všetky aktivity a konštruktívnu spoluprácu všetkých našich členov, ako predstaviteľ menšín v tomto meste. Nemám nič proti Židovskej náboženskej obci, s mnohými jej členmi mám veľmi dobré, korektné vzťahy. Je neodškriepiteľnou pravdou, aj množstvo krívd, spáchaných voči predstaviteľom cirkví aj voči menšinám v minulosti, ktoré sa v tejto krajine udiali. Odmietam však akékoľvek tendenčné maily, články, zasielané poslancom ako nátlak pred hlasovaním. A nehnevajte sa, text e-mailu, spomínal to aj kolega, pán Süli: „V prípadne neschválenia memoranda, budeme nútení pokračovať, atď., žaloba.“ Nevnímam to nijak inak, ako istý nátlak, aby sme rozhodli pre podporenie tohto memoranda. A to množstvo informácií a tlaky z každej strany už vnímam ako prehnané masírovanie mozgov. Prepáčte mi, priatelia, ale nemôžem podporiť schválenie takéhoto memoranda, lebo si myslím, že znamená zrieknutie sa Domu umenia ako majetku mesta. Ale ako predstavitelia mesta, si myslíme, teda ja si to aspoň myslím, že bola spáchaná krivda voči Židovskej náboženskej obci v minulosti. Možno nie práve prípad Dom umenia. Hľadajme gestá, hľadajme riešenie, kde, inde, inak. Schváľme ale iné memorandum. Súhlasím, viem podporiť návrh, ktorý predložila pani Gamcová. Ďakujem za pozornosť.

p. Raši, primátor mesta - Ďakujem pekne, pán poslanec Dečo.

p. Dečo, poslanec MZ - Ďakujem pekne. Myslím, že veľmi výstižne povedala pani kolegyňa Čižmáriková, že začína to voňať trošku takou predvolebnou témou. A bolo by veľmi, veľmi nešťastné, keby sa práve takéto témy stavali aj predmetom nejakých politických svárov. Je to téma, ktorú aj jedna aj druhá strana jasne prezentuje, je živá v Košiciach vyše 20 rokov. A je živá, samozrejme, aj z toho etického hľadiska. Spomína sa holokaust, spomínajú sa majetkové krivdy. Ale veľmi ma mrzí to, čo tu tiež už bolo zo strany kolegov spomenuté,  zvlášť po dvadsiatich rokoch právnych sporov dostávať to do roviny, kde ideme teraz robiť emocionálny nátlak aj na poslancov. Viem sa vžiť do pozície predstaviteľov Židovskej náboženskej obce, respektíve židovských organizácií, lebo nie vždy je dobré stotožňovať s jednou organizáciou všetkých . Ale na druhej strane, všetci vieme a cítime, že Dom umenia je istý symbol pre Košice. A to nielen symbol vo vzťahu ku kultúre, ktorou sa všetci tak radí oháňame. Viem sa vžiť aj do ľudí, ktorí prežili holokaust. Môj otec prežil 5 rokov Jáchymova tiež len preto, že bol statočný, poctivý občan. A následky sme si v rodine niesli až donedávna. Viem sa vžiť aj do krívd v reštitučných procesoch. A som presvedčený, že Židovská náboženská obec určite v nejednom prípade jednala pod neprimeraným nátlakom. Ale tu si povedzme, že takýchto procesov zažili aj v tejto republike mnohí občania, mnohé organizácie. Za posledných 25 rokov sme boli svedkami mnohých reštitučných procesov, či už súkromných, fyzických osôb alebo rôznych náboženských spoločností, ktoré sa niekedy menej, niekedy viac, úspešne vyrovnali s tým, že niektorí z tých majetkov jednoducho buď obhájim v súdnom procese, alebo ten majetok je už úplne iný majetok, alebo neexistuje. A musím rešpektovať aj zmenený stav.  Preto si myslím, že stavať to do polohy čierne alebo biele, buď vyhráme alebo prehráme, buď oni vyhrajú alebo my, je dosť neetické. Chcem preto podporiť návrh pani poslankyne Gamcovej, aby sme vytvorili priestor pre nové rokovanie. Priestor pre reálne memorandum, na ktoré nebudeme nútení z pohľadu médií inzerátov a poloprávd. A chcem vytvoriť priestor na to, aby mesto mohlo byť aj voči Židovskej náboženskej obci veľkorysé, ale nie tlačené k múru. Preto budem podporovať pozmeňovací návrh kolegyne Gamcovej.

p. Raši, primátor mesta - Ďakujem pekne pán poslanec. Pani poslankyňa Blaškovičová, nech sa páči.

p. Blaškovičová, poslanec MZ - Ďakujem pekne. No, dnešný deň je pre mňa naozaj veľmi ťažký. Aj dnešná noc bola veľmi ťažká. A už pár dní mám pocit, že stojím pred Sofiinou voľbou. Akékoľvek rozhodnutie pre mňa bude zlé. Pretože bude zlé pre jednu alebo pre druhú stranu. A za seba hovorím, môj osobný vzťah k Židovskej náboženskej obci, k týmto ľuďom, spomínam na situácie, kedy som čítala mená ľudí, ktorí sa už nevrátili... Spomínam na to, ako sme hovorili o tom, že by bol vhodný čas na postavenie pamätníka obetiam holokaustu. Takže si myslím, pre mňa,  táto Sofiina voľba je nerozlúsknuteľná. Pretože  neviem, naozaj neviem, bojím sa, že akékoľvek rozhodnutie nebude dobré. Takže si myslím, sama za seba, že ten návrh, s ktorým prišla pani kolegyňa Gamcová, možno je trošku alibisticky, že odsúva nejaké rozhodnutie z dneška zase na neskôr, ale myslím si, že s týmto by som sa vnútorne vedela vyrovnať. Ale možno, s čím sa viem menej vyrovnať je to, koľko sa hovorí o tom, že treba na tých ľudí spomínať, a že im bolo ublížené, čo je nespochybniteľné. Preto sa chcem spýtať, všetci, ktorí, Košičania vedia a všetci kolegovia, poslanci, ktorí viete o tom, že je tu niekoľkoročná zbierka a snaha o postavenie pomníka? Práve bol pôvodný návrh pred „Bužňou“, že tento bol zamietnutý, a že za niekoľko rokov sa nevie táto zbierka zozbierať na to, aby ten pamätník bol zrealizovaný. Myslím si, že je tu šanca veľmi rýchlo prispieť k pamiatke. A možno si trošičku vyčistiť svedomie. Ak nezahlasujeme dnes za memorandum.

p. Raši, primátor mesta - Ďakujem pekne pani poslankyňa. Chcem sa spýtať, či sa ešte niekto hlási do rozpravy? Ak nie, bude 5 minútová prestávka. Vyhlasujem krátku prestávku, po nej pokračujeme. Prosím o stretnutie sa poslaneckých klubov.
	Poprosím ctené dámy poslankyne, vážnych pánov poslancov, aby sa zaprezentovali. Ctené dámy, vážení páni, po prestávke budeme pokračovať v rozprave k tomuto bodu. Nech sa páči, prihlásil sa pán poslanec Betuš.

p. Betuš, poslanec MZ - Ďakujem za slovo. Vážený pán primátor, vážení hostia, dámy, páni, kolegyne, kolegovia. Prebehla ťažká, zložitá diskusia k tomuto bodu. Vypočuli sme si veľké množstvo informácií, právnych, historických, morálnych i emotívnych. Ako vidno, je aj napätá situácia okolo tohto celého procesu. A vidno to aj v dnešnom rokovaní. Je potrebné si urobiť v tejto veci poriadok. A čisto v našich mysliach. A vykonať potrebné a racionálne rozhodnutie, ktoré by bolo právne čo najčistejšie, a čo najspravodlivejšie. Preto navrhujem alebo predkladám procedurálny návrh, prerušiť tento bod rokovania a v pokojnom argumentačnom rokovaní a v atmosfére dospieť k vzájomne prijateľnému rozhodnutiu, ktoré potvrdí všeobecný záujem vzájomnej tolerancie a pokoja v našom meste. Predkladám tento procedurálny návrh.

p. Raši, primátor mesta - Pán poslanec, teraz ste sa prihlásili s procedurálnym návrhom, ktorý znie?

p. Betuš, poslanec MZ - Ktorý znie, prerušiť tento bod rokovania.

p. Raši, primátor mesta - Dobre. Čiže nakoľko bol predložený procedurálny návrh o prerušenie rokovania o tomto bode, bude sa o ňom hlasovať ihneď. Prosím hlasujte.

Hlasovanie č. 11 - 	za: 31, proti: 3, zdržali sa: 9

p. Raši, primátor mesta - Konštatujem, že rokovanie o tomto bode sme prerušili. Ďakujem pekne.
- - -

Bod č. 4
Návrh Všeobecne záväzného nariadenia mesta Košice o určení názvu ulice „Východná“

p. Raši, primátor mesta - Budeme pokračovať bodom číslo 4, ktorým je Návrh Všeobecne záväzného nariadenia mesta Košice o určení názvu ul. Východná. Otváram rozpravu k tomuto bodu. Ak sa nehlási nikto do rozpravy, uzatváram rozpravu a poprosím návrhovú komisiu o prednesenie návrhu uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o určení názvu ul. „Východná“ podľa predloženého návrhu.“ 

Hlasovanie č. 12 - 	za: 43, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 5
Návrh Všeobecne záväzného nariadenia mesta Košice o zrušení Základnej školy, Juhoslovanská 2, Košice a jej súčastí

p. Raši, primátor mesta - Prejdeme k bodu číslo 5 Návrh Všeobecne záväzného nariadenia mesta Košice o zrušení Základnej školy Juhoslovanská 2, Košice a jej súčasti. Otváram rovno rozpravu k tomuto bodu. Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o zrušení Základnej školy Juhoslovanská 2, Košice a jej súčasti podľa predloženého návrhu.“ 

Hlasovanie č. 13 - 	za: 43, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 6
Návrh Všeobecne záväzného nariadenia mesta Košice o zriadení Školskej jedálne, Juhoslovanská 2, Košice

p. Raši, primátor mesta - Pod ďalším bodom číslo 6 je materiál Návrh Všeobecne záväzného nariadenie mesta Košice o zriadení školskej jedálne Juhoslovanská 2, Košice. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach, podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o zriadení školskej jedálne Juhoslovanská 2, Košice podľa predloženého návrhu.“ 

Hlasovanie č. 14 - 	za: 43, proti: 0, zdržal sa: 1

p. Raši, primátor mesta - Konštatujem, že uznesenie sme schválili.
- - -

Bod č. 7
Návrh Všeobecne záväzného nariadenia mesta Košice o zriadení Centra voľného času, Park Angelinum 8, Košice ako súčasť Základnej školy, Park Angelinum 8, Košice

p. Raši, primátor mesta - Prejdeme k bodu číslo 7. Je to návrh Všeobecne záväzného nariadenia mesta Košice o zriadení Centra voľného času Park Angelinum 8, Košice, ako súčasť Základnej školy Park Angelinum 8. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach, podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o zriadení Centra voľného času Park Angelinum 8, Košice ako súčasť Základnej školy Park Angelinum 8, Košice podľa predloženého návrhu.“

Hlasovanie č. 15 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie sme schválili, ďakujem pekne.
- - -

Bod č. 8
Bol prerokovaný, ako bod č. 3/2
- - -

Bod č. 9
Informatívna správa o prínosoch členstva v združeniach pre mesto Košice za rok 2013

p. Raši, primátor mesta - Prejdeme k bodu číslo 9. Je to materiál Informatívna správa o prínosoch členstva v združeniach pre mesto Košice za rok 2013. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach, podľa príslušných ustanovení Štatútu mesta Košice, po 1) berie na vedomie Informatívnu správu o prínosoch členstva pre mesto Košice v domácich a zahraničných združeniach za obdobie roka 2013. Po b) zrušenie Asociácie zdravých miest Slovenska k 31.12.2013. Po 2) schvaľuje vystúpenie mesta Košice v zahraničných združení s účinnosťou od 1.1. 2015: po a) EUROCITIES, po b) LES RENCONTRES. Po 3) žiada primátora mesta Košice vykonať všetky potrebné úkony súvisiace s ukončením členstva združenia EUROCITIES a LES RENCONTRES. Termín 31.12.2014. Zodpovedný v texte.“

Hlasovanie č. 16 - 	za: 43, proti: 0, zdržal sa: 1

p. Raši, primátor mesta - Konštatujem, že Uznesenie sme schválili. Ďakujem pekne.
- - -

Bod č. 10
Návrh na prijatie návratnej finančnej výpomoci od Ministerstva financií SR a návrh na 
2. zmenu programového rozpočtu mesta Košice na rok 2014

p. Raši, primátor mesta - Prejdeme k bodu číslo 10. Je to Návrh na prijatie návratnej finančnej výpomoci od Ministerstva financií SR a návrh na druhú zmenu programového rozpočtu mesta Košice na rok 2014. Otváram k tomuto bodu rozpravu. Pokiaľ budú otázky, zodpovie ich pani inžinierka Kažimírová, nech sa páči. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa príslušných ustanovení, po A. schvaľuje , po a) prijatie bezúročnej návratnej finančnej výpomoci od Ministerstva financií SR (ďalej len ministerstvo) vo výške maximálne 20 000 000 eur s postupným čerpaním v období rokov 2014 až 2016, so splatnosťou na 10 rokov s odkladom splátok na jeden rok, na financovanie projektov realizovaných na území mesta Košice s účelovým použitím, na: po 1) súvislé opravy a rekonštrukcie komunikácií na území mesta a prípravu projektovej dokumentácie na rekonštrukcie komunikácií vo výške 8 000 000 eur. Po 2) stavby IKD MET a Stratégia rozvoja dopravy - projekty z fondov EÚ v rámci Operačného programu Doprava, prioritná os číslo 4, v celkovej výške 4 000 000 eur na spolufinancovanie projektov. Po 3) výstavbu futbalového štadióna vo výške 8 000 000 eur. Uvedená suma bude mestu poukázaná len na základe písomnej žiadosti predloženej na ministerstvo najneskôr do 01.12.2016 a po písomnom odsúhlasení ministerstva v závislosti od jeho disponibilných zdrojov. Po b) druhú zmenu programového rozpočtu mesta Košice na rok 2014. Príjmová časť: Bežné príjmy, Transfery zo štátneho rozpočtu - vzdelávanie plus 
335 117 eur, kapitálové príjmy plus 2 666 000 eur, príjem z predaja kapitálových aktív plus 238 200 eur, príjem z predaja pozemkov plus 2 427 800 eur. Výdavková časť: Bežné výdavky plus 706 785 eur, Program 2 Mesto kultúry, podľa predloženého návrhu, Program 4, 5 a 9 podľa predloženého návrhu. Kapitálové výdavky plus 6 204 000 eur a Program 1, 2, 5, 6, 7, 9 podľa predloženého návrhu. Finančné operácie:  Príjmy plus 4 102 168 eur a podľa predloženého návrhu.  Výdavky plus 192 500 eur a podľa predloženého návrhu. A po c) zmenu uznesenia Mestského zastupiteľstva v Košiciach číslo 883 zo dňa 10.02.2014 v časti A. tak, že pôvodný text bodu číslo 6 sa nahrádza novým textom v znení: podľa predloženého návrhu. Po B. žiada primátora mesta Košice, aby podpísal zmluvu o návratnej finančnej výpomoci v zmysle časti A. písm. a) tohto uznesenia.“
 
Hlasovanie č. 17 - 	za: 40, proti: 1, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 11
Predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe Výzvy číslo II. SKR 2014

p. Raši, primátor mesta - Prejdeme k ďalšiemu bodu, je to bod číslo 11 Predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe výzvy číslo II. SKR 2014. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 6 ods. 2 písm. c) a ac) Štatútu mesta Košice schvaľuje: po 1) predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra na základe výzvy číslo II. SKR 2014. Po 2) zabezpečenie realizácie projektu mesta Košice vypracovaného na účel poskytovania pomoci v tiesni na úseku integrovaného záchranného systému a plnenia úloh krízového riadenia a civilnej ochrany podľa zákona č. 129/2002 o integrovanom záchrannom systéme zákona č. 387/2002 o riadení štátu v krízových situáciách mimo času vojny a vojnového stavu, v znení neskorších predpisov a k zvýšeniu akcieschopnosti pri výkone záchranných prác podľa zákona č. 42/1994 o civilnej ochrane a zákona č. 369/1990 o obecnom zriadení. Po 3) financovanie projektu vo výške minimálne 5 % celkových oprávnených výdavkov na projekt z dotácie zo štátneho rozpočtu prostredníctvom rozpočtovej kapitoly Ministerstva vnútra na základe výzvy číslo II. SKR 2014, požadovaná výška dotácie 30 000 eur, spolufinancovanie mesta z rozpočtu civilnej ochrany na rok 2014 vo výške 1 500 eur.“ 

Hlasovanie č. 18 - 	za: 43, proti: 0, zdržal sa: 1

p. Raši, primátor mesta - Konštatujem, že uznesenie sme schválili, ďakujem pekne.
- - -

Bod č. 12
Predloženie žiadosti o NFP v rámci projektu - Operačný program Doprava Os 4, pre projekt „Stratégia rozvoja dopravy a dopravných stavieb mesta Košice“

p. Raši, primátor mesta - Ďalším bodom je bod číslo 12, materiál Predloženie žiadosti o nenávratný finančný príspevok v rámci projektu Operačný program Doprava, Os 4 pre projekt „Stratégia rozvoja dopravy a dopravných stavieb mesta Košice“. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach, podľa príslušných ustanovení schvaľuje: po 1) predloženie žiadosti o nenávratný finančný príspevok v rámci Operačného programu Doprava 2007 - 2013, Os 4, za účelom realizácie projektu „Stratégia rozvoja dopravy a dopravných stavieb mesta Košice“, podporný strategický dokument prestavby IKD. Po 2) zabezpečenie realizácie projektov po schválení žiadosti o nenávratný finančný príspevok, a po 3) financovanie projektov vo výške minimálne 5 % z celkových oprávnených výdavkov na projekt a ďalších výdavkov, ktoré budú nevyhnutné, resp. vyvolané predmetnými projektmi, t. j. vo výške minimálne 54 000 eur s DPH.“ 

Hlasovanie č. 19 - 	za: 39, proti: 0, zdržali sa: 4

p. Raši, primátor mesta - Konštatujem, že uznesenie bolo schválené, ďakujem.
- - -

Bod č. 13
Pokračovanie rokovania o bode č. 12 z XXIV. rokovania MZ 14.04.2014 – Založenie obchodnej spoločnosti Košická futbalová aréna a. s.

p. Raši, primátor mesta - Prejdeme k bodu číslo 13. Je to materiál Pokračovanie rokovania o bode číslo 12 z XXIV. rokovania mestského zastupiteľstva 14.04.2014. Je to založenie obchodnej spoločnosti Košická futbalová aréna a.s. Poprosím pána námestníka, aby nás informoval k čomu došlo od posledného rokovania mestského zastupiteľstva, resp. či sú nejaké a aké zmeny v uvedenom materiáli.

p. Jakubov, námestník primátora - Ďakujem vážený pán primátor, vážené poslankyne, vážení poslanci, od ostatného zastupiteľstva prebehol cely rad rokovaní. Jednak so spoločnosťou MFK Košice, kde sme si vyjasnili naše postoje, naše záväzky vzájomné medzi mestom Košice a spoločnosťou MFK. Na základe týchto rokovaní v predloženom materiáli, ktorý máte momentálne pred sebou, došlo k predbežnej dohode, že účastníkom novej spoločnosti Košická futbalová aréna bude okrem mesta Košice aj spoločnosť Mestský futbalový klub s tým, že mesto Košice podľa platných uznesení musí mať minimálne 55 percentný podiel v novo vytváranej spoločnosti. Na základe dohody mesto Košice navrhujeme, aby malo 85 percentný podiel, Mestský futbalový klub 15 % podiel. Táto skutočnosť je limitovaná a požadovaná zo strany Slovenského futbalového zväzu, ktorý v podstate vyčleňuje 4 mil. eur na prípravu a výstavbu nového futbalového stánku. Okrem týchto skutočností sme pripravili nové znenie zakladajúcich materiálov spoločnosti, ktoré máte predložené. A je to zakladateľská zmluva o založení akciovej spoločnosti, ďalej dohoda zakladateľov, teda akcionárov a stanovy novej spoločnosti, kde jednoznačne sú zadefinované práva a povinností oboch akcionárov, eventuálne ďalších, ktorí by pristúpili s tým, že na základe týchto materiálov si budú musieť obaja akcionári plniť do poslednej bodky všetky, aj finančné záväzky a požiadavky. Čo by som chcel doplniť ešte do tohto materiálu, na základe dohody medzi predsedami poslaneckých klubov, navrhujem schváliť týchto zástupcov mesta Košice v orgánoch spoločnosti KFA. Do funkcie predsedu predstavenstva som bol navrhnutý ja, do funkcie člena predstavenstva pán poslanec Milan Bereš, pán poslanec Marek Kandráč. Ďalej do funkcie predsedu dozornej rady pán Pavol Lazúr, riaditeľ magistrátu. Do funkcie členov dozornej rady páni poslanci Emil Petrvalský, Igor Sidor, Cyril Betuš. Piaty člen dozornej rady bude doplnený zo strany Mestského futbalového klubu. Ďakujem.

p. Raši, primátor mesta - Ďakujem pekne, otváram rozpravu k tomuto bodu. Pán poslanec Ihnát.

p. Ihnát, poslanec MZ - Ďakujem pán primátor za slovo. Na Komisii dopravy a výstavby pri mestskom zastupiteľstve sme podrobne rozoberali tento návrh, aj prerušený bod rokovania. Ja znovu opätovne zopakujem to, čo som povedal už aj na minulom zastupiteľstve, aj na konaní tejto komisie, som toho názoru, aby poslanci Národnej rady, aj vy pán primátor, podľa možností, ak je takáto možnosť, zalobovali trošku o vyššiu sumu ako v budúcnosti. Tak isto v porovnaní s Trnavským štadiónom to som už aj povedal, 4 mil. a ten rozdiel, vlastne, ktorý tam je, oproti tomu Trnavskému štadiónu. Čo sa týka mien, nemám akože tých navrhovaných mien, nemám námietky. Takže to je všetko. Ďakujem pekne.

p. Raši, primátor mesta - Ďakujem pekne pán poslanec, pani poslankyňa Gamcová.

p. Gamcová, poslankyňa MZ - Ďakujem za slovo. Ja na rozdiel od pána poslanca mám námietky a chcela by som sa opýtať, na základe čoho boli vybratí práve títo členovia poslaneckého zboru? Ďakujem.

p. Raši, primátor mesta - Ďakujem pekne, pán poslanec Filipko.

p. Filipko, poslanec MZ - Ďakujem za slovo, vážený pán primátor, kolegyne, kolegovia, veľmi ma mrzí, trošku to napojím na bod 10. Kým som si otváral materiál, tak sa stihla uzatvoriť rozprava v bode 10 a nestihol som sa prihlásiť. Toto zastupiteľstvo schválilo pôžičku 8 mil. eur na výstavbu štadióna. Tzn., že občania tohto mesta budú splácať futbalový štadión v budúcnosti. Nedá mi, bol som minulý týždeň v Miškolci a dostali sa mi do ruky mestské noviny mesta Miškolc, ktoré vydáva samospráva a s potešením oznamujú občanom, že bola podpísaná zmluva medzi štátom, teda spoločnosťou pre výstavbu športových centier, medzi mestom Miškolc a medzi futbalovým klubom, že investícia vo výške 4 a pol miliardy forintov, čo je približne 15 mil. eur, bude financovaná štátom, bude sa stavať futbalový štadión s kapacitou 15 000 miest krytý UEFA 4 Standard. Je to veľmi zaujímavé, že aj takým spôsobom sa dajú stavať štadióny, ak má štát záujem. Miškolc je tretie najväčšie mesto v Maďarsku, my sme druhé najväčšie mesto na Slovensku, skúste sa za tým pozrieť. Možnože sa dá hľadať nejaké riešenie. A ešte čo my ideme riešiť, dostali sme 4 mil. od štátu, vezmeme si pôžičku, splatíme 8 mil. z peňazí mesta, ďalšie financie sú neisté, lebo nevieme, že odkiaľ, možnože od štátu získame, postavíme si štádiom, ktorého budeme vlastníkom 85 percent, čo to bude znamenať? Budeme znášať všetky náklady a straty vo výške 85 percent z prevádzky športového objektu? Výhodou pre MFK bude lacnejšie používanie, lebo je 15 percentným vlastníkom. Viem si predstaviť, že tento štadión bude možno usporadúvať aj nejaké spoločenské akcie, koncerty. Odkiaľ ich zoberie? Možno zo Steel Arény, lebo doteraz sme ich robili tam alebo niekedy v Amfiteátri. Neverím, že v meste Košice bude možné udržať až taký veľký dopyt po podujatiach, aby tento štadión mohol niekedy sa dostať aspoň na nulu. Po skúsenostiach z minulosti, prepáčte, kolegyne, kolegovia, keď sme vycúvali nejakým spôsobom konečne z nevýhodného kontraktu v oblasti futbalu, nehnevajte sa, ale ja neviem zahlasovať za takéto riešenie. Dovoľte mi ešte pol minútky pán primátor, nedá sa prijať. Mali sme tu na stole ponúknuté akcie Kositu, ja viem, že to je obrovský balík, možno sme mali rokovať o ďalšie peniaze od štátu, mohli sme sa stať majoritným vlastníkom Kositu. Roky tu plačeme na tom, že mesto je minoritný, nemáme riadny dosah, nevieme rozhodovať poriadne o odpadovom hospodárstve. Splavili sme to, nevyužili. A teraz toto riešenie. Neviem to prijať. Možno idú voľby, v novembri, možno by sme sa mali opýtať, ja som nestihol pripraviť návrh otázok na referendum, možno, určite si to vyžaduje troška viac času. Popýtajme sa občanov mesta. Rreferendum nebude platné, lebo či 50 percent občanov voličov sa nezúčastnia, ale odpoveď na otázky môže niečo naznačiť, či chcú občania tohto mesta stavať z vlastných peňazí futbalový štadión pre užšiu skupinu v tomto meste prípadne, ako sa vysporiadať s memorandom. Opýtať sa občanov. Ďakujem za pozornosť.

p. Raši, primátor mesta - Ďakujem. Ďakujem pekne aj za vašu fanúšikovskú skupinu. Nech sa páči, pán námestník.

p. Jakubov, námestník primátora - Vážená pani poslankyňa Gamcová, kvôli čomu takto vzniklo. Po prvé, chcem povedať jedno. Všetky nominácie, ktoré teraz budú do orgánov Košickej futbalovej arény, samozrejme, sú nominácie maximálne do komunálnych volieb, pretože nikto z nás nemá zaručené, že naďalej bude pôsobiť v poslaneckých laviciach. A úlohou týchto orgánov je pripraviť, založiť spoločnosť, pripraviť chod spoločnosti a v prvom rade vypísať medzinárodný tender návrhov na návrhy, na projekčné návrhy tohto futbalového stánku. Jednotlivé mená, pravdepodobne, kvôli tomu ma navrhol náš poslanecký klub, pretože som pôsobil doteraz, po svojom nástupe do funkcie námestníka. A myslím si, že sa nám podaril kus dobrej práce, pretože, to budem už reagovať postupne aj na pána kolegu Filipka, pretože asi za tohto zastupiteľstva sa podarilo vystúpiť a vycúvať z Mestského futbalového klubu, kde tie nožnice sa otvárali „z večera do rána“. Ďalej. A keď pán poslanec sa takto pýta, tak ja sa tiež môžem opýtať, keďže som tu novým poslancom,  prečo za minulého zastupiteľstva sa schvaľovali nadštandardné dotácie pre Mestský futbalový klub? A vieme dobre, že nadštandardné. Nad rámec toho, čo my sme potom zablokovali, do úrovne 300 000 eur ročne. Môžeme si zobrať tie čísla a boli neuveriteľné! A tak isto za ne, asi, poslanecký zbor hlasoval. Pán Milan Bereš bol návrh poslaneckého klubu KDH. A keďže vykonával doteraz nejakú funkciu, a má k futbalu blízko, tak sme si mysleli, že v danom čase by mohol byť prínosom pri tvorbe spoločnosti a najmä pri týchto návrhoch. Pán Marek Kandráč je nový člen. Je to projektant, je to človek z tejto oblasti. Pokiaľ viem, živí sa projekciou, keďže potrebujeme vypísať súťaž návrhov, tak minimálne mali by tam byť ľudia, ktorí majú trošku k tomuto blízko, a vedia nám niečo poradiť a povedať. Funkcia predsedu dozornej rady. Prečo pán riaditeľ magistrátu? Je to ekonomická otázka. Nechceme, aby táto spoločnosť, aspoň pokiaľ sme tu, dopadla tak alebo takto začala, ako bola v minulosti MFK. Ak chceme, aby sa nám podarilo túto ekonomiku ustrážiť. Pán Emil Petrvalský, tak isto, ako predseda klubu, navrhol ho klub SDKÚ. A je športovec. A myslím si, že je v komunálnej politike, má dosť skúsenosti aj s futbalom. A vieme veľmi dobre, že bol svojim spôsobom čiastočne odporcom toho, ako fungovalo minulé MFK. Takže v tejto kontrolnej funkcii určite bude platný. Pán Igor Sidor je predseda komisie športu. A je to človek, ktorý tak isto má blízko k futbalu. A pokiaľ viem, aj podporuje niektoré futbalové oddiely, dokonca z prostriedkov svojej spoločnosti. Ale to jeho súkromná vec. Ale opäť, je to človek, ktorý snáď v tomto vie niečo povedať. A pán Cyril Betuš, tak isto, ako človek, ktorý pôsobil v minulosti v tejto oblasti, je to nová tvár. Je to nezávislý poslanec. Mysleli sme, že tento návrh je dobrý a prijateľný. Mali by to byť ľudia, ktorí vidia do ekonomiky, vidia do projektovania a vidia trošku do športu. Takže asi toľko. A z tohto vznikol tento konsenzus. Čo sa týka pána poslanca Filipka, neviem o tom že, by na Slovensku alebo v Maďarsku niekto úplne financoval aj prevádzku futbalového štadióna. Možno sa mýlim, neviem, ako k tomu došlo v Miškolci, avšak na Slovensku, vieme dobre, že Slovenská vláda sa rozhodla pomôcť niekoľkým mestám. Zatiaľ bola vyčlenená tá čiastka, ktorá bola vyčlenená. Ak budeme odkladať toto rozhodnutie, môže sa stať aj to, že tieto prostriedky, keď mesto Košice sa k nim neprihlási a nebudú sa čerpať, vyčerpá niekto iný. Ja si myslím, že hladných krkov je v tejto republike dosť! A to, čo som povedal na začiatku, pán poslanec, trošku ma mrzí, že si takto zareagoval, lebo takto ste mali reagovať vtedy, keď ste možno pred piatimi, šiestimi rokmi vedeli zachrániť možno 90 percent pozemkov z MFK! Bohužiaľ, nám sa vzhľadom na situáciu, ktorá tam bola, podarila zachrániť zhruba polovica. Ale aj za to sme radi. Ďakujem pekne.

p. Raši, primátor mesta - Ďakujem pekne. S faktickými poznámkami na pána námestníka zareaguje pán poslanec Filipko a potom pani poslankyňa Gámcová a pán poslanec Halenár.

p. Filipko, poslanec MZ – Faktická pripomienka. Ďakujem pán námestník. Veľmi rád si to osobne vydiskutujem. Nechcem teraz tu rozvádzať veľmi. Nebol som nikdy veľkým „fandom“ toho, aby sa toľko peňazí dávalo do futbalu. A som rád, to musím poznamenať, že sme vycúvali z tohto vzťahu. Možno som to tu nepovedal, jednoducho preto ma, teda sa obávam, aby sme nepadli do oveľa väčšej pasce. A keď je tu riešenie stavať nejakým iným spôsobom, tak využijeme tú pôžičku na iné. Ja desiatimi budem hlasovať za to, aby sme tých 8 mil. využili na opravu ciest, chodníkov, detských ihrísk a neviem čoho, čo bude skutočne slúžiť všetkým, citeľne všetkým občanom tohto mesta. Ten futbal, žiaľ, nebude slúžiť, ten štadión, všetkým občanom tohto mesta, to je skupina. Ďakujem.

p. Raši, primátor mesta - Ďakujem pekne pán poslanec. Tak isto ako Steel Aréna neslúži všetkým občanom mesta, priniesla do mesta aj športový duch, aj kultúru, aj všetko. Tak o každej oblasti sa môžeme rozprávať o tom, čo slúži všetkým občanom mesta a čo nie. A keď pôjdeme do extrému, tak zistíme, že ani chodníky neslúžia všetkým, lebo niektorí chodia autami. Takže, už by som túto debatu nezavádzal do extrémov. Pani poslankyňa Gamcová, po nej pán poslanec Halenár, potom pán poslanec Berberich, stále s faktickými poznámkami na pána námestníka Jakubova.

p. Gamcová, poslankyňa MZ - Faktická pripomienka. Ďakujem vážený pán námestník za vysvetlenie. Sám ste spomenul, že bývalé hospodárenie MFK je zastreté rôznymi tajomstvami, ešte stále pre mňa, preto si myslím, že bývalí členovia by nemali byť navrhnutí do súčasných funkcií. Ďakujem.

p. Raši, primátor mesta - Ďakujem pekne, pán poslanec Halenár po ňom pán poslanec Berberich.

p. Halenár, poslanec MZ - Faktická pripomienka. Pán poslanec Jakubov, hovorili ste tu o nafúknutých čiastkach pre MFK, ktoré boli schvaľované predchádzajúcim zastupiteľstvom. Niektorí poslanci si to všimli aj v predchádzajúcom zastupiteľstve a na otázku: „Prečo?“,  bola odpoveď vami navrhovaného pána poslanca Bereša, ktorý tam vtedy sedel v riadiacich orgánoch, že to tak vyplýva zo zmluvy, a to tak musí byť. Tak prosím, aby ste ešte dodatočne pred tým návrhom zvážili, že či naozaj pán poslanec Bereš, aj vzhľadom na svoju angažovanosť v tom, čo ste hovorili, v strate pozemkov mesta v MFK, si naozaj zaslúži byť v návrhu na ľudí v nových orgánoch spoločnosti. Ja som, ináč, proti tej spoločnosti, ale len to je len krátka poznámka k tomu, čo ste povedali.

p. Raši, primátor mesta - Ďakujem pekne pán poslanec Halenár, pán poslanec Berberich, po ňom pán poslanec Petrvalský, nech sa páči.

p. Berberich, poslanec MZ - Faktická pripomienka. Ďakujem pekne za slovo. Ja len by som chcel uviesť na pravú mieru niektoré informácie, čo sa týka osoby pána, teda nášho kolegu Milana Bereša. On v podstate za náš klub, nejak podieľal možno na nejakých rokovaniach, ktoré predtým prebiehali. Samozrejme, má o týchto veciach najviac informácií. Ale chcem uviesť, že ten návrh, ako nie je návrh poslaneckého klubu, aby bol uvedený do funkcie člena.

p. Raši, primátor mesta - Čiže, aby som rozumel vnútornému stavu vášho klubu, Milan Bereš ktorý sa tomu rozumie, a je člen vášho klubu, nie je vaším klubom navrhnutý do predstavenstva? Dôležitá informácia. Ďakujem pekne. Pán starosta, pán poslanec Petrvalský.

p. Petrvalský, poslanec MZ - Faktická pripomienka. Ďakujem pán primátor za slovo. Ja chcem len toľko povedať, že už na minulom zastupiteľstve som povedal jednoznačne, že pokiaľ do toho pôjdeme, potrebujeme mať možnosť skontrolovať celú túto záležitosť. Preto som rád prijal funkciu v dozornej rade. Druhá záležitosť je taká, že som povedal aj to, že pokiaľ tento štadión má fungovať, musí mať aj nejakú retailovú časť, ktorá bude ho samofinancovať, preto, lebo neexistuje, aby tu sme z rozpočtu mesta Košice pchali peniaze do chodu tohto štadiónu. Takže ja si myslím, že táto spoločnosť bude založená na to, aby sa takýmito otázkami zaoberala a aby získala možnosť financovania chodu tohto štadiónu mimo rozpočtu mesta Košice. Ďakujem.

p. Raši, primátor mesta - Ďakujem pekne. Presne, pán starosta, a druhá dôležitá vec z tej finančnej výpomoci, ktorú môžeme dostať na financovanie štadióna, tá bude uplatnená iba vtedy, keď nové mestské zastupiteľstvo schváli projekt, schváli súťaž, schváli výstavbu, čiže tých 8 mil. je podmienených tým, čo nové zastupiteľstvo schváli. Takže je to len možnosť využiť to, ak sa nové mestské zastupiteľstvo rozhodne, túto možnosť využiť. Čiže žiadne peniaze občanov tu zatiaľ nepoužívame. Pán poslanec Siksa nech sa páči.

p. Siksa, poslanec MZ - Ďakujem pekne, vážený pán primátor, vážené zastupiteľstvo. Ja by som mal jeden taký dotaz, či pri zakladaní tejto novej spoločnosti nepôjdeme opäť do rizika s MFK? Lebo vieme, ako sme dopadli, aká bola strata za predošlé obdobia 120.000.000,- Sk, keď to berieme na koruny, či opäť sa nezopakuje situácia pri 15 % MFK, že znova budeme vyrábať nejakú stratu? A chcem sa spýtať, bolo povedané, že mesto si nechá minimálne 55 percent, pokiaľ by bol iný záujemca alebo kto by chcel vstúpiť do tejto spoločnosti, v tom rozdiele 30 percent do tých 85? Či mu to bude umožnené. Ďakujem pekne.

p. Raši, primátor mesta - Ďakujem pekne. Čiže ja na chvíľu preskočím pána námestníka. Čiže mesto si nechá minimálne 55 percent, pokiaľ by bolo, lebo to môže byť aj presne prípad, ktorý vravel pán starosta Petrvalský, keby niekto chcel vstúpiť investične, aj kvôli možnému retailu a samofinancovaniu, tak tam je ten priestor medzi päťdesiatimi piatimi a pätnástimi percentami, ktoré by mali byť MFK na vstup prípadného investora môže to byť aj vstup do futbalu. To tie možnosti sú otvorené. A poprosím ešte pána námestníka, aby zareagoval.

p. Jakubov, námestník primátora - Ďakujem pekne za slovo. Na otázku pána poslanca Halenára a v podstate súčasne aj stanovisko pána poslanca Berbericha, ja som rokoval s predstaviteľmi klubov, tzn. v čase neprítomnosti pána poslanca Rusnáka, ktorý je dlhodobo v zahraničí, mal som informáciu, že kompetentný na zastupovanie je pán poslanec Bereš. Čo sa týka klubu SDKÚ, predsedom a tým, ktorý sa zúčastňoval rokovaní je pán poslanec Petrvalský. Ja, nehnevajte sa, som neskúmal vnútorne, koho navrhlo alebo nenavrhlo KDH, ale brali sme relevantnú informáciu od pána zastupujúceho predsedu klubu. A je na klube KDH, či sa stotožní s touto nomináciou, alebo navrhne niekoho iného. Predpokladám, že klub SDKÚ jednoznačne potvrdí nomináciu pána Petrvalského. Ďakujem.

p. Raši, primátor mesta - Ďakujem pekne. Milan, nech sa páči, vysvetli čo sa u vás deje.

p. Bereš, poslanec MZ - Faktická pripomienka. Nedeje sa v podstate nič nejaké nekalé. Ide v podstate o to, že klub KDH nemá jednoznačný názor vôbec k vstupu do tejto spoločnosti. A tým pádom vznikol nejaký taký problém, že keďže nie je jednotný názor, že či vôbec do toho ísť alebo nie, tak z toho vyplynulo aj to stanovisko, že neoficiálny návrh, keďže nie všetci oficiálne sú „ZA“. Ďakujem.

p. Raši, primátor mesta - Niečo mi to pripomína z politickej scény. Pán poslanec Filipko.

p. Filipko, poslanec MZ - Faktická pripomienka. Prepáčte, treba upresniť, zástupcom predsedu klubu pána Rusnáka, podľa môjho vedomia, je pán Berberich. Aspoň tak to vieme. 

p. Raši, primátor mesta - Pokiaľ by vám vyhovovalo, môžem vyhlásiť prestávku, aby ste si vzťahy usporiadali. Nie? Dobre. Čiže chcem sa spýtať, dáva niekto za klub KDH a jeho časť zvyšok alebo podpredseda nejaký iný návrh, ako je pán poslanec Bereš? Ak nie, uzatváram rozpravu k tomuto bodu a poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach, podľa príslušných ustanovení, po A) schvaľuje založenie akciovej spoločnosti s obchodným názvom Košická futbalová aréna a.s., ďalej len spoločnosť KFA, so základným imaním 500 000 eur, ktorá je rozvrhnuté na 20 kusov akcií s menovitou hodnotou jednej akcie 25 000 eur, pričom 85 percentnú majetkovú účasť bude mať mesto Košice a 15 % majetkovú účasť bude mať Mestský futbalový klub Košice. Po 2) peňažný vklad mesta Košice do základného imania spoločnosti KFA v sume 425 000 eur z platby podľa zakladateľskej zmluvy. Po 3) príplatok mesta Košice v sume 425 00 eur do rezervného fondu spoločnosti KFA splatných podľa zakladateľskej zmluvy. Po 4) správcu vkladov splatených zakladateľom spoločnosti KFA, ktorým je mesto Košice. Po 5) zakladateľskú zmluvu o založení akciovej spoločnosti KFA a stanovy akciovej spoločnosti  podľa predloženého návrhu. A po 6) dohodu zakladateľov spoločnosti KFA podľa predloženého návrhu. Po B) menuje zástupcov mesta Košice v orgánoch spoločnosti KFA, a to podľa predloženého návrhu, ktorý predniesol pán námestník Jakubov, po a) do funkcie predsedu predstavenstva pán Ján Jakubov, po b) do funkcie člena predstavenstva pán Milan Bereš, po c) do funkcie člena predstavenstva pán Marek Kandráč, po d) do funkcie predsedu dozornej rady pán Pavol Lazúr, po e) do funkcie člena dozornej rady pán Emil Petrvalský, po f) do funkcie člena dozornej rady pán Igor Sidor, po g) do funkcie člena dozornej rady pán Cyril Betuš. A po C) poveruje námestníka primátora mesta Košice inžiniera Jána Jakubova v zastupovaní mesta Košice ako akcionára na valnom zhromaždení KFA. Písmeno D) žiada námestníka primátora, po 1) v rámci výkonu akcionárskych práv zabezpečiť, aby spoločnosť KFA vypísala súťaž návrhov na vypracovanie architektonickej štúdie nového futbalového štadióna, vrátane návrhu na postupnosť výstavby minimálne v dvoch etapách. Termín do tridsiatich dní po vzniku spoločnosti KFA, a po 2) predložiť na najbližšie rokovanie mestského zastupiteľstva návrh na dlhodobý prenájom pozemkov určených na výstavbu nového futbalového štadióna vrátane infraštruktúry, nachádzajúcich sa v katastrálnom území Južné Mesto, pre novozaloženú spoločnosť Košická futbalová aréna a.s. Termín v texte.“

Hlasovanie č. 20 - 	za: 33, proti: 2, zdržali sa: 7

p. Raši, primátor mesta - Konštatujem, že uznesenie bolo schválené.
- - -

Bod č. 14
Návrh na zmenu uznesenia MZ č. 119 zo dňa 19.09.2011 „Doplnenie predmetu činnosti obch. spol. TEPELNÉ HOSPODÁRSTVO, spoločnosť s ručením obmedzeným Košice“ a návrh na zrušenie uznesenia MZ č. 439 zo dňa 10.12.2012

p. Raši, primátor mesta - Prejdeme k bodu číslo 14. Je to Návrh na zmenu uznesenia mestského zastupiteľstva číslo 119 zo dňa 19.9.2011 „Doplnenie predmetu činnosti obchodnej spoločnosti Tepelné hospodárstvo, spoločnosť s ručením obmedzeným, Košice“ a návrh na zrušenie uznesenie mestského zastupiteľstva číslo 439 zo dňa 10.12.2012. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach, podľa príslušných ustanovení schvaľuje po 1) v časti a uznesenia Mestského zastupiteľstva v Košiciach číslo 119 zo dňa 19.9.2011, vypustenie činnosti výroba, prenos distribúcia a dodávky elektriny, a po 2) zrušenie uznesenia Mestského zastupiteľstva v Košiciach číslo 439 zo dňa 10.12.2012.“ 

Hlasovanie č. 21 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 15
Zvýšenie základného imania obchodnej spoločnosti Bytový podnik mesta Košice, s. r. o. nepeňažným vkladom

p. Raši, primátor mesta - Prejdeme k ďalšiemu bodu. Je to Zvýšenie základného imania obchodnej spoločnosti Bytový podnik mesta Košice s.r.o. nepeňažným vkladom. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Andrejčák, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach, podľa príslušných ustanovení schvaľuje: po A) peňažný vklad majetku mesta Košice do základného imania spoločnosti Bytový podnik mesta Košice  podľa predloženého návrhu pod bodmi 1 až 20. Všeobecná hodnota všetkých vyššie uvedených nehnuteľností celkom 586 200 eur bola určená súdnoznaleckými posudkami každej nehnuteľnosti spracovanými znalcom inžinierom Petrom Ščerbom, po b) zvýšenie základného imania spoločnosti Bytový podnik mesta Košice, a to zo sumy 37 301 801 eur na základné imanie vo výške 43 161 381 eur. Základné imanie spoločnosti bude zvýšené o sumu 586 200 eur v súlade s § 109 zákona č. 513/1991 Obchodného zákonníka. Po c) zmenu zakladateľskej listiny spoločnosti Bytový podnik mesta Košice v článku 5, výška základného imania výška vkladu spoločníka v súvislosti so zvýšeným so zvýšením základného imania podľa bodu a) a b) tohto uznesenia a žiada primátora mesta Košice a konateľa spoločnosti Bytový podnik mesta Košice, aby vykonali príslušné právne úkony v súvislosti so zvýšením základného imania podľa schvaľovacej časti tohto uznesenia.“ 

Hlasovanie č. 22 - 	za: 41, proti: 1, zdržal sa: 1

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 16
Návrh na zrušenie uznesenia Mestského zastupiteľstva v Košiciach z XIII. rokovania č. 372 zo dňa 28.02.2008

p. Raši, primátor mesta - Prechádzame k ďalšiemu bodu, číslo 16 Návrh na zrušenie časti uznesenia Mestského zastupiteľstva v Košiciach z XIII. rokovania číslo 372 zo dňa 28.2. 2008. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením Štatútu mesta Košice, zrušuje v časti B. bodu I. ods. 2 uznesenia Mestského zastupiteľstva v Košiciach z XIII. rokovania číslo 372 zo dňa 28.2. 2008.“ 

Hlasovanie č. 23 - 	za: 39, proti: 0, zdržal sa: 1

p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 17
Výročná správa o činnosti a hospodárení Košice – Európske hlavné mesto kultúry (EHMK) 2013, n. o. za rok 2013

p. Raši, primátor mesta - Prejdeme k bodu číslo 17, materiál Výročná správa o činnosti a hospodárení Košice - Európske hlavné mesto kultúry 2013, nezisková organizácia, za rok 2013. Otváram rozpravu k tomuto bodu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach, podľa príslušného ustanovenia Štatútu mesta Košice, berie na vedomie Výročnú správu o činnosti a hospodárení neziskovej organizácie Košice - Európske hlavné mesto kultúry 2013 za rok 2013.“

Hlasovanie č. 24 - 	za: 36, proti: 1, zdržali sa: 4

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 18
Návrh na zmenu Štatútu neziskovej organizácie Košice – Európske hlavné mesto kultúry 2013 a menovanie členov správnej rady neziskovej organizácie Košice – Európske hlavné mesto kultúry 2013

p. Raši, primátor mesta - Prejdeme k bodu číslo 18. Je to návrh na zmenu Štatútu neziskovej organizácie Košice Európske hlavné mesto kultúry 2013 a menovanie členov správnej rady neziskovej organizácie a poprosím pani námestníčku, aby uviedla materiál aj s návrhmi.

p. Lenártová, námestníčka primátora - Ďakujem pekne za slovo. Vážený pán primátor, ctený poslanecký zbor, keďže minulým rokom sme ukončili projekt 5 ročnej implementácie do finálnej fázy, tak aj celé pôsobenie neziskovej organizácie Košice - Európske hlavné mesto kultúry sa dostáva do novej polohy rozvojovej organizácie, ktorá bude zabezpečovať pre mesto Košice iné aktivity alebo aktivity, ktoré súvisia so samotným projektom. A z toho dôvodu nie je nutné, aby správna rada neziskovej organizácie pracovala v takom širokom zložení, ako mala v predchádzajúcom období, pretože mala 13 členov. V súčasnosti je návrh na zmenu článku 5, kde správna rada bude mať 5 členov v nasledujúcom období. Ako ste sa dočítali v materiáli, jedným z členov správnej rady je vždy štatutár zakladateľa, jeden člen správnej rady je poslanec mestského zastupiteľstva, ktorého nominuje a odvoláva mestské zastupiteľstvo na návrh kultúrnej komisie, jeden člen správnej rady riaditeľ príspevkovej organizácie K13 - Košické kultúrne centrá, jeden člen správnej rady je nominovaný a odvolávaný Košickým samosprávnym krajom a jeden člen správnej rady je zástupca kultúrneho operátora v meste Košice, ktorý je v zriaďovateľskej pôsobnosti Ministerstva kultúry Slovenskej republiky. Čiže tieto zmeny by sme mali schváliť. Asi by som poprosila potom pani predsedníčku kultúrnej komisie na návrh. A ešte chcem povedať, že návrh pána primátora, o ktorom budeme hlasovať, na základe návrhu primátora sa menuje za člena správnej rady neziskovej organizácie Peter Himič.

p. Jakubov, námestník primátora - Ďakujem pekne pani námestníčke. Otváram rozpravu k tomuto materiálu. Nech sa páči, pani poslankyňa Kijevská.

p. Kijevská, poslanec MZ - Dobrý deň prajem, vážený pán primátor, vedenie mesta Košice a vážený poslanecký zbor. Vzhľadom k tomu, že 9. júna 2014 sa konala Kultúrna komisia, dovoľujeme si vám jednohlasne navrhnúť, vzhľadom ku konaniu kultúrnej komisie, našu kolegyňu, pani poslankyňu Ľubicu Blaškovičovú za členku správnej rady. Ďakujeme veľmi pekne.

p. Raši, primátor mesta - Ďakujem pekne. Ak sa nikto ďalší nehlási, uzatváram rozpravu k tomuto bodu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice, schvaľuje zmenu článku 5 ods. 3 a ods. 7 písm. b) c) a doplnenie písm. d) e) Štatútu neziskovej organizácie Košice Európske hlavné mesto kultúry 2013, nezisková organizácia nasledovne: Článok 5 ods. 3 a ods. 7 znie: „Článok 5 Správna rada.  3. Správna rada má 5 členov, po 7. správnu radu v ďalšom období tvorí 5 členov, z ktorých jedným členom správnej rady je vždy štatutárny orgán zakladateľa neziskovej organizácie. Po b) jeden člen správnej rady je poslanec Mestského zastupiteľstva v Košiciach, ktorého nominuje a odvoláva Mestské zastupiteľstvo v Košiciach na návrh Kultúrnej komisie, po c) jeden člen správnej rady je riaditeľ príspevkovej organizácie K13 - Košické kultúrne centrá, po d) jeden člen správnej rady je nominovaný, odvolávaný Košickým samosprávnym krajom, po e) jeden člen správnej rady je zástupca kultúrneho operátora v meste Košice v zriaďovateľskej pôsobnosti Ministerstva kultúry Slovenskej republiky, ktorého nominuje a odvoláva Mestské zastupiteľstvo v Košiciach na návrh štatutárneho orgánu zakladateľa neziskovej organizácie. Ostatné časti Štatútu ostávajú nezmenené. Po B) v zmysle článku 5 ods. 7 písm. b) Štatútu neziskovej organizácie Košice - Európske hlavné mesto kultúry 2013, nezisková organizácia, na základe návrhu Kultúrnej komisie za člena správnej rady neziskovej organizácie bola nominovaná pani Ľubica Blaškovičová. Po 2) v zmysle článku 5 ods. 7 písm. e) Štatútu neziskovej organizácie Košice - hlavné Európske mesto kultúry 2013, nezisková organizácia, na základe návrhu primátora mesta Košice za člena správnej rady neziskovej organizácie bol navrhnutý Peter Himič.“ 

Hlasovanie č. 25 - 	za: 39, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 19
Plán činnosti a finančný plán Košice 2013, n. o. na rok 2014

p. Raši, primátor mesta - Prejdeme k bodu číslo 19 a tým je Plán činnosti a finančný plán Košice 2013, nezisková organizácia, na rok 2014. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice, berie na vedomie plán činnosti a finančný plán Košice - Európske hlavné mesto kultúry 2013, nezisková organizácia, na rok 2014.“ 

Hlasovanie č. 26 - 	za: 41, proti: 0, zdržali sa: 2

p. Raši, primátor mesta - Konštatujem, že uznesenie bolo schválené, ďakujem.
- - -

Bod č. 20
Určenie volebných obvodov v meste Košice pre voľby poslancov mestského zastupiteľstva v komunálnych voľbách v roku 2014

p. Raši, poslanec MZ - Prejdeme k bodu číslo 20, tým je Určenie volebných obvodov v meste Košice pre voľby poslancov mestského zastupiteľstva v komunálnych voľbách v roku 2014. Čiže pred sebou máte návrhy. Ja to veľmi stručne zopakujem. Alternatíva A, je tzv. základný návrh, ktorý hovorí o navrhovanom počte poslancov pre jednotlivé volebné obvody pri celkovom počte poslancov 41, pričom je to návrh volebných obvodov presne v tom stave, v akom sú teraz. Návrh A.1 je podalternatíva k základnému návrhu, kde počty poslancov, počty volených poslancov jednotlivých obvodov sú rovnaké ako v návrhu A, akurát sa Mestská časť Džungľa dáva z volebného obvodu Sever – Kavečany - Džungľa do volebného obvodu Ťahanovce - Sídlisko Ťahanovce a teraz aj Džungľa s tým, že to neovplyvňuje počet volených poslancov. To je základná alternatíva a jej podalternatíva. Potom máme alternatívu B, ktorú predložil pán poslanec Süli. A potom alternatívu C a alternatívu D, aj s podalternatívami, ktoré predložil pán poslanec Sidor. Chcem ctené dámy a vážených pánov poslancov upozorniť, že pokiaľ by sme nevybrali žiadnu z alternatív, rozhodne o tom Okresný úrad. Takže otváram rozpravu a dávam slovo pánovi starostovi Petrvalskému.

p. Petrvalský, poslanec MZ - Ďakujem veľmi pekne. Ja som mal pripravený návrh na doplnenie uznesenia, navrhujem presunúť Mestskú časť Košice Džungľa do volebného obvodu číslo 2, čo je vlastne alternatíva A.1. Ďakujem pekne.

p. Raši, primátor mesta -Ďakujem pekne. Čiže A.1 alternatíva. Dovoľte mi, aby som teda uviedol aj spôsob hlasovania. Pokiaľ by prešiel doplňujúci návrh, alternatíva A.1, tým pádom by boli volebné obvody určené tak, ako predložil v pozmeňujúcom návrhu pána poslanec a starosta Petrvalský. Otváram rozpravu. Najprv s faktickou pripomienkou pán poslanec Ihnát na pána poslanca Petrvalského, potom vo vystúpení pán poslanec Brixi.

p. Ihnát, poslanec MZ - Faktická pripomienka. Áno, ja som si pozorne tento návrh tiež prečítal, preštudoval, aj sme ho rozobrali na Komisii dopravy a výstavby pri mestskom zastupiteľstve. A mňa by zaujímalo, od pána  navrhovateľa, vlastne čo ho viedlo k tomu, čiže, či finančné prostriedky alebo čokoľvek? Vieme že to bude 41 poslancov, čiže vlastne sa nemení počet, ale mňa zaujíma, že ako aj blízkosťou skôr mi je Sever, ako Ťahanovce. Celkove, ten poslanec, ktorý bude zvolený, tak by mal mať blízko k tomu, čo bude riešiť, aj keď je poslancom celého mesta, povedzme si, čiže mne je jedno, či rieši Luník IX. alebo čokoľvek. Ale mňa zaujíma, aby navrhovateľ vysvetlil, čo ho k tomu viedlo? Či priateľské vzťahy alebo čokoľvek? Nech to povie. Ďakujem pekne.

p. Raši, primátor mesta - Ďakujem pekne. Som aj ja zvedavý. Čiže, vystúpi pán poslanec Brixi v rozprave, a potom pán poslanec Petrvalský v rozprave, pretože na faktickú sa nedá reagovať faktickou. Nech sa páči, pán poslanec Brixi.

p. Brixi, poslanec MZ - Ďakujem pekne pán primátor. Ctené kolegyne, kolegovia, za skupinu poslancov v mestskom zastupiteľstve za Mestskú časť Staré Mesto by som rád uviedol, že nesúhlasíme s alternatívou A, ktorá znižuje počet poslancov v Mestskej časti Košice - Staré Mesto v mestskom zastupiteľstve z piatich na troch poslancov. Keďže máme za to, že Mestská časť Staré Mesto, ako centrálna zóna, v ktorej sa odohráva gro aktivít v mestskej časti, je gro aktivít v Košiciach, má mať v zmysle nároku na podiely na zastupiteľskej demokracii adekvátny počet zástupcov, ktorí budú mať možnosť ovplyvňovať dianie v tejto mestskej časti. A tým pádom veľmi kompetentne zastupovať občanov nielen Starého Mesta, ale aj všetkých, ktorí do Starého Mesta chodia. Ďakujem pekne.

p. Raši, primátor mesta - Ďakujem pekne. Pán poslanec Petrvalský a po ňom pán poslanec Grega.

p. Petrvalský, poslanec MZ - Rád by som vysvetlil svoje priateľské vzťahy s pani starostkou Džungle. Celý problém je v tom, že koľkokrát sa čokoľvek udialo v Džungli, stále sme my interpelovali, my sme žiadali. Osobne ja som žiadal napríklad výstavbu chodníku na Rampovej. Pokiaľ sa vylial Hornád v Mestskej časti Džungľa, obyvatelia Džungle boli evakuovaní do Mestskej časti Košice - Sídlisko Ťahanovce. Pokiaľ bolo tam treba pieskovať, stavať hrádzu a zachraňovať týchto obyvateľov, ja si myslím, že pán ex-starosta Betuš potvrdí, že aj on tam celú noc strávil, aj ja som tam veľmi veľa pomáhal. Takže ja si myslím, že s Džungľou máme nielen dobré priateľské vzťahy, ale máme skutočne aj to, že v prípade ohrozenia alebo v prípade niečoho, obyvatelia by boli evakuovaní do našej mestskej časti. Okrem toho od Mestskej časti Sever, Džungľu oddeľuje aj Hornád aj železnica, takže ja si myslím, že aj územne skôr patrí do nášho územia, ako k Severu. Ďakujem pekne.

p. Raši, primátor mesta - Ďakujem. S faktickou pán poslanec Ihnát.

p. Ihnát, poslanec MZ - Faktická pripomienka. Ja len sekundu, asi pravdepodobne tento návrh aj podporím. Čiže, ako nie je problém. Len ešte jednu vec, pán Petrvalský, ten chodník, ste hovoril, že ste sa angažoval v Džungli, pri chodníku. Ja by som bol radšej, keby ste sa angažoval pri chodníku napríklad z firmy Hove, kde hrozí naozaj kolízia s autami, a o tom sme sa už raz bavili. Stovky ľudí vychádza z tejto firmy a jednoducho chodník tam nemajú. Tak buďte taký láskavý a sa trošku, kúsok a trošičku angažujete aj v tejto problematike. Iste sa budem angažovať aj ja. Ďakujem pekne.

p. Raši, primátor mesta - Ďakujem pekne. Čiže, ukončil by som vašu prestrelku v tomto bode, pretože trošku nám ušla z volebných obvodov. Pán starosta Grega, po ňom pán poslanec Bereš.

p. Grega, poslanec MZ - Ja chcem tak isto podporiť ten návrh, aby tá naša mestská časť mala minimálne tých štyroch poslancov. Ja chápem pripomienky svojich kolegov z jednotlivých mestských častí, ale znova opakujem, Mestská časť Košice - Staré Mesto, je vlastne také malé mesto v meste, a všetci to veľmi dobre viete. Nebudem znova opakovať, že všetky návštevy, všetky vládne budovy, všetky závažné alebo významné inštitúcie, organizácie majú sídlo v Starom Meste. Keby ste si urobili nejakú anketu cez deň alebo večer, koľko je tam ľudí zo Starého Mesta alebo koľko z tých ostatných mestských častí, tak by ste videli, že ten pomer je nejakých 80 ku 20. Takže znova opakujem, netreba sa riadiť nejakým matematickým modelom, ale skutočne tým, ako je to aj v zahraničí, že tie centrálne zóny majú a mali by mať svoj veľký význam. A myslím si, že nie je problém pre nás zastupovať nejakú menšiu časť mestskú zodpovedne a k spokojnosti všetkých občanov.

p. Raši, primátor mesta - Ďakujem pekne. Ja verím, že raz budeme mať v Starom Meste vládne budovy. Ale jedna dôležitá budova sídli aj mimo Starého Mesta, napríklad magistrát, pokiaľ ho máme. Pán poslanec Lasky s faktickou na pána poslanca Gregu a potom pán teda poslanec Milan Bereš.

p. Lasky, poslanec MZ - Dobrý deň pán primátor, dobrý deň kolegyne, kolegovia, ja sa pripájam k názoru pána starostu Gregu a pána poslanca Otta Brixiho. Zásadne tiež nesúhlasím z piatich na troch poslancov vzhľadom na to, čo už to bolo povedané. Myslím si, že Mestská časť Staré Mesto je najviac exponovaná z celého mesta. Tam prichádzajú občania zo všetkých mestských častí, je tam najviac kultúrno-spoločenských podujatí, život v meste. Takže si myslím, že je to nespravodlivé pre Mestskú časť Staré Mesto. Ďakujem pekne.

p. Raši, primátor mesta - Ďakujem pekne. Do rozpravy prihlásený pán poslanec Bereš, nech sa páči, po ňom pán poslanec Gábor.

p. Bereš, poslanec MZ - Ďakujem pekne pán primátor. Ja som sa len chcel vyjadriť k alternatívam C a D, ktoré sú absolútne mimo všetkých, aj matematických aj logických nejakých súvislosti. Luník IX k Mestskej časti Košice - Západ nepatrí. Ani geograficky. A ak by sme tu brali všetky tie počty čo tu sú, tak Luník IX nemôže ostať bez poslanca, ktorý by ich zastupoval. Čiže ak by prešla takáto alternatíva, že Luník IX spolu s Mestskou časťou Západ, tak s počtom obyvateľov na Luníku IX by sa musel automaticky navýšiť aj počet poslancov pre Západ. A tým, že jeden poslanec by zastupoval Luník IX, samozrejme,  čiže to je úplne mimo tie návrhy C a D. Ďakujem.

p. Raši, primátor mesta - Ďakujem pekne. Pán poslanec Gábor, po ňom pani poslankyňa Blaškovičová.

p. Gábor, poslanec MZ - Vážený pán primátor, vážení kolegovia, kolegyne, chcel by som sa len pridať k pánovi Berešovi. Určite má pravdu v tom, že Mestská časť Luník by mala ostať samostatne z toho dôvodu, lebo neviem si predstaviť, kto by adekvátnejšie zastupoval Rómov z Luníku IX, ako keď nie poslanec tejto mestskej časti. Ďakujem.

p. Raši, primátor mesta - Ďakujem pekne, pani poslankyňa Blaškovičová.

p. Blaškovičová, poslankyňa MZ - Ďakujem pekne. Ja by som chcela len pripomenúť to, čo som už hovorila minule, že tu nejde len o to, aby Staré Mesto malo najväčší počet poslancov, čo teda mať nebude, ale určite by mali byť toľkí, aby vedeli ovplyvniť VZN, ktoré sa prijímajú špeciálne pre našu mestskú časť, a nie je iba jedno. A ja si myslím, že to, čo tu doteraz odznelo s tými pripomienkami, že najviac tým pozmeňovacím návrhom vyhovuje alternatíva D. Ďakujem.

p. Raši, primátor mesta - Ďakujem pekne. Ak sa nikto ďalší nehlási do rozpravy, uzatváram rozpravu s tým, že chcem si to zopakovať, budeme hlasovať najprv o pozmeňujúcom návrhu pána poslanca Petrvalského. Keby prešiel, je koniec. Keď neprejde, pôjde sa ďalej. Ďakujem pekne. Čiže prosím uviesť hlasovanie.

p. Jutka, poslanec MZ a člen návrhovej komisie - Pán primátor, ďakujem za slovo. Ale nedá mi, aby som nespomenul tú skutočnosť, že pozmeňujúci návrh pána poslanca Petrvalského je v súlade s alternatívou číslo A.1, čiže ja budem čítať alternatívu číslo A.1, ak pán poslanec súhlasí.

p. Raši, primátor mesta - Dobre, dobre, ďakujem pekne, nech sa páči.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach podľa § 9 ods. 3 zákona č. 346 z roku 1990 Zb. o voľbách do orgánov samosprávy, v znení neskorších predpisov, určuje volebné obvody v meste Košice pre voľby poslancov mestského zastupiteľstva vo voľbách do orgánov samosprávy obcí v roku 2014 a počet volených poslancov v nich nasledovne: Alternatíva A.1: číslo volebného obvodu 1: Sever/Kavečany, počet volených poslancov 4. Číslo volebného obvodu 2: Ťahanovce/Sídlisko Ťahanovce/Džungľa, počet volených poslancov 4. Číslo volebného obvodu 3: Šaca, počet volených poslancov 1. Číslo volebného obvodu 4: Luník IX, počet volených poslancov 1. Číslo volebného obvodu 5: Barca/Šebastovce/Poľov, počet volených poslancov 1. Číslo volebného obvodu 6: Lorinčík/Pereš/Myslava, počet volených poslancov 1. Číslo volebného obvodu 7: Západ, počet volených poslancov 7. Číslo volebného obvodu 8: Juh, počet volených poslancov 4. Číslo volebného obvodu 9: Krásna, počet volených poslancov 1. Číslo volebného obvodu 10: Staré mesto, počet volených poslancov 3. Číslo volebného obvodu 11: Nad jazerom, počet volených poslancov 4. Číslo volebného obvodu 12: Dargovských hrdinov, počet volených poslancov 5. Číslo volebného obvodu 13: Sídlisko KVP, počet volených poslancov 4. Číslo volebného obvodu 14: Košická Nová Ves/Vyšné Opátske, počet volených poslancov 1. Počet všetkých volených poslancov je 41.“ 

Hlasovanie č. 27 - 	za: 40, proti: 5, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 21
Zmena nájmu budovy bývalého CVČ Košice - okolie, Slovenskej jednoty 25, Grécko-katolíckej eparchii Košice, ako dôvod hodný osobitného zreteľa

p. Raši, primátor mesta - Prejdeme k ďalšiemu bodu rokovania a tým je Zmena nájmu budovy bývalého Centra voľného času Košice - okolie, Slovenskej jednoty 25, Grécko-katolíckej eparchii Košice, ako dôvod hodný osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu. Poprosím návrhovú komisiu.

p. Jutka, poslanec MZ a člen návrhovej komisie - Návrh na uznesenie: „Mestské zastupiteľstvo v Košiciach, v súlade s § 6 ods. 2 písm. b) Štatútu mesta Košice a § 9a ods. 9 písm. c) zákona č. 138 z roku 1991 Zb. o majetku obcí, v znení neskorších predpisov, schvaľuje zmenu prenájmu objektu bývalého Centra voľného času Košice - okolie na ulici Slovenskej jednoty 25 v Košiciach o výmere 581 m2 úžitkovej plochy a 389 m2 nezastavanej plochy pozemkov pre Grécko-katolícku eparchiu Košice na základe nájomnej zmluvy číslo 2010000096 zo dňa 29.01.2010, a to na dobu 30 rokov. Doterajší účel nájmu, ktorým sú voľno-časové aktivity mládeže sa rozširuje o poskytovanie sociálnych služieb typu útulku a domova na polceste, podľa zákona o sociálnych službách a to po realizovaní „rekonštrukcie s nadstavbou prenajatého objektu podľa projektu rekonštrukcia s nadstavbou Dom svätého LAZARA inžiniera a architekta Petra Štucka“, ako prípad hodný osobitného zreteľa, podľa § 9a ods. 9 písm. c) zákona č. 138 z roku 1991 Zb. o majetku obcí v znení neskorších predpisov za podmienky, že nájomca vykoná stavbu na vlastné náklady bez nároku na refundáciu, a to do troch rokov od schválenia uznesenia mestského zastupiteľstva a vykonané technické zhodnotenie po ukončení nájmu prevedie za 1 euro do vlastníctva mesta Košice.“

Hlasovanie č. 28 - 	za: 45, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 22
Súhlas s uzatváraním zmluvných vzťahov v rekreačnej lokalite Jazero pre MČ Košice – Nad jazerom

p. Raši, primátor mesta - Prejdeme k bodu číslo 22. Je to materiál Súhlas s uzatváraním zmluvných vzťahov v rekreačnej lokalite Jazero, pre Mestskú časť Košice - Nad jazerom. Ctené dámy poslankyne, vážení páni poslanci, veľmi krátko uvediem materiál. Je to materiál, ktorý nenašiel vašu podporu počas rokovania minulého mestského zastupiteľstva. Predložil som ho na rokovanie mestského zastupiteľstva opätovne preto, lebo na to, aby mohlo v rekreačnej lokalite Mestskej časti Košice - Nad jazerom fungovať napríklad spomínané vodné lyžovanie, je nevyhnutné schváliť tento materiál. Aby mohla mestská časť dať súhlas, aj výhodný nájom tým, ktorí sa starajú o našich športovcov a zároveň rozvíjajú tento areál. Zároveň mi bola doručená výzva poslancov mestského zastupiteľstva, ktorú mi dnes odovzdali zástupcovia vodného lyžovania, kde je takmer 2 a pol tisíc podpisov občanov, najmä mestskej časti, ale aj mesta Košice za to, aby ste tento bod, číslo 22, na návrh uznesenia, ktorý tento bod obsahuje, podporili. Ďakujem pekne a otváram rozpravu k tomuto bodu. Pán poslanec Ihnát, po ňom pán poslanec Gál, potom pán poslanec Siksa.

p. Ihnát, poslanec MZ - Áno, ďakujem za slovo, pán primátor. Na minulom rokovaní tiež som sa zdržal, myslím, hlasovania a šlo o to vlastne, že tu prebiehali určité kontroly alebo niečo podobné. V súčasnosti údajne stav je iný. Takže podporím tento návrh. Ďakujem.

p. Raši, primátor mesta - Ďakujem pekne, pán poslanec Gál.

p. Gál, poslanec MZ - Ďakujem za slovo. V podstate chcel by som sa vyjadriť k nejakým okolnostiam, ktoré medzi tým aprílovým a júnovým zastupiteľstvom nastali. Bolo tu veľa už toho povedané, možno aj napísané. Či v Korzári alebo v našom občasníku Jazerčan, čo viedlo možno aj k niektorým mylným interpretáciám a zbytočným takým vášňam zo strany vedenia mestskej časti. Takže chcel by som aj oznámiť a nielen oznámiť, ale povedať, prečo aj naši zástupcovia či už SDKÚ, KDH, ale aj iní nezávislí poslanci hlasovali na aprílovom zastupiteľstve proti tomuto bodu. Súvisí to najmä s vykonanou kontrolou, aj s tým, čo som požadoval v aprílovom zastupiteľstve, aby sa dostalo do dôvodovej správy s kontrolou NKÚ, ktoré konštatovalo, že tí správcovia a tí podnikatelia, ktorí podnikajú v rekreačnej lokalite sa dostali k majetku alebo k týmto možnostiam podnikania nie v súlade so zákonmi a nariadeniami mesta Košice. Pretože na takéto nájomné vzťahy neboli vyhlásené žiadne verejné súťaže. To bolo prvý bod, ktorý konštatoval NKÚ. Ďalší bod, že sa tie nájomné zmluvy uzatvárali za cenu, ktoré opäť boli v rozpore s Pravidlami prenajímania majetku mesta Košice. A ja som chcel na aprílovom zasadnutí vlastne zdôrazniť tieto fakty, aj v dôvodovej správe. A samozrejme chcem zdôrazniť to, že nikdy nikto z nás nemal žiaden najmenší záujem nepodporiť akýkoľvek šport, či to je vodné lyžovanie alebo hocijaký iný šport. Či už v rekreačnej lokalite alebo na celom Jazere alebo v meste Košice, za čo najvýhodnejších podmienok pre športovcov. Teda napríklad aj za jedno euro na rok, za prípad hodný osobitného zreteľa. A rovnako ani podnikateľov, ktorí podnikajú v meste Košice, takýto typ alebo ponuka takýto typ služieb ako je rekreačné reštauračné služby sezónneho charakteru, myslím, že každý z nás má záujem toto podporiť. Ale chceme, aby takéto podpory vždy boli poskytované v súlade so zákonnom. Takže nikto z nás nie je proti. Nikto nič neruší! Akurát chceme, aby tieto zákony neboli odchádzané, či už nevedomky a dúfam, že nie úmyselne. Ale bol by som rád, keby naozaj len nevedomky.

p. Raši, primátor mesta - Ďakujem pekne. Čiže schválením tohto zastupiteľstva bude všetko lege artis, a teda v poriadku. A verím, že schválením, že všetci zahlasujete „ZA“, aby vodné lyžovanie u nás na rekreačnej lokalite nezaniklo. Okrem iného máme tu aj medailistu z majstrovstiev Európy. Takže naozaj je to šport, ktorý naše mesto veľmi dobre reprezentuje. Ďalší sa hlásil pán poslanec Siksa, po ňom pán poslanec Sidor.

p. Siksa, poslanec MZ - Ďakujem pekne pán primátor. Vážené zastupiteľstvo, k tomuto bodu sa opäť vraciam, pretože bol som ten prvý, ktorý sa ozval v predošlom zastupiteľstve k bodu 53, ktorý sme prejednávali a sme neschválili. Aby nepadla lavína na Siksu, na Gála a na všetkých ostatných poslancov mesta, ktorí nesúhlasili s týmto hlasovaním, tak ozrejmujem ešte raz, o čo tu ide. Nikto nikoho nevyhadzuje z vodnej plochy! Spoločnosť Trixen alebo iné podnikateľské subjekty na Jazere, len vinou mestskej časti a štatutárky, pani starostky, neboli došetrené veci tak, ako mali byť. Až zistenia Najvyššieho kontrolného úradu poukázali na tieto nedostatky. Pýtam sa opakovane, čo robila Mestská časť 8 rokov dozadu, že až teraz na to prišli? Sme po kontrole NKÚ, tu nikto nikomu nič nevytýka, ale pani starostka na čele so svojimi zamestnancami má robiť tak, aby takéto nedostatky nevznikali. Na to som upozornil predošlé zastupiteľstvo. A znova opakujem, nie Siksa, nie Gál, nie Berberich,  jak to odznelo na sociálnych sieťach, v Korzári, na Pokeci, kde kade, že sú vinní za tento stav. Omyl, občania Jazera, to som žiadal na zastupiteľstve na Jazere, by mali byť oboznámení so správou z NKÚ, cez stránku mestskej časti. Alebo, dá sa to robiť iným spôsobom, ale nestalo sa do dnešného dňa. Preto prosím, aby spoločnosť Trixen, ktorej sa to najviac dotklo, nepovažovala tento stav za nejaký útok na ich podnikateľskú činnosť alebo na ich športové činnosti. V žiadnom prípade! Hovorím ešte raz, je treba dať veci do  stavu zákonný. Neporušovať zákony, neporušovať Pravidlá prenajímania mesta Košice, ale robiť tak, ako sa má. Pýtam sa, je tu pani starostka,  u jedného sa dá, u druhého sa nedá? Aj správa o tom hovorí. Na štvrtok máme zastupiteľstvo na Jazere. Je tam bod „Priamy prenájom lanového centra“. Tak sa pýtam, tu sa dá za euro na rok. Prenajímame centrum, ktoré je vo vzduchu. Nie na zemi. A vodná plocha sa nedala prenajať za euro symbolicky na rok Trixenu alebo iným športovým podujatiam alebo športovým aktivitám. Ďakujem pekne.

p. Raši, primátor mesta - Pani starostka, určite bude odpovedať. Čiže teraz máte šancu dokázať, že schválením tohto materiálu, že vytvoríte podmienky na to, aby ste si na mestskej časti mohli každému, komu uznáte za vhodné, schváliť nájom hodný osobitného zreteľa vo výške, akú uznáte za vhodné. Čiže,  ale na to je dôležité, aby sme schválili tento materiál. S faktickou pán poslanec Jutka. Po ňom pán poslanec Sidor do rozpravy.

p. Jutka, poslanec MZ a člen návrhovej komisie – Faktická pripomienka. Pán primátor, ja zareagujem na tú skutočnosť, ktorú sme predtým mali v súvislosti s Mestskou časťou Ťahanovce. Chcem vás požiadať, páni poslanci za Mestskú časť - Nad jazerom, aby toto mestské zastupiteľstvo sa nestalo zdrojom nejakého „šváru“ alebo výmeny názorov, čo sa týka Mestskej časti - Nad jazerom. Vydiskutujte si to mimo tohto pléna. Ďakujem pekne.

p. Raši, primátor mesta - Ďakujem pekne. Vieme, že to má aj kontext jesenný. Pán poslanec Sidor, nech sa páči.

p. Sidor, poslanec MZ - Ďakujem pekne. Tak ja trošku z iného kontextu. By som sa len chcel poďakovať všetkým tým, ktorí sa dnes ozvali za podporu tejto dobrej myšlienky, lebo myslím, že netreba ešte raz zvýrazniť to množstvo mladých ľudí, ktorí tam lyžuje a množstvo reprezentantov, nielen Košíc, ale aj Slovenska, kde vodné lyžovanie je šport, ktorý patrične reprezentuje mesto Košice. Ďakujem.

p. Raši, primátor mesta - Ďakujem. Pani starostka Jenčová, po nej pán poslanec Gal ešte raz do rozpravy.

p. Jenčová, poslankyňa MZ - Ďakujem za slovo, pán primátor. Ja stručne budem reagovať nielen na pána poslanca Siksu, ale pre všetkých. NKÚ kontrolovalo cez 30 zmlúv. Máme 2 obchodné centrá, „X“ nájomcov. Všade bolo všetko v poriadku. Akurát problém bol na Jazere, kde sme dávali tieto sezónne úľavy. Ako iste mnohí pochopili, je to v podstate len formalita, ten súhlas mesta. Toto nám NKÚ vytklo. Čiže v zásade nikto nespochybnil, ani z tých, čo nehlasovali, že tie ceny boli zle stanovené alebo nevýhodne alebo neoprávnene. Len akurát teda vznikol problém, formálny, kedy v minulosti sa žiaden súhlas mesta pýtať pre takéto prípady nemusel. Áno, každý pochybil. Pochybil. Nestalo sa to len nám. Keby na každej obci našli len takéto formálne pochybenia, tak by tento náš štát a obce boli úplne niekde inde! A čo sa týka lanového centra, treba ovládať fakty, pán poslanec. Lanové centrum je náš majetok. Čiže na toto lanové centrum nemusíme mať súhlas mesta. A preto ho môžeme dávať priamo do zastupiteľstva. Ostatný majetok, o ktorý sa jedná, je vlastníctvom mesta, ktorý my máme v nájme. Ďakujem za slovo.

p. Raši, primátor mesta - Ďakujem pekne. Pán poslanec Gál, po ňom pán poslanec Berberich, potom pán poslanec Siksa. Pokiaľ sa nájde niekto z inej mestskej časti, tiež sa môže prihlásiť. Nech sa páči.

p. Gál, poslanec MZ - Ďakujem pekne. Ja len dokončím. Zabudol som ešte to povedať, ďakujeme aj vedeniu mesta za ústretové rokovanie. Podarilo sa s kolegom Berberichom sme pripravili novelu VZN o prenajímaní majetku mesta Košíc, ktorá sa bude týkať všetkých mestských častí, celého územia mesta Košíc. Žiaľ pre krátkosť času pôjde až do septembrového zastupiteľstva, po dohode či už s primátorom alebo s pani námestníčku primátora. Takže len toľko na margo toho. A tie ostatné veci, ako ste spomínali, patria na miestne zastupiteľstvo.

p. Raši, primátor mesta - Ďakujem pekne. Pán poslanec Berberich, po ňom pán poslanec Siksa.

p. Berberich, poslanec MZ - Ďakujem pekne. No, kolega ma predbehol. Ja som naozaj chcel len potvrdiť tú našu snahu. Naozaj určite nebolo našim, teda, zámerom poškodiť niekoho. V každom prípade my sme sa, ako poslanci, následne stretli aj so zástupcami toho vodno-lyžiarskeho klubu, kde sme im svoje stanovisko, resp. ten postoj, ktorý sme vyjadrili hlasovaním na predchádzajúcom zastupiteľstve, vysvetlili. No a teda našu úprimnú snahu, ako dať ten stav na taký, aký by mal byť. My sme aj na predchádzajúcom rokovaní, tuším, vyčítali tomu, že sa to teda berie len lokálne. Že tam bude iba Jazero. Preto sme, ako už povedal kolega Gál, pripravili ten alternatívny návrh. Troška nás mrzí, že sme nestihli termíny. Mohol už ísť teraz. Čiže, ako už povedal kolega, my sme teraz pripravení tento návrh podporiť. Samozrejme, aby klub a vôbec všetci tam mohli teda fungovať naďalej. Samozrejme, náš návrh, by sme boli radi, keby potom v septembrovom zastupiteľstve bol predložený. A samozrejme, aby ho podporili kolegovia, aby teda sa mohol aplikovať na podobné lokality do celého mesta. Ďakujem pekne.

p. Raši, primátor mesta - Ďakujem pekne, pán poslanec Siksa, nech sa páči.

p. Siksa, poslanec MZ - Ďakujem pekne. Ja len budem reagovať na to, čo povedala pani starostka. Správa jasne hovorí, mestská časť tým, že poskytla do užívania bezodplatne parcely a tým, že znižovala ceny podnájmu, v rozpore s pravidlami platnými do 10.10., konala v rozpore s týmito pravidlami. A nerobila sa verejná obchodná súťaž, ani držba. Tzn. nekonalo sa v prospech rozvoja mestskej časti občanov! A konala v rozpore zákona o majetku obcí. Jedna vec. Druhá vec. Ja zase zopakujem, že zodpovednosť nesie mestská časť za daný stav, čo sa týka lanového centra, čo som tu spomenul, Ja len hovorím princíp, že jedno vieme dať za euro na rok a druhé nevieme za 8 rokov dať na euro na rok. Čiže toto treba dať do poriadku. Ja nie som proti. Ja budem hlasovať „ZA“ samozrejme, aby sa tento stav napravil, ale chcem len poukázať na to, aby mestská časť konečne robila tak, ako sa má robiť na Jazere, čo sa týka našej Mestskej časti  Jazera. A čo sa týka ostatných vecí, budem rád, ak sa takisto dajú na pravú mieru, čo sa týka majetku mesta. Môj názor, ešte na záver, pán primátor, ja byť na vedení mesta, stiahnem tieto pozemky naspäť pod mesto, a mesto nech dá samo do prenájmu takýmto združeniam tieto majetky, o ktoré sa vie postarať. Ďakujem pekne.

p. Raši, primátor mesta - Ďakujem pekne. To možno budeme robiť v budúcnosti, aj so sťahovaním mestských častí. A s faktickou pani poslankyňa Jenčová.

p. Jenčová, poslankyňa MZ - Faktická pripomienka. Pán poslanec , Trixen tam je už dobrých 20 rokov. Čiže, ja som nemala čo vyhlasovať! To je po prvé. Čo sa týka ostatných nájomcov, tak sú ešte ďalší dvaja. Obidvaja boli vyhlásení na webovej stránke a ten, o ktorom sa písalo v Korzári, tak boli záujemcovia dvaja. Jeden, keď si objekt pozrel aký je zdevastovaný, tak odstúpil. A ostal ten jeden, za cenu, ktorú ponúkol. A dal to dokopy! Tak nerozumiem, o čo ti stále ide?

p. Raši, primátor mesta - Ďakujem pekne. Názor Severu na danú tému.

p. Gaj, poslanec MZ - Ja by som navrhoval, aby NKÚ vyčíslilo aj nejakú škodu. Aby táto suma bola venovaná do vodného lyžovania. A tak isto podporím vodné lyžovanie aj zo Severu. Ďakujem.

p. Raši, primátor mesta - Ďakujem pekne. Uzatváram rozpravu k tomuto bodu. A čakáme na podporu Severu vodnému lyžovaniu. Poprosím návrhovú komisiu o prednesenie návrhu uznesenia.

p. Jutka, poslanec MZ a člen návrhovej komisie - Ďakujem za slovo pán primátor. Keďže po tomto návrhu na uznesenie pôjdu majetkové otázky, budeme to schvaľovať „podľa predloženého návrhu“, ak súhlasíte, takže tento návrh na uznesenie ešte prečítam celý. Návrh na uznesenie: „Mestské zastupiteľstvo v Košiciach, v súlade s ustanovením § 6 ods. 2 písm. b) Štatútu mesta Košice, schvaľuje  po a) postup Mestskej časti Košice - Nad jazerom, pri uzatváraní podnájomných zmlúv pozemkov vrátane vodnej plochy a príslušných stavieb v rekreačnej oblasti Jazero za účelom prevádzkovania rekreačnej lokality, ktorý bude v prípade stanovenia nižšej ceny podnájmu, ako je cena obvyklá a podlieha schváleniu Miestneho zastupiteľstva Mestskej časti Košice - Nad jazerom, ako dôvod hodný osobitného zreteľa. Po b) určenie všeobecnej hodnoty pozemkov v rekreačnej lokalite Jazero, vrátane vodnej plochy podľa príslušného všeobecne záväzného nariadenia mesta Košice o miestnych daniach, ak mestská časť nemá k dispozícii aktuálny znalecký posudok.“ 

Hlasovanie č. 29 - 	za: 44, proti: 1, zdržal sa: 0

p. Raši, primátor mesta - Konštatujem, že uznesenie bolo schválené a ďakujem aj zástupcom klubu vodného lyžovania za účasť na dnešnom rokovaní.
- - -

Bod č. 23
Rozšírenie prenajatých priestorov v objekte bývalej ZŠ Charkovská 1, Košice pre nájomcu Spojená škola, Vojenská 13, Košice ako dôvod hodný osobitného zreteľa

p. Raši, primátor mesta -  Prejdeme k ďalšiemu bodu. Je to bod číslo 23. Predložený materiál Rozšírenie prenajatých priestorov v objekte bývalej Základnej školy Charkovská, Košice, pre nájomcu Spojená škola Vojenská 13, ako dôvod hodný osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu o návrh uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach, podľa príslušných ustanovení Štatútu mesta Košice a zákona o majetku obcí v znení neskorších predpisov, schvaľuje rozšírenie prenajatých priestorov podľa predloženého návrhu.“

Hlasovanie č. 30 - 	za: 39, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 24
Prenájom pozemku pri ZŠ Drábova na výstavbu Športového centra KVP ICE ARÉNA

p. Raši, primátor mesta - Prejdeme k bodu číslo 24. Je to Prenájom pozemku pri Základnej škole Drábova na výstavbu Športového centra KVP - ICE Aréna. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice schvaľuje prenájom časti pozemkov podľa predloženého návrhu.“ 

Hlasovanie č. 31 - 	za: 39, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 25
Darovanie sôch Mestu Košice

p. Raši, primátor mesta -  Pod bodom číslo 25 je materiál Darovanie sôch mestu Košice. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí a Štatútu mesta Košice, schvaľuje prijatie daru sôch umiestnených na území mesta Košice podľa predloženého návrhu.“

Hlasovanie č. 32 - 	za: 39, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 26
Zverenie pozemkov parciel KN-E č. 241/502 a KN-E č. 254 v k. ú. Myslava do správy Mestskej časti Košice - Myslava

p. Raši, primátor mesta - Prejdeme k ďalšiemu bodu, je to materiál Zverenie pozemkov parciel KN-E číslo 241/502 a KN-E číslo 254 v katastrálnom území Myslava do správy Mestskej časti Košice - Myslava. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach, v súlade s príslušným ustanovením zákona o majetku obcí a Štatútu mesta Košice, schvaľuje zverenie nehnuteľností vo vlastníctve mesta Košice na dobu neurčitú podľa predloženého návrhu.“ 

Hlasovanie č. 33 - 	za: 41, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 27 
Odňatie nehnuteľností zo správy MČ Košice – Sídlisko KVP

p. Raši, primátor mesta -  Pod bodom číslo 27 je predložený materiál Odňatie nehnuteľností zo správy Mestskej časti Košice - Sídlisko KVP. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením Štatútu mesta Košice, schvaľuje odňatie majetku vo vlastníctve mesta Košice do správy Mestskej časti Košice - Sídlisko KVP, podľa predloženého návrhu.“ 

Hlasovanie č. 34 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 28 
Zámena pozemkov v k. ú. Luník medzi mestom Košice a Rímskokatolíckou cirkvou, farnosťou Myslava z dôvodu hodného osobitného zreteľa.

p. Raši, primátor mesta -  Prejdeme k bodu číslo 28 Zámena pozemkov v katastrálnom území Luník medzi mestom Košice a Rímskokatolíckou cirkvou, farnosťou Myslava z dôvodu hodného osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí a Štatútu mesta Košice, schvaľuje zámenu pozemkov podľa predloženého návrhu.“ 

Hlasovanie č. 35 - 	za: 40, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 29
Zámena pozemkov v k. ú. Furča a Južné mesto medzi mestom Košice a Auto Gábriel, s.r.o. Košice z dôvodu hodného osobitného zreteľa

p. Raši, primátor mesta - Pod bodom číslo 29 je predložený materiál Zámena pozemkov v katastrálnom území Furča a Južné mesto medzi mestom Košice a Auto Gábriel s.r.o. Košice, z dôvodu hodného osobitného zreteľa. Otváram k tomuto bodu rozpravu. Nech sa páči pani poslankyňa Gamcová.

p. Gamcová, poslankyňa MZ - Ďakujem vážený pán primátor. Nemám tu pani kontrolórku, ale upozorňuje nás v dokumente, ktorý máme priložený, na nesúhlasné stanovisko. Tak neviem, koho sa nám teraz pýtať?

p. Raši, primátor mesta - Pána riaditeľa. Poprosím, pán riaditeľ alebo koho poveríš, aby vysvetlil žiadosť a postoj kontrolórky? Takže treba tri pätiny všetkých poslancov, čiže je dôležité,  aby to bolo vysvetlené.

p. Lazúr, riaditeľ MMK - Spoločnosť Auto Gabriel bola v súdnom spore s mestom Košice, ohľadom náhrady ušlého zisku, pretože majú pozemky pod cestami a chodníkmi. Na základe toho, že im mesto umožní zámenu pozemkov, tak stiahli túto žalobu 35 000 eur voči mestu, ktoré v podstate vedeli reálne vysúdiť. Išli sme do zámeny na základe súdnoznaleckých posudkov. Problém pani kontrolórky je asi v tom, že nie je reálne tá istá zámena. Zvykne byť približne rovnaká. Viacej berú od mesta, ako oni ponúkajú. Ale s tým, že je tam doplatok vyše 300 000 eur, keby to bolo 100 a 105 metrov asi nie je problém. Keď je 100 a 200, vidí to ako problém. Asi toľko.

p. Raši, primátor mesta - Dobre. Čiže stiahnutý súdny spor je a plus 300 000 eur dopláca spoločnosť Auto Gabriel. Nech sa páči, ďalší v rozprave pani poslankyňa, nech sa páči.

p. Gamcová, poslankyňa MZ -  Len sa chcem uistiť, či máme istotu, že bude stiahnutý ten súdny spor. Máme to na papieri?

p. Raši, primátor mesta - Pán riaditeľ?

p. Lazúr, riaditeľ MMK - Áno, máme tu zo súdu.

p. Raši, primátor mesta - Čiže, súdny spor stiahli. Ďakujem pekne. Ak sa nikto ďalší nehlási, poprosím návrhovú komisiu o návrh uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obci a Štatútu mesta Košice, schvaľuje zámenu pozemkov podľa predloženého návrhu.“ 

Hlasovanie č. 36 - 	za: 39, proti: 0, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 30
Prenájom odovzdávacích (výmenníkových) staníc pre TEPELNÉ HOSPODÁRSTVO spoločnosť s ručením obmedzeným Košice - odňatie majetku určeného na vyradenie z nájmu a schválenie výšky nájomného

p. Raši, primátor mesta - Pod bodom číslo 30 je predložený materiál Prenájom odovzdávacích výmenníkových staníc pre Tepelné hospodárstvo s.r.o. Košice odňatie majetku určeného na vyradenie z nájmu a schválenie výšky nájomného otváram k tomuto bodu rozpravu. Ak sa nikto nehlási uzatváram rozpravu poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v súlade s príslušným ustanovením zákona o majetku obci a Štatútu mesta Košice schvaľuje prenájom odovzdávacích výmenníkových staníc podľa predloženého návrhu, odňatie majetku podľa predloženého návrhu, prenájom pozemku podľa predloženého návrhu, a výšku ročného nájomného 800 000 eur za celý predmet nájmu.“

Hlasovanie č. 37 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 31
Prenájom pozemkov pre Občianske združenie IBV Záhumnie Krásna z dôvodov hodných osobitného zreteľa

p. Raši, primátor mesta - Pod bodom 31 je materiál Prenájom pozemkov pre Občianske združenie IBV Záhumnie - Krásna z dôvodov hodných osobitného zreteľa. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí a Štatútu mesta Košice, schvaľuje prenájom pozemkov pre Občianske združenie IBV Záhumnie Krásna podľa predloženého návrhu.“ 

Hlasovanie č. 38 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené, ďakujem.
- - -

Bod č. 32
Prenájom lesného majetku, lesnej a ostatnej pôdy z dôvodov hodných osobitného zreteľa pre Mestské lesy Košice a. s.

p. Raši, primátor mesta - Bod číslo 32 Prenájom lesného majetku lesnej a ostatnej pôdy z dôvodov hodných osobitného zreteľa pre Mestské lesy Košice a.s. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí a Štatútu mesta Košice, schvaľuje prenájom lesného majetku lesnej a ostatnej pôdy podľa predloženého návrhu.“

Hlasovanie č. 39 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 33
Prenájom častí pozemkov pre MČ Košice – Sever za účelom rozšírenia parkoviska na Študentskej - Odborárskej ul. a parkoviska na Kisdyho ul. v Košiciach za 1 EUR/rok/parkovisko z dôvodov hodných osobitného zreteľa

p. Raši, primátor mesta - Ďalším bodom je číslo 33 Prenájom časti pozemkov pre Mestskú časť Košice - Sever za účelom rozšírenia parkoviska na Študentskej - Odborárskej ulici a parkoviska na Kisdyho ulici v Košiciach za jedno euro na rok na parkovisko z dôvodov hodných osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona č. 138/1991 Zb. v znení neskorších predpisov a Štatútu mesta Košice, schvaľuje prenájom pozemku pre Mestskú časť Košice - Sever podľa predloženého návrhu.“ 

Hlasovanie č. 40 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 34
Priamy prenájom nehnuteľnosti – objektu Gazdovského dvora s príslušným zariadením v areáli Zoologickej záhrady Košice pre p. Alexandra Bikára z dôvodov hodných osobitného zreteľa

p. Raši, primátor mesta - Ďalším bodom je bod 34 Priamy prenájom nehnuteľností objektu Gazdovského dvora s príslušným zariadením v areáli Zoologickej záhrady Košice pre pána Alexandra Bikára z dôvodov hodných osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením Štatútu mesta Košice a zákona č. 138/1991 Zb. v platnom znení schvaľuje prenájom nehnuteľností objektu Gazdovského dvora podľa predloženého návrhu.“ 

Hlasovanie č. 41 - 	za: 41, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 35
Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – Moyzesova ulica Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.

p. Raši, primátor mesta - Bod 35 Zriadenie vecného bremena uloženia údržby a rekonštrukcie inžinierskych sietí pre stavbu vodovod a kanalizácia Moyzesova ulica Košice na pozemkoch vo vlastníctve mesta Košice v prospech Východoslovenskej vodárenskej spoločnosti a.s. Otváram k tomuto bodu rozpravu. Ak sa nikto nehlási uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obci a Štatútu mesta Košice schvaľuje zriadenie vecného bremena práva uloženia údržby a rekonštrukcie inžinierskych sieti podľa predloženého návrhu.“ 

Hlasovanie č. 42 - 	za: 41, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 36
Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – Štúrova ulica Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.

p. Raši, primátor mesta - Prejdeme k bodu číslo 36 Zriadenie vecného bremena práv uloženia, údržby a rekonštrukcie inžinierskych sietí pre stavbu vodovod a kanalizácia, Štúrova ulica, Košice na pozemkoch vo vlastníctve mesta Košice v prospech Východoslovenskej vodárenskej spoločnosti. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona č. 138/1991 o majetku obci Štatútu mesta Košice, schvaľuje zriadenie vecného bremena práva uloženia údržby a rekonštrukcie inžinierskych sieti podľa predloženého návrhu.“ 

Hlasovanie č. 43 - 	za: 41, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 37
Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – Námestie Osloboditeľov, Senný trh Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.

p. Raši, primátor mesta -  Prejdeme k bodu číslo 37, je to Zriadenie vecného bremena práva uloženia údržby a rekonštrukcie inžinierskych sieti pre stavbu vodovod a kanalizácia, Námestie Osloboditeľov, Senný trh, Košice na pozemkoch vo vlastníctve mesta Košice, v prospech Východoslovenskej vodárenskej spoločnosti otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí a Štatútu mesta Košice schvaľuje zriadenie vecného bremena práva uloženia údržby a rekonštrukcie inžinierskych sietí podľa predloženého návrhu.“ 

Hlasovanie č. 44 - 	za: 41, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 38
Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – ul. Rooseveltova, Krmanova, Čajkovského, Hlavná Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.

p. Raši, primátor mesta - Ďalší bod číslo 38 Zriadenie vecného bremena uloženia práva uloženia údržby a rekonštrukcie inžinierskych sieti pre stavbu vodovod a kanalizácia, ulica Rooseveltova, Krmanová, Čajkovského, Hlavná, Košice na pozemkoch vo vlastníctve mesta Košice v prospech Východoslovenskej vodárenskej spoločnosti a.s. Otváram k tomuto bodu rozpravu. Ak sa nikto nehlási, uzatváram rozpravu poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obci a Štatútu mesta Košice, schvaľuje zriadenie vecného bremena, práva uloženia údržby a rekonštrukcie inžinierskych sietí podľa predloženého návrhu.“ 

Hlasovanie č. 45 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod 39
Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – ul. Masarykova Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.

p. Raši, primátor mesta -  Prejdeme k bodu číslo 39 je to Zriadenie vecného bremena práva uloženia, údržby a rekonštrukcie inžinierskych sieti pre stavbu vodovod a kanalizácia ulica Masarykova Košice, na pozemkoch vo vlastníctve mesta Košice v prospech Východoslovenskej vodárenskej spoločnosti a.s. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí a Štatútu mesta Košice, schvaľuje zriadenie vecného bremena, práva uloženia, údržby a rekonštrukcie inžinierskych sietí, podľa predloženého návrhu.“

Hlasovanie č. 46 - 	za: 41, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 40
Určenie spôsobu prevodu – priamy predaj pozemku v k. ú. Nižný Klátov

p. Raši, primátor mesta -  Pod bodom číslo 40 je predložený materiál Určenie spôsobu prevodu - priamy predaj pozemku v katastrálnom území Nižný Klatov. Otváram k tomuto bodu rozpravu. Pán poslanec Demský, asi do rozpravy alebo „procedurál“? Nech sa páči, pán poslanec Demský.

p. Demský, poslanec MZ - Navrhol by som krátku päťminútovú hygienickú prestávku.

p. Raši, primátor mesta - Dobre, chcem vám len povedať že 12:30 máme donesený obed. Čiže preto som to hnal, aby sme to dovtedy stihli, lebo keď 5 minút je u nás vždy 15, tak len kvôli tomu. Dobre, je to procedurálny návrh, čiže budeme hlasovať. Kto je za, aby bola prestávka, hlasuje „ZA“. Nech sa páči, hlasujte.

Hlasovanie č. 47 - 	za: 10, proti: 11, zdržali sa: 20

p. Raši, primátor mesta - Poprosím tých desiatich, aby vydržali. Otvorená je rozprava k bodu 40. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo Košice v súlade s príslušným ustanovením zákona o majetku obcí schvaľuje spôsob prevodu nehnuteľného majetku vo vlastníctve mesta Košice - priamy predaj pozemku podľa predloženého návrhu.“ 

Hlasovanie č. 48 - 	za: 40, proti: 0, zdržal sa: 1

p. Raši, primátor mesta - Konštatujem, že uznesenie sme schválili.
- - -

Bod č. 41
Určenie spôsobu prevodu – priamy predaj pozemkov v k. ú. Košické Hámre

p. Raši, primátor mesta -  Ďalším bodom je materiál 41 Určenie spôsobu prevodu - priamy predaj pozemkov v katastrálnom území Košické Hámre. Otváram k tomuto bodu rozpravu. Ak sa nikto nehlási uzatváram rozpravu poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí, schvaľuje spôsob prevodu nehnuteľného majetku vo vlastníctve mesta Košice - priamy predaj pozemkov, podľa predloženého návrhu.“ 

Hlasovanie č. 49 - 	za: 41, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 42
Predaj Verejného osvetlenia nachádzajúceho sa v MČ Košice – Pereš do vlastníctva MČ Košice - Pereš za kúpnu cenu 1,- € z dôvodov hodných  osobitného zreteľa

p. Raši, primátor mesta - Ďalším bodom je bod číslo 42 Predaj Verejného osvetlenia nachádzajúceho sa v Mestskej časti Košice - Pereš do vlastníctva Mestskej časti Košice - Pereš za kúpnu cenu 1 euro z dôvodov hodných osobitného zreteľa. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje predaj nehnuteľného majetku mesta Košice verejného osvetlenia podľa predloženého návrhu.“ 

Hlasovanie č. 50 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 43
Priamy predaj pozemku v k. ú. Letná pre PB Capital, a.s.

p. Raši, primátor mesta -  Bod číslo 43 bol stiahnutý.
- - -

Bod č. 44
Bezodplatný  prevod  stavebnej  časti – SO 03 Pešie komunikácie a parkovisko 02, ul. Toryská č. 1 od firmy Poliklinika Terasa s.r.o., Toryská č. 1, Košice do vlastníctva mesta Košice

p. Raši, primátor mesta - Prejdeme k bodu číslo 44, je to materiál Bezodplatný prevod stavebnej časti SO 3 Pešia komunikácia a parkovisko 02, ulica Toryská číslo 1 od firmy Poliklinika Terasa s.r.o., Toryská č. 1, Košice do vlastníctva mesta Košice. Otváram k tomuto bodu rozpravu. Ak sa nikto nehlási, uzatváram rozpravu poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje bezodplatný prevod stavebnej časti podľa predloženého návrhu.“ 

Hlasovanie č. 51 - 	za: 43, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 45
Prevod pozemkov v k. ú. Terasa pre Stavopol – výrobné družstvo Košice

p. Raši, primátor mesta - Ďalším materiálom je bod 45 Prevod pozemkov v katastrálnom území Terasa pre Stavopol, výrobné družstvo, Košice otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti pozemkov vo vlastníctve mesta Košice podľa predloženého návrhu.“ 

Hlasovanie č. 52 - 	za: 41, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 46
Prevod pozemku v k. ú. Grunt v  lokalite Moskovská ulica pre spoločnosť BRONET s.r.o.

p. Raši, primátor mesta -  Bod číslo 46 je Prevod pozemku v katastrálnom území Grunt v lokalite Moskovská ulica pre spoločnosť Bronet s.r.o. Otváram k tomuto bodu rozpravu. Ak sa nikto nehlási, uzatváram rozpravu. Poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti - pozemku vo vlastníctve mesta Košice podľa predloženého návrhu.“

Hlasovanie č. 53 - 	za: 41, proti: 0, zdržali sa: 3

p. Raši, primátor mesta - Konštatujem, že uznesenie bolo schválené.
- - -

Bod č. 47
Prevod pozemku v k. ú. Južné mesto pre Petra Petríka a Zuzanu Petríkovú

p. Raši, primátor mesta - Bod číslo 47 Prevod pozemku v katastrálnom území Južné mesto pre Petra Petríka a Zuzanu Petríkovú. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti - pozemku vo vlastníctve mesta Košice podľa predloženého návrhu.“ 

Hlasovanie č. 54 - 	za: 43, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 48
Prevod pozemkov v k. ú. Baška pre Ing. Eriku Dudáš Pajerskú

p. Raši, primátor mesta -  Bod 48 Prevod pozemkov v katastrálnom území Baška pre inžinierku Eriku Dudáš Pajerskú. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľností - pozemkov vo vlastníctve mesta Košice podľa predloženého návrhu.“ 

Hlasovanie č. 55 - 	za: 41, proti: 0, zdržal sa: 1

p. Raši, primátor mesta - Konštatujem, že uznesenie sme schválili.

p. Raši, primátor mesta -  Chcem sa len technicky spýtať, vidím že pán poslanec Čečko tu je, ale ani raz nám nevyhadzuje, že hlasuje. Skontrolujte potom zariadenie, lebo vidím ho, tu že sedí a stále nezatmavuje sa, čiže ako keby nehlasoval celý čas. A pán poslanec Gál tak isto nám vyskakuje, že nehlasujete, aj keď tu sedí. Poprosím, aby ste boli zaregistrovaný. Čiže skúste sa skontrolovať aj vy, či svietite. Ďakujem pekne.
- - -

Bod č. 49
Prevod pozemku v k. ú. Letná pre Hi – Reklama, s. r. o. z dôvodu hodného osobitného zreteľa

p. Raši, primátor mesta -  Bod 49 Prevod pozemku v katastrálnom území Letná pre Hi - Reklama s.r.o. z dôvodu hodného osobitného zreteľa. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti - pozemku vo vlastníctve mesta Košice podľa predloženého návrhu.“ 

Hlasovanie č. 56 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
Marek Kandráč, teraz teba nevykázalo. Kontrolujte sa. Dobre? Ďakujem pekne.
- - -

Bod č. 50
Prevod nehnuteľnosti v k. ú. Krásna pre Tepláreň Košice, a.s.

p. Raši, primátor mesta - Prejdeme k ďalšiemu bodu programu. Je to bod číslo 50 Prevod nehnuteľnosti v katastrálnom území Krásna pre Tepláreň Košice a.s. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku, novovytvorenej parcely podľa predloženého návrhu.“

Hlasovanie č. 57 - 	za: 43, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 51
Prevod nehnuteľnosti v k. ú. Južné mesto pre Ing. Jaromíra Šponara

p. Raši, primátor mesta - Prejdeme k ďalšiemu bodu 51 Prevod nehnuteľnosti v katastrálnom území Južné mesto pre Ing. Jaromíra Šponára. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku podľa predloženého návrhu.“

Hlasovanie č. 58 - 	za: 43, proti: 0, zdržal sa: 1

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 52
Prevod nehnuteľnosti v k. ú. Terasa pre Jozefa Fecka a manželku Evu, rod. Červeňákovú

p. Raši, primátor mesta - Bod 52 Prevod nehnuteľnosti v katastrálnom území Terasa pre Jozefa Fecka a manželku Evu, rodenú Červeňákovú. Otváram k tomuto bodu rozpravu. Ak sa nikto do rozpravy nehlási, uzatváram rozpravu poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku podľa predloženého návrhu.“

Hlasovanie č. 59 - 	za: 43, proti: 0, zdržal sa: 1

p. Raši, primátor mesta - Konštatujem, že uznesenie sme schválili.
- - -

Bod č. 53
Prevod nehnuteľnosti v k. ú. Terasa pre Valeriána Remeteia a manželku Danicu, rod. Hatalovú

p. Raši, primátor mesta - Prejdeme k bodu číslo 53 Prevod nehnuteľnosti v katastrálnom území Terasa pre Valeriána Remeteja a manželku Danicu rodenú Hatalovú. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku podľa predloženého návrhu.“

Hlasovanie č. 60 - 	za: 43, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 54
Prevod nehnuteľnosti v k. ú. Terasa pre Jána Červeňáka a manželku Ivetu, rod. Gaľašovú

p. Raši, primátor mesta - Bod číslo 54 Prevod nehnuteľnosti v katastrálnom území Terasa pre Jána Červeňáka a manželku Ivetu rodenú Galášovú. Otváram k tomuto bodu rozpravu. Ak sa nikto z vás  nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku podľa predloženého návrhu.“

Hlasovanie č. 61 - 	za: 43, proti: 0, zdržal sa: 1

p. Raši, primátor mesta - Uznesenie bolo schválené.
- - -

Bod č. 55
Prevod pozemku v k. ú. Severné mesto pre Východoslovenskú vodárenskú spoločnosť, a.s. z dôvodu hodného osobitného zreteľa

p. Raši, primátor mesta - Prejdeme k ďalšiemu bodu 55 Prevod pozemku v katastrálnom území Severné mesto pre Východoslovenskú vodárenskú spoločnosť z dôvodu hodného osobitného zreteľa. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti vo vlastníctve mesta Košice pozemku podľa predloženého návrhu.“

Hlasovanie č. 62 - 	za: 40, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 56
Prevod nehnuteľnosti – prístavby lodenice a pozemku v k. ú. Jazero pre Darinu Farkašovú z dôvodu hodného osobitného zreteľa

p. Raši, primátor mesta - Bod číslo 56 je Prevod nehnuteľnosti - prístavby lodenice a pozemku v katastrálnom území Jazero pre Darinu Farkašovú z dôvodu hodného osobitného zreteľa. Otváram k tomuto bodu rozpravu. Pán poslanec Gál, nech sa páči.

p. Gál, poslanec MZ - Ďakujem pekne. V súvislosti s týmto bodom by som rád upozornil na dôvodovú správu a stanovisko Útvaru hlavného architekta, ktorý konštatuje a teda navrhuje, aby táto nehnuteľnosť bola zverená do predaja alebo teda do vlastníctva pani Farkašovej, až po realizácii danej rekonštrukcie, s čím celkom aj súhlasím. Pretože aj podľa pôvodnej zmluvy mala táto živnostníčka investovať do posilňovne, občerstvenia, sociálne zariadenie, šatne, sprchy a tak ďalej, čo nie všetko z toho bolo splnené. Aj keď uznávam, že naozaj aj lodenica a ten celý priestor, aký tam je, vyzerá skutočne vynikajúco a veľmi pekne a naozaj slúži rekreačným účelom, a je to tam fajn, takže mojim takým návrhom by bolo,  neviem či to bude robiť mestská časť alebo mesto Košice, ako také, aby majitelia alebo prevádzkovatelia tejto nehnuteľností a priľahlých pozemkov a priestorov to radšej dostali do dlhodobého nájmu tak, ako to navrhuje Útvar hlavného architekta. Napríklad na 10 rokov. Prípadne aj viac, aby sa o to ďalej starali investovali a zveľaďovali, až následne aby to dostali túto možnosť do odkúpenia do osobného vlastníctva, keď naozaj sa tieto investície reálne aj ukážu. Keď to raz bude odkúpené do súkromných rúk, nevieme či naozaj tie investície sa tam zrealizujú. Či máme záruku, či to bude slúžiť k tomu, na ktoré boli kúpené. Navyše je dosť možné riziko, to možnože sú len domnienky, oprávnené, neoprávnené, že dôjde ku koncentrácii jedného podnikateľa na rekreačnej lokalite, čo by opäť nemuselo mať dobré následky z pohľadu cenovej cenotvorby a podobne. Čiže ja by som to radšej riešil schválením návrhu referátu Útvaru hlavného architekta, a samotný predaj prípadne až v nejakom neskoršom období. Ďakujem.

p. Raši, primátor mesta - Ďakujem. Ako schválite, tak bude. Čiže, pani starostka Jenčová s faktickou.

p. Jenčová, poslankyňa MZ - Faktická pripomienka. Ďakujem za slovo. Pán poslanec Gál, mňa práve prekvapil postoj Útvaru hlavného architekta, pretože nerozumiem, čo Útvar hlavného architekta rozpráva do toho, či vnútri sú stroje, alebo nie sú stroje. Útvar hlavného architekta nech posudzuje budovu ako takú, z vonku tá budova je kompletne zrekonštruovaná. A to, že podnikateľ dal tam strechu, všetko, atď., ale to, že dnu nedal posilňovacie stroje, to absolútne v tomto prípade je bezpredmetné. Je bezpredmetné toto posudzovať! Takže Útvar hlavného architekta vydáva také vyjadrenia, aké vydáva. Ja som aj rozmýšľala, ešte sa poradím s pánom primátorom, či nenavrhnem na niektorom zastupiteľstve tento útvar z istých dôvodov zrušiť.

p. Raši, primátor mesta - Pani starostka, len potom aj ja môžem navrhnúť zrušiť niektoré útvary u teba. Takže, vieš. Pán poslanec Berberich, po ňom pán poslanec Gál.

p. Berberich, poslanec MZ - Ďakujem pekne za slovo. Ja som len chcel podporiť, možno, kolegu. Tiež možno by bolo, ako celkom nepoznám tu históriu, tohto konkrétneho prípadu, ale ak by teda tie budovy, ale vôbec v tejto lokalite veci sa popredávali, tak potom teda sa zníži možnosť, či už mesta alebo mestskej časti, do toho nejako zasahovať. Samozrejme mesto a mestská časť majú vytvárať nejaké podmienky na to, aby sa dalo dobre fungovať a podnikať, ale podľa mňa aj dlhodobý prenájom dáva záruku tomu podnikateľovi, že teda môže spokojne podnikať „X“ rokov. Čiže ja by som teda tiež odporúčal dlhodobý prenájom radšej. Ďakujem pekne.

p. Raši, primátor mesta - Takže pán poslanec Gál, pán poslanec Siksa.

p. Raši, primátor mesta - Pán poslanec Gál sa zrušil, takže pán poslanec Siksa.

p. Siksa, poslanec MZ - Ďakujem pekne. Ja by som sa priklonil tak isto k tomu, čo povedali kolegovia z Jazera. Tzn. v prvom rade, pani živnostníčka urobí to, čo treba a potom jej odpredajme. A nech vydokladuje všetko, čo bolo robené, aby zase neboli zistené nedostatky pri ďalšej takej kontrole, že takto to malo byť a takto to nebolo. Ďakujem pekne.

p. Raši, primátor mesta -  Ďakujem pekne, uzatváram rozpravu k tomuto bodu. Čiže upozorňujem len poslancov, že na to, aby uznesenie bolo schválené, treba tri pätiny všetkých poslancov. Nech sa páči návrhová komisia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľného majetku vo vlastníctve mesta Košice, pri stavbe lodenice podľa predloženého návrhu.“ 

Hlasovanie č. 63 - 	za: 24, proti: 1, zdržali sa: 19

p. Raši, primátor mesta - Materiál sme neschválili.
- - -

Bod č. 57
Prevod nehnuteľnosti – pozemku v k. ú. Krásna pre Ladislava Borgoňa z dôvodu hodného osobitného zreteľa

p. Raši, primátor mesta - Prejdeme k ďalšiemu bodu 57 Prevod nehnuteľnosti pozemku v katastrálnom území Krásna pre Ladislava Borgoňa, z dôvodu hodného osobitného zreteľa. Otváram k tomuto bodu rozpravu. Pani poslankyňa Gamcová.

p. Gamcová, poslankyňa MZ - Len by som chcela upriamiť pozornosť opäť na správu našej kontrolórky, ktorá hovorí, že nesúhlasí s predajom a odporúča prenájom pozemku, podobne ako predošlý bod. Ďakujem.

p. Raši, primátor mesta -  Poprosím pána riaditeľa o vysvetlenie. Dobre, pani hlavná kontrolórka tu nie je, pani Verešová.

p. Verešová, vedúca referátu nakladania s majetkom MMK -  Dobrý deň vážený pán primátor, vážení poslanci. V tomto materiáli išlo o schválenie pozemku, ktorý pán Borgoň užíva v rámci svojej záhrady a zároveň si chcel odkúpiť ešte pozemok za svojim oplotením, ktorý je už priľahlý pozemok ku komunikácií. Referát ÚH nesúhlasil s odpredajom toho pozemku, ktorý je už za oplotením. A to z toho dôvodu, že by sa tam mala v budúcnosti rozširovať komunikácia, nie je tam ešte spracovaný nejaký územný plán, na rozšírenie tej komunikácie, tak možnože z opatrnosti, práve preto nesúhlasil s predajom tejto parcely. Ale po vydiskutovaní si týchto stanovísk s referátom ÚH už neboli námietky. Čiže teraz sa odpredáva len tá parcela, ktorá je za oplotením.

p. Raši, primátor mesta -  Čiže parcela, do ktorej sa občan dostane? Či nie? Ktorá je už oplotená?

p. Verešová, vedúca referátu nakladania s majetkom MMK -  Ktorá je už oplotená, za oplotením, smerom od cesty. Tá ktorú užíva ten žiadateľ.

p. Raši, primátor mesta - Užíva ju dlhodobo?

p. Verešová, vedúca referátu nakladania s majetkom MMK - Áno, dlhodobo.

p. Raši, primátor mesta - Nech sa páči, v rozprave, keď sa chce ešte niekto niečo spýtať. Čiže odpredáva sa iba časť, ktorá je už fyzicky oplotená. Teda užívateľ ju má oplotenú a chce si to dať najskôr právne do poriadku. Tak nech sa páči, ak nie, uzatváram rozpravu, poprosím návrh uznesenia.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti pozemku podľa predloženého návrhu.“ 

Hlasovanie č. 64 - 	za: 34, proti: 0, zdržali sa: 7

p. Raši, primátor mesta - Konštatujem, že znesenie bolo schválené. Ďakujem.
- - -

Bod č. 58
Prevod nehnuteľnosti – pozemku v k. ú. Južné mesto pre spoločnosť MANSID, s.r.o. z dôvodu hodného osobitného zreteľa

p. Raši, primátor mesta - Bod 58 Prevod nehnuteľnosti - pozemku v katastrálnom území Južné mesto pre spoločnosť Mansid s.r.o. z dôvodu hodného osobitného zreteľa. Otváram rozpravu k tomuto bodu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti - pozemku podľa predloženého návrhu.“

Hlasovanie č. 65 - 	za: 40, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 59
Prevod nehnuteľností - pozemkov v k. ú. Terasa medzi mestom Košice a Jánom Prochyrom s manž. Dušanou Prochyrovou formou zámeny z dôvodu hodného osobitného zreteľa

p. Raši, primátor mesta -  Bod 59 Prevod nehnuteľností - pozemkov v katastrálnom území Terasa medzi mestom Košice a Jánom Prochyrom s manželkou Dušanou Prochyrovou formou zámeny, z dôvodu hodného osobitného zreteľa. Otváram rozpravu k tomuto bodu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti pozemkov podľa predloženého návrhu.“ 

Hlasovanie č. 66 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 60
Prevod nehnuteľnosti – plynovej kotolne vrátane technológie a pozemkov v k. ú. Luník a Myslava na Hrebendovej ulici pre Saleziánov don Bosca – Slovenská provincia z dôvodu hodného osobitného zreteľa

p. Raši, primátor mesta - Prejdeme k bodu číslo 60 Prevod nehnuteľnosti plynovej kotolne vrátane technológie a pozemkov v katastrálnom území Luník a Myslava na Pribinovej ulici pre Saleziánov don Bosca - Slovenská provincia z dôvodu hodného osobitného zreteľa. Otváram k tomuto bodu rozpravu. Pán poslanec Süli sa hlási.

p. Süli, poslanec MZ - Vážený pán primátor, ctené zastupiteľstvo, ja by som sa chcel spýtať predkladateľa, čo sa týka technológie, či sú to aj plynové kotly?

p. Raši, primátor mesta - Ďakujem pekne za otázku. No nech sa páči. Máme tu niekoho, kto sa vyzná do technológií? 

p. Lazúr, riaditeľ MMK - Áno je to aj vrátane technológie plynovej kotolne. Je to tak, ako je v záhlaví materiálu.

p. Raši, primátor mesta - Dobre, ďakujem. Uzatváram rozpravu, prosím návrhovú komisiu. Prosím čítať materiály.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľného majetku vo vlastníctve mesta Košice, plynovej kotolne súpisné číslo 1055 na parc. č. 6051/4 vrátane technológie a pozemkov podľa predloženého návrhu.“ 

Hlasovanie č. 67 - 	za: 41, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 61
Prevod nehnuteľnosti - pozemku v k. ú. Terasa pre MUDr. Ivana Goňka

p. Raši, primátor mesta -  Bod 61 Prevod nehnuteľnosti - pozemku v katastrálnom území Terasa pre doktora Ivana Goňka. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti pozemku podľa predloženého návrhu.“

Hlasovanie č. 68 - 	za: 41, proti: 0, zdržali sa: 3

p. Raši, primátor mesta - Konštatujem, že uznesenie sme schválili.
- - -

Bod č. 62 
Prevod nehnuteľnosti - pozemku v k. ú. Nižný Klátov pre Tibora Andrášiho a manž. Evu Andrášiovú

p. Raši, primátor mesta - Prejdeme k bodu 62 Prevod nehnuteľnosti pozemku v katastrálnom území Nižný Klátov pre Tibora Andrášiho a manželku Evu Andrášiovú. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľnosti - pozemku podľa predloženého návrhu.“

Hlasovanie č. 69 - 	za: 43, proti: 0, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 63
Návrh na zmeny uznesenia MZ č. 976 zo dňa 14.04.2014

p. Raši, primátor mesta -  Bod číslo 63 Návrh na zmeny uznesenia mestského zastupiteľstva číslo 976 zo 14.04.2014, doplnenie kúpnej ceny, ktorá vypadla z uznesenia. Otváram k tomuto bodu rozpravu. Ak sa nikto nehlási, uzatváram rozpravu poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje zmeny uznesenia mestského zastupiteľstva číslo 976 zo dňa 14.04.2014 nasledovne: pôvodná adresa „Energetikov 7, Banská Štiavnica“ sa nahrádza novou adresou „Štiavnické bane 375“, na konci vety sa za slová „Dvůr Králové nad Labem“ pripájajú tieto slová „za kúpnu cenu 108 000 eur“.“ 

Hlasovanie č. 70 - 	za: 42, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 64
Predaj nebytového priestoru pre nájomcu MIPA plus, s.r.o. na ul. Mlynská č. 14

p. Raši, primátor mesta - Prejdeme k ďalšiemu bodu je to predaj 64 Predaj nebytového priestoru pre nájomcu MIPA plus s.r.o. na ul. Mlynská číslo 14. Otváram k tomuto bodu rozpravu. Hlási sa pán poslanec Süli, nech sa páči.

p. Süli, poslanec MZ - Vážený pán primátor, ctené zastupiteľstvo, súvisí to aj s bodom číslo 65. Mohli by sme dostať vysvetlenie, že prečo je cena v prípade Hlavnej ul. na m2 vyšší o 30 % ako na Mlynskej ulici 14? Čím je to odôvodnené, že kancelária je lacnejšia, než drobná cukráreň o 30 % na m2?

p. Raši, primátor mesta - Dobre. Čiže keďže sme pri bode číslo 64, chcete vedieť, prečo má Mlynská podľa vás nízky nájom? Nie? Lebo sme pri bode 64.

p. Süli, poslanec MZ - Prečo má nižšie ale nie nájom, prosím, predajnú cenu za m2 nižšiu než na Hlavnej 60. Lebo som si pozeral obidva materiály.

p. Raši, primátor mesta -  Pretože taký je znalecký posudok na Mlynskej. A keď sa chcete spýtať na 65, tak to vám povieme v bode 65. Na Mlynskej je takýto znalecký posudok. Kľudne sa pýtajte ďalej.

p. Süli, poslanec MZ - Pán primátor, ale znalecký posudok je len takým „merítkom“. Nemusíme ho rešpektovať.

p. Raši, primátor mesta - No, nemusíte. A preto hlasujete a rozhodnete ako chcete. A okrem toho to išlo ešte majetkovou komisiou, a potom ešte aj mestskou radou. A myslím, že tieto veci, veľmi dobre viete, pán poslanec, čiže viete, aký je postup. Bol znalecký posudok, potom to išlo na majetkovú komisiu, potom na mestskú radu, a teraz je to na mestskom zastupiteľstve. Je to postup štandardný, ako sme 900 krát už odhlasovali v tomto zastupiteľstve. A nikdy s tým nebol problém. Preto sa pýtam, či sa to pýtate preto, lebo sa vám zdá, že cena v ďalšom bode je vysoká?

p. Süli, poslanec MZ - Neprimerane vysoká. A či sme sa nemali riadiť aj jedna komisia aj druhá rada takzvanou cenovou mapou, lebo aj takú máme k dispozícii.

p. Raši, primátor mesta - Dobre. Čiže keďže vám ide o neprimerane vysokú cenu v ďalšom bode, budeme o tom diskutovať v ďalšom bode. A v tomto bode by sme hlasovali o tomto. Takže pán poslanec Brixi.

p. Brixi, poslanec MZ - Ďakujem pekne. Ctené kolegyne kolegovia a pán poslanec Süli, cena nie je ani z brucha, ani nie je neobvyklá cena. Je len taká, akú určil znalecký posudok, v zmysle zákona o majetku obcí. My, ako komisia, nemôžeme nijakým spôsobom konštruktívne upravovať cenu nadol, mimo ceny, ktorá je určená znaleckým posudkom, a za ktorú znalec svojou okrúhlou pečiatkou v odbore súdneho znalectva garantuje. Ďakujem pekne.

p. Raši, primátor mesta - Už len na doplnenie. Na Mlynskej ide o vnútro, dvorový priestor. Na Hlavnej o vchod z Hlavnej cesty. Pani poslankyňa Gamcová.

p. Gamcová, poslankyňa MZ - Ja by som len chcela pripomenúť, že poslanec sa má rozhodnúť tak, aby hospodárne nakladal s majetkom mesta. Ďakujem.

p. Raši, primátor mesta - Presne tak. Uzatváram rozpravu k tomuto bodu. Poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod nehnuteľností vlastníctva nebytového priestoru číslo 12 - 4 podľa predloženého návrhu.“

Hlasovanie č. 71 - 	za: 36, proti: 0, zdržali sa: 8

p. Raši, primátor mesta - Konštatujem, že uznesenie bolo schválené.
- - -

Bod č. 65
Predaj nebytového priestoru pre nájomcu Petra Hrabovského  na ul. Hlavná č. 60

p. Raši, primátor mesta - Prejdeme k bodu číslo 65, Predaj nebytového priestoru pre nájomcu Petra Hrabovského na ulici Hlavná číslo 60. Otváram k tomuto bodu rozpravu. Nech sa páči, čiže pán poslanec, tu sa vám zdá, že cena je neprimerane vysoká? Mini cukráreň na Hlavnej. Nech sa páči. Pani poslankyňa Gamcová, po nej pán poslanec Süli.

p. Gamcová, poslankyňa MZ - Ďakujem vážený pán primátor. Myslím, že nielen ja, všetci sme dostali list, v ktorom sa pýtajú zopár otázok, s ktorými ja sa stotožňujem. A preto ich budem tlmočiť. Nie je pravdou, že nájomca má v zmysle zákona o nebytovom priestore predkupné právo, na ktoré poukazuje dôvodová správa predkladateľa. Chcela by som počuť odpoveď na túto otázku. A tú vetu som povedala aj preto, mnohí si nepamätáte, alebo ste tu ani neboli vtedy, keď niekto dal prokurátorský protest na predaj majetku na Hlavnej ulici a mnohí sme boli vypovedať na Špecializovanom súde. A nie je to jednoduché sa tam postaviť a vysvetľovať, prečo ste hlasovali tak alebo onak. Takže aj z toho dôvodu ja v tomto bode nebudem hlasovať „ZA“. Ďakujem.

p. Raši, primátor mesta - Ak tomu správne rozumiem, aby som vás teda, lebo mne je úplne jedno, ako budete hlasovať, ja budem rád, keď budete hlasovať tak alebo tak. Čiže pánovi poslancovi Sülimu sa zdá, že je cena vysoká, vám sa zdá, že je cena nízka. Vám sa zdá, že je cena nízka. A pán poslanec Brixi s faktickou to vyrieši.

p. Brixi, poslanec MZ – Faktická pripomienka. Ďakujem pekne pán primátor. Ako už bolo povedané, ja som z toho teda strašne zmätený, lebo v noci došiel e-mail, na ktorý som vám ja osobne všetkým o štvrť na 2 v noci odpovedal. A myslím si, že ten e-mail bol zložkou absolútnych poloprávd a odborne nepodkutých argumentov. A možno by bolo dobré, aby nám pani vedúca majetkového referátu p. Verešová povedala, že ako to s tou cenou vlastne je. Keď jední namietate, že cena je vysoká a druhí cena je nízka. A na majetkovej komisii, kde máte každý svojho zástupcu, nikto cenu nenamietal. Pričom je úplne bežné a všetci kolegovia mi to môžu potvrdiť, že pokiaľ je cena nízka, tak cez poslanca, ktorý je v majetkovej komisii je možné túto cenu zvýšiť na úroveň rovnakej hladiny, v rámci nejakých cenových máp, ktoré sú porovnateľné pri obdobnom majetku. Takže teraz som z toho trošku taký konšternovaný. Ale verím, že mi to niekto vysvetlí. Ďakujem.

p. Raši, primátor mesta - Tak ja by som ešte najprv poprosil pána poslanca Süliho a potom by som poprosil pani inžinierku Verešovú. Nech sa páči pán poslanec.

p. Süli, poslanec MZ - Pán primátor, dostal som odpovede na otázky. Ja už nemám ďalšie.

p. Raši, primátor mesta - Ale zato my ostatní áno. Pani inžinierka, nech sa páči.

p. Verešová, vedúca referátu nakladania s majetkom MMK - Vážený pán primátor, vážení poslanci, cena za nebytové priestory sa stanovuje obvykle za cenu podľa znaleckého posudku. V tomto prípade, keďže ide o bytový dom, tak so odpredáva podľa zákona č. 182 z deväťdesiateho tretieho roku s tým, že vlastne nájomca nebytového priestoru má prednostné právo na odkúpenie tohto nebytového priestoru. Takýmto spôsobom bola riešená aj táto žiadosť, kde bol spracovaný v januári tohto roku znalecký posudok. Znalecká hodnota podľa znaleckého posudku bola vo výške 46 204 eur s tým ale, že práve preto, že my sledujeme ceny, za aké sa predávajú susedné nebytové priestory podobného charakteru, ako je tento nebytový priestor, kde je prístup rovno z Hlavnej ul., kde tá cena nebytového priestoru, bez pozemku a nákladov, čo je vlastne hodnota za znalecký posudok, predstavovala cenu 1 195 eur za m2 a preto sme navrhli majetkovej komisii, aby schválila cenu za odpredaj nebytového priestoru vo výške 50 961 eur. Majetková komisia sa s týmto stotožnila a takto materiál následne pokračoval do mestskej rady a teraz je predložený v mestskom zastupiteľstve.

p. Raši, primátor mesta - Tak, nech sa páči. Dobre. Ak nikto nemá ďalšie otázky, ďakujem pekne, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru číslo 12 podľa predloženého návrhu.“ 

Hlasovanie č. 72 - 	za: 32, proti: 2, zdržali sa: 9

p. Raši, primátor mesta - Konštatujem, že uznesenie bolo schválené.
- - -

Bod č. 66
Predaj spoluvlastníckeho podielu budovy predsadenej občianskej vybavenosti a nebytového priestoru v dome na ul. Budapeštianska č. 18, 20 pre nájomcu Andreu Šiškovú

p. Raši, primátor mesta - Prejdeme k bodu číslo 66 Predaj spoluvlastníckeho podielu budovy predsadenej občianskej vybavenosti a nebytového priestoru v dome na ulici Budapeštianska 18, 20 pre nájomcu Andreu Šiškovú. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie – „Mestské zastupiteľstvo v Košiciach schvaľuje po 1) prevod spoluvlastníckeho podielu nehnuteľnosti, budovy - predsadenej občianskej vybavenosti vo vlastníctve mesta Košice podľa predloženého návrhu. Po 2) prevod vlastníctva nebytového priestoru číslo 12 podľa predloženého návrhu.“

Hlasovanie č. 73 - 	za: 42, proti: 0, zdržali sa: 2

p. Raši, primátor mesta - Konštatujem, že uznesenie bolo schválené.
- - -

Bod č. 66/1
Informácia o plnení úloh vyplývajúcich z uznesení MZ od XXI. rokovania MZ

p. Raši, primátor mesta - Prejdeme k bodu 66/1. Je to Informácia o plnení úloh vyplývajúcich z uznesení mestského zastupiteľstva od XXI. rokovania mestského zastupiteľstva. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu.

p. Kandráč, poslanec MZ a člen návrhovej komisie - „Mestské zastupiteľstvo v Košiciach podľa príslušných ustanovení Štatútu mesta Košice a Rokovacieho poriadku mestského zastupiteľstva berie na vedomie Informáciu o plnení úloh vyplývajúcich z uznesení mestského zastupiteľstva od XXI. rokovania mestského zastupiteľstva.“ 

Hlasovanie č. 74 - 	za: 43, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem. 
- - -

Bod č. 67
Interpelácie poslancov MZ

p. Raši, primátor mesta - Prejdeme k bodu 67. Dávam priestor na vaše interpelácie. Poprosím vás, keby ste začali náhodou spontánne odchádzať na obed, aby vás tu ostala nadpolovičná väčšina. Čiže 67,  nech sa páči, interpelácie. Páni poslanci Ihnát, Petrvalský, Michal Kočiš, Jutka, Kasterko, nech sa páči.

p. Ihnát, poslanec MZ -  Dobre, ďakujem pekne pán primátor. Jednu vetu. Príchod na Aničku do rekreačného strediska je katastrofálny. Občania sa ma pýtajú, neustále, čo s tým chceme robiť? Viem, po zisteniach cez inžiniera Cichanského a cez všetky zdroje, jednoducho nemôžeme, my, vsúvať ako naše finančné prostriedky do majetku, cudzieho majetku. Toto je tá jedna vec, ale sme tu poslanci mesta, sme tu mesto a ľudí to nezaujíma. Ľudí zaujíma to, že spravujeme toto mesto a nejakým spôsobom treba hľadať riešenie. Preto navrhujem túto interpeláciu, akým spôsobom, rokovaním by bolo možné doriešiť dlhoročný problém opravy rekonštrukcie prístupovej cesty a osvetlenia k rekreačnému areálu Anička, z prístupu od Ťahanovského mosta k prameňu Gajdovka. Toto je moja prvá otázka. Prvá interpelácia. Mňa zaujíma, viem v akom stave to je, čiže, ešte raz, viem, že nemôžeme vsúvať financie, ale hľadajme riešenie! My, mesto Košice, musíme hľadať nejaké riešenie. Druhá otázka, plánované financie na opravy košických cestných komunikácií, ktoré sme dnes schvaľovali, budú sčasti určené aj pre renováciu cesty na Ázijskej triede a Americkej triede, na košickom Sídlisku Ťahanovce, ak to bude možné. Tak sa pýtam, že kedy by to bolo reálne? Ďakujem pekne.

p. Raši, primátor mesta -  Ďakujem pekne, pán poslanec Petrvalský.

p. Petrvalský, poslanec MZ - Ďakujem pán primátor. Ja toho mám trošku viac. Po prvé. Žiadam primátora mesta, aby mesto vstúpilo do jednania s Východoslovenskou vodárenskou spoločnosťou a.s., kvôli oprave svojich zariadení, ktoré sú deravé a devastujú cesty a chodníky Mestskej časti Košice - Sídlisko Ťahanovce. Proste nám ich podmývajú, a časť Ázijskej triedy zase poklesla kvôli tomu, že nie sú tieto zariadenia v poriadku. Druhá vec je dosť závažná, žiadam primátora mesta Košice, aby vstúpilo do rokovania s Východoslovenskou vodárenskou spoločnosťou, ohľadom kvality pitnej vody dodávanej do Mestskej časti Košice - Sídlisko Ťahanovce. Prikladám protokol o rozbore pitnej vody, z ktorého vyplývajú viaceré mikrobiologické nedostatky. Napríklad nevyhovujú E-coli, koliformné baktérie, enterobaktérie, enterocoky, živé mikroorganizmy, abiosestón a tomu podobné záležitostí. Protokol vám priložím.

p. Raši, primátor mesta - Neexistuje. Nech sa páči, to vám vravím rovno, my sme lekári.

p. Petrvalský, poslanec MZ - Ale mesto Košice by malo vstúpiť do s Východoslovenskou vodárenskou spoločnosťou do jednania, že kvalita vody, ktorú občanom dodáva nie je v poriadku.

p. Raši, primátor mesta - Pán starosta, to máte samozrejme pravdu, ale koliformné batérie sa vo vode nenachádzajú, ako, my sme lekári, tak doneste mi ten papier.

p. Petrvalský, poslanec MZ - Áno, dám vám ho, predložím vám ho. Robila to firma AQUA Trade Slovakia.

p. Raši, primátor mesta - Pozor na šírenie poplašnej správy.

p. Petrvalský, poslanec MZ - A je tam aj adresa zákazníka, meno zákazníka pre ktorú to bolo urobené.

p. Raši, primátor mesta - Neboli to studne?

p. Petrvalský, poslanec MZ - Nie.

p. Raši, primátor mesta - Tak určite, to neexistuje. Ďakujem.

p. Petrvalský, poslanec MZ - Dobre. Po tretie. Žiadam mesto Košice o opravu Ázijskej triedy, ktorá je už v katastrofálnom stave. Po štvrté. Žiadam mesto Košice o vyčistenie hlavného rigolu nad mestskou časťou, ktorý neplní svoju funkciu a voda devastuje mestskú časť, stojí voda v pivniciach na Hanojskej ulici len kvôli tomu, že rigol je nefunkčný. A po piate. Žiadam mesto Košice, aby dalo natrieť kovové zábradlia, ktoré sú v jeho vlastníctve, lebo vyzerajú hrozne. Ďakujem pekne.

p. Raši, primátor mesta - Ďakujem, pán poslanec Kočiš.

M. Kočiš, poslanec MZ - Ďakujem pekne za slovo. Chcel by som sa veľmi stručne opýtať na problematiku prepojovacej komunikácie medzi Mestskými časťami Pereš a Lorinčík. A tie,  sa týka teda obytnej štvrte Vyšný Lorinčík a teda ten problém spočíva v tom, že v Mestskej časti Vyšný Lorinčík neexistuje priame spojenie s Mestskou časťou Lorinčík. A teda otázka znie: „Aký je nejaký plán mesta riešiť túto problematiku? Aké alternatívy zvažuje? Aký je časový harmonogram realizácie tejto prepojovacej komunikácie?“ A podotázka, že v prípade, ak by nebolo možné úplné dokončenie prepojovacej komunikácie, či mesto zvažuje nejaké prípadné alternatívy na zabezpečenie spojenia tejto obytnej štvrti? Ďakujem pekne.

p. Raši, primátor mesta - Ďakujem pekne, pán poslanec Jutka.

p. Jutka, poslanec MZ a člen návrhovej komisie - Pán primátor chcem dať na vedomie informáciu, že som vystúpil zo strany SDKÚ - DS. Aby sa to zaznamenalo potom  organizačne, ale v klube zostávam zatiaľ. Čo sa týka mojej interpelácie, chcel by som vás požiadať, alebo interpelovať námestníka primátora mesta Košice vo veci biokoridoru Borovicový háj, nakoľko aj vďaka nevysporiadaným pozemkom je ten háj dlhodobo neudržiavaný. Niečo má mesto, niečo majú súkromní vlastníci. Chcel by som požiadať, aby zo spolupráce so Správou mestskej zelene došlo k jednorazovému nejakému vyčisteniu bez ohľadu na to, či sa to čistí na mestských pozemkoch alebo na súkromných pozemkoch. Ďakujem pekne, žiadam o písomnú odpoveď.

p. Raši, primátor mesta - Ďakujem pekne. K tej pravej časti sa vyjadrovať nebudeme. Pán Kasterko, pán poslanec Kasterko, po ňom pán poslanec Filipko.

p. Kasterko, poslanec MZ - Ďakujem za slovo pán primátor, kolegyne, kolegovia. Pán primátor, ja mám interpeláciu vo veci umiestnenia zákazových značiek na Želiarskej ulici. Umiestnené boli v dôsledku opravy mostného telesa pri hypermarkete Tesco, kedy mestská hromadná doprava z Ťahanoviec v rannej špičke bola presmerovaná po Želiarskej ulici, aj po oprave mostného telesa tieto značky sú aj naďalej umiestnené a strpčujú život obyvateľov tam bývajúcich, ako aj ich návštev, ktorí nemôžu zaparkovať pred svojou nehnuteľnosťou. Podotýkam, že majitelia nehnuteľností sú aj majiteľmi pozemkov pod miestnou komunikáciou. Budem rád, ako aj obyvatelia Ťahanoviec, keď predmetné zákazové značky budú odstránené a stav bude uvedený do stavu spred opravy mostného telesa. Ďakujem.

p. Raši, primátor mesta - Ďakujem pán poslanec Filipko, po ňom pani poslankyňa Gamcová.

p. Filipko, poslanec MZ - Ďakujem za slovo. Vážený pán primátor, kolegyne, kolegovia, interpelujem pána primátora mesta Košice, bol som požiadaný členmi Komisie národnostných menšín, aby som v tejto veci vystúpil. Ide vo vecí rozhodnutia Názvoslovnej komisie mesta Košice, ktorá neodsúhlasila viacero návrhov zmien pomenovaní námestí, ulíc, atď. Išlo konkrétne o návrh, ktorý už druhýkrát teraz podporila naša komisia, zmena názvu ul. pri Miklušovej väznici na Námestie Jána Kalvína. Komisia to opätovne teda potvrdila. Možnože treba hľadať riešenie v niektorej inej lokalite, možno. Ján Kalvín je osobnosť, po ktorej by sme mohli pomenovať možno niektorú novovzniknutú ulicu. Tak isto sme boli oslovení mailom od príbuzných, tuším pána Felda, ktorým tiež nebolo vyhovené. Mne sa podarilo prečítať zápisnicu Názvoslovnej komisie mesta s niektorými argumentmi sa neviem stotožniť. Možno s niektorými áno, ale keď som sa dopočul od niektorého člena tejto komisie, nechcem menovať, ani ublížiť, ale keď ešte aj taký názor som počul, že aj pomenovanie námestia Sándora Máraiho bol omyl, že netrebalo to urobiť, tak si kladiem otázky, že ako to vlastne prebieha to rozhodovanie o tých nových pomenovaniach? Treba asi hľadať riešenie. Ďakujem.

p. Raši, primátor mesta - Ďakujem pekne. Ale rovno vám odpoviem, ja som sa nikdy nemiešal do odborných komisií a ich záverov. Čiže doporučujem, vám ako poslancovi mestského zastupiteľstva a bývalému členovi manažmentu, aby sa zúčastnil tejto komisie, a si to s nimi vydiskutoval. Lebo ja sa necítim odborne kompetentný zasahovať do činnosti odborných komisií, kde sú pamiatkari a ľudia, ktorí sú za to zodpovední. Ale hlavne sú kompetentní. Pani poslankyňa Gamcová, po nej pani poslankyňa Blaškovičová.

p. Gamcová, poslankyňa MZ -  Ďakujem pekne. Ja by som poprosila pani námestníčku, tentokrát, o odpoveď. Ja by som nadviazala na to, čo povedal môj predrečník, lebo presne o tom som chcela hovoriť. Ja som si pozrela dôsledne aj Štatút mesta, aj zákon o obecnom zriadení, a všade je v podstate napísané, že ulice sa pomenovávajú po osobnostiach, ktoré v minulosti znamenali významný prínos pre mesto Košice. Preto tiež ma oslovili príbuzní pána Ľudovíta Felda, je to pre mňa naozaj zvláštne, že Názvoslovná komisia neschválila tento návrh. A preto by som chcela zápisnicu, pokiaľ je to možné. A keď teda môžeme sa zúčastniť takejto komisie, tak veľmi radi by sme to niektorí urobili. Takže, pokiaľ to bude, tak vás poprosím. Ďakujem.

p. Raši, primátor mesta - Myslím si, že komisia nebude mať žiaden problém s tým. Ďakujem pekne. Pani poslankyňa Blaškovičová, po nej pán poslanec Cais.

p. Blaškovičová, poslankyňa MZ - Ďakujem pekne. Ja by som sa chcela spýtať, koľko chýba Správe mestskej zelene na to, aby mohla kosiť vtedy, keď naozaj treba. 

p. Raši, primátor mesta – Veľa.

 p. Blaškovičová, poslankyňa MZ - Veľa. A to, čo sa ušetrilo zo zimnej údržby, či sa nedá, niečo, ak sa už neminulo, ak sa nedá niečo presunúť, lebo naozaj, sú miesta v meste, kde teda tráva už má klasy, kde kvitne, a naozaj sa v nej stratí aj stredne veľký pes! Takže si myslím, že je najvyšší čas, lebo už keď sa stratí stredne veľký pes, tak sa stratí aj ročné dieťa v takej tráve asi. Takže to je moja otázka. A zároveň, keď hovorím o Správe mestskej zelene, tak by som sa veľmi, veľmi, pekne chcela poďakovať aj Správe mestskej zelene, aj TEHO, aj K13-tke za spoluprácu na Imagináciách. Boli ste skvelí a veľmi si to vážim. Ďakujem.

p. Raši, primátor mesta - Ďakujem pekne, je tu riaditeľ Správy mestskej zelene? Potom poprosím,  ja viem, že kosieb má byť viacej aj kvôli tomu, kvôli počasiu, aké je teplé a daždivé, tráva rastie rýchlejšie. Čiže viem, že kosieb bude viac v tomto roku a zimná údržba išla najmä na most Hlinková, viete, ktorý sme museli robiť. Pán poslanec Cais, po ňom pán poslanec Dečo.

p. Cais, poslanec MZ - Ďakujem za slovo pán primátor. Ja by som mal interpeláciu ohľadom jednej stavby na Moskovskej triede, na sídlisku KVP. Nakoľko som predsedom komisie výstavby a nemali sme na rokovaní žiadosť o zmenu stavby pred dokončením, dneska mám tam vyrástla už skoro trojpodlažná budova, ktorú realizuje firma G + G. Viem, že mestská časť si žiadala vyjadrenie mesta, napriek tomu mesto, teda stavebný úrad vydal stavebné povolenie na túto stavbu. Ľudia si dávajú otázky, prečo je to tam? Ako keby taká, by som povedal, pyramída postavená medzi tými ostatnými budovami, ktoré, zo začiatku sídliska, boli vlastne ako pri základnej infraštruktúre, vybavenie nového sídliska. Takže neviem, ako postupuje Stavebný úrad, pretože mestská časť sa k danej stavbe nevyjadrovala. Ďakujem.

p. Raši, primátor mesta - Zistíme, povieme. Lebo Stavebný úrad by mal postupovať vždy len podľa zákona. Takže dáme informáciu, lebo to musí byť úplne verejná informácia. Pán poslanec Dečo, po ňom pán poslanec Gaj.

p. Dečo, poslanec MZ - Ďakujem pán primátor. Interpelujem vás, aj riaditeľa Magistrátu mesta Košice, v tematike obchvatu Kavečian a „esíčka“ nad Podhradovou. Občania aj z Mestskej časti Kavečany aj z Mestskej časti Sever ma viacnásobne už v tejto v týchto témach oslovili a ja sa chcem opýtať, aké zmeny nastali z pozície Magistrátu mesta Košice v prospech riešenia tohto obchvatu Kavečian a rekonštrukcie „esíčka“ nad Podhradovou, za posledných 3 a pol roka, za toto volebné obdobie nášho mandátu ďakujem.

p. Raši, primátor mesta - Ďakujem. Doplníme aj všetky zmeny za predchádzajúci volebný mandát. Pán poslanec Gaj, po ňom pán poslanec Hlinka.

p. Gaj, poslanec MZ - Ja by som len chcel poprosiť veľkého odborníka na dopravu v meste, aby sa, prosím vás, Hlinkova ulica/Národná trieda, semafory pre chodcov spínali naraz. Je to strašne, strašne nebezpečné, keď matka s kočíkom, dieťa s bicyklom stojí v pol ceste. Už na dispečingu sme to riešili, ale nejaká žiadna reakcia. Ďakujem.

p. Raši, primátor mesta -  Dobre, ďakujem pekne. Vážna vec, pán poslanec, starosta Hlinka, po ňom pán poslanec Halenár.

p. Hlinka, poslanec MZ - Ďakujem. V decembri 2013 sme v tomto zastupiteľstve zrušili Všeobecne záväzné nariadenie mesta Košice číslo 2 o nakladaní údržbe a ochrane verejnej zelene, a z tohto dôvodu momentálne nie sú stanovené pravidlá pri ochrane a údržbe verejnej zelene na území mesta Košice. Vieme, že to bolo urobené nie z nášho podnetu, ale z podnetu prokurátorského listu, no momentálne situácia je ale taká, že je tu problém s údržbou verejnej zelene v lokalitách, ktorá je verejne prístupnou a nachádza sa ovšem na pozemkoch, ktoré nie sú vo vlastníctve mesta Košice. To zrušené VZN o oprave ukladalo povinnosti bežnej údržby a starostlivosti o verejne prístupnú zeleň iným vlastníkom ako mestu Košice, tzn. máme takéto prípady aj v Košiciach, ktoré momentálne nie sú nijako riešené. Majitelia si neplnia svoje povinnosti a snažia sa vyhnúť s poukazom na to, že to VZN im už takéto povinnosti nedáva. Napríklad je to prídomová zeleň na Ludmanskej 1, 3 zeleň a stromoradie na Užhorodskej ulici, pri opornom múre nad Šibenou horou a podobne. Tzn. mám za to, že by bolo potrebné, aby z úrovne vedenia mesta sa touto situáciou táto situácia riešila. A to buď tým, aby Správa mestskej zelene v Košiciach vykonávala nevyhnutnú údržbu a správu verejnej zelene aj na plochách, ktoré nie sú zmluvne zverené momentálne do Správy mestskému podniku, a sú to miesta, ktoré z dôvodu verejného záujmu estetiky a podobne je potrebné, aby boli upravené a využiť na to zrejme možnosti popri inom, ktoré dávajú ostatné zákony, aby si majitelia plnili svoje povinnosti. Ďalej chcem povedať, že na území mestskej časti dochádza k výmene vo viacerých prípadov poškodených zariadení verejného osvetlenia a to stĺpov na sídlisku napríklad Železníky, na Jantárovej ulici. Je to pomerne dosť častý zjav, ovšem ukončovanie a výmena týchto prác sa deje veľmi zdĺhavo zo strany Eltodo osvetlenie, ktoré to robí z poverenia mesta, a na stĺpoch, ktoré by mali byť osadené ako náhrada trčia zo zeme už pomerne veľmi dlho iba izolácie, ktoré naznačujú, že tam stĺpy v budúcnosti budú. Keďže tento stav trvá pomerne veľmi dlho, bola tu snaha o urýchlenie z našej strany, z Mestskej časti Juh vo vzťahu k Eltodo. Ovšem momentálne zatiaľ situácia nebola poriešená.

p. Raši, primátor mesta - Ďakujem pekne, pán poslanec Halenár. 

p. Halenár, poslanec MZ - Moja interpelácia smeruje k parkovaniu na Hlavnej. Má mesto Košice známosť o parkovaní áut na Hlavnej ulici mimo času vyhradenom na zásobovanie? Ak áno, uveďte koľko takých prípadov Mestská polícia zaznamenala v roku 2014 a akým spôsobom pokutovala takých vodičov. V odpovedi uveďte počet prípadov a výšku pokuty v každom zistenom prípade.

p. Raši, primátor mesta - Ďakujem pekne. Ďakujem pekne, uzatváram bod 67.
- - -

Bod č. 68
Dopyty poslancov MZ

p. Raši, primátor mesta - A otváram bod 68. Je to priestor pre vaše dopyty. Nech sa páči, pán poslanec Betuš.

p. Betuš, poslanec MZ - Ďakujem za slovo. Ja by som svoju otázku smeroval pán riaditeľ na teba. Ide mi o objekt Základnej školy Juhoslovanská, ktorú sme dnes zrušili. Chcel by som poprosiť o nejaké pracovné rokovanie na úrovni tvojej a mestskej časti so zámerom, aby sme sa vzájomne poinformovali o celom tom objekte. Ako bude existovať, ako sa bude volať, čo bude v ňom, kto je správca, kto bude údržba a všetky tieto veci. A chcel by som vás poprosiť, aby sme tam dali nejaké bariéry, že čo tam byť nesmie. Lebo už počúvam všelijaké krčmové zámery a takéto záležitosti. Ďakujem.

p. Raši, primátor mesta - Dobre, ale aby tu nevznikla mylná informácia, bude tam normálne naša jedáleň, bude tam CVČ, detské centrum, knižnica a škola súkromná cirkevná. Čiže žiadne iné veci tam určite.... Ale určite sa stretnete. Pán poslanec Grega, po ňom pán poslanec Siksa.

p. Grega, poslanec MZ - Požiadali ma viacerí naši poslanci, aj bývalí aj občania, aby som sa informoval, akým spôsobom sa bude riešiť problematika Svätoplukovej ulice. Tie rôzne živly, ktoré sa tam teda nachádzajú, predovšetkým vo večerných hodinách, napriek tomu, že by tam mala byť, možno v najbližších časoch osadená nejaká kamera, ale neviem či to tomu pomôže. Pretože podobne je to aj na Drevnom trhu, kde je osadená kamera a tak isto tam tie isté skupinky ľudí posedávajú na tých lavičkách a rušia tých ľudí, ktorí tam bývajú. Čiže ja som si plne vedomý, že sú nejaké ľudské práva, ktoré sa nemôžu násilím dotknutých ľudí. Ale myslím si, že tie práva majú predovšetkým mať tí ľudia, ktorí platia dane, ktorí sú slušní a ktorí bývajú v okolí. Takže nejako by som poprosil, aby aj Mestská polícia možno aj v súčinnosti teda mesto - Staré mesto, niečo v tomto smere, teda, riešilo. Ďakujem.

p. Raši, primátor mesta - Ďakujem pekne, pán poslanec Siksa, po ňom pani poslankyňa Gamcová.

p. Siksa, poslanec MZ - Ďakujem pekne pán primátor. Ja sa len chcem spýtať, či neuvažuje vedenie mesta, v spolupráci s vedením dopravného podniku o predĺžení termínu výmeny mestských kariet, pretože je to dosť krátky čas. Sú tam ľudia, čakacie doby sa mi zdá, že nestihnú si všetci vymeniť. Dokonca sa sťažujú na to, že mestská karta alebo terajší mesačník platí, povedzme, do budúceho roku do polovice roka a musí teraz meniť. Či to nemohlo byť urobené tak, aby keď končí platnosť, vtedy si vymeniť? Takže či by sa nežiadalo ten termín posunúť do konca tohto roku na výmenu? Ďakujem pekne.

p. Raši, primátor mesta - Ďakujem. Pani poslankyňa Gamcová, po nej pán poslanec Ihnát.

p. Gamcová, poslankyňa MZ - Ďakujem pekne. Ja mám otázku na pána riaditeľa Domova dôchodcov Garbiarska. Chcela by som poprosiť o písomnú informáciu ohľadom nákladov, efektívnosti a množstva klientov E-fónu. Ďakujem pekne.

p. Raši, primátor mesta -  Ďakujem pekne, ďakujem pekne. Ak sa nikto ďalší nehlási, uzatváram bod Dopyty.
- - -

Bod č. 69
Rôzne

p. Raši, primátor mesta - A prejdeme teraz k bodu Rôzne. Chcel by som využiť chvíľku a poprosiť ctené dámy poslankyne, vážených pánov poslancov, aby veľmi krátko mohol vystúpiť pán doc. Jacko. Je to predseda odbornej pracovnej skupiny v súvislosti s uznesením číslo 578 z mestského zastupiteľstva z 15.4.2013, kde, možno si pamätáte, vrátane, pokiaľ sme ešte nemali vyriešenú kauzu ohľadom zámeru ťažby a spracovania uránu, bola vytvorená odborná pracovná komisia na identifikáciu možných rizík vyplývajúcich z prieskumnej činnosti v lokalite Jahodná - Kurišková, ktorá bola zložená z odborných útvarov mesta, externých odborníkov v oblasti hydrogeológie, radiačnej hygieny a ochrany zdravia monitoringu životného prostredia geológie, zástupcov verejnosti, zástupca Greenpeace tam bol aj tak isto, zástupcov verejného zdravotníctva a táto komisia zasadala 3x. Len sme nejako nemali čas nikdy sa k tomuto vyjadriť. A teraz pán docent Jacko prišiel k nám, tak by som poprosil, aby nás stručne informoval o tom, čo komisia, ktorá identifikovala riziká vyplývajúce z prieskumnej činnosti v lokalite Jahodná - Kurišková zistila. Pán docent máte slovo.

p. Jacko - Ďakujem pán primátor. Pán primátor, vedenie mesta, vážení poslanci, vážení hostia, dovoľte teda, aby som vás informoval o činnosti odbornej pracovnej skupiny v zmysle  teda uvedeného mestského zastupiteľstva. Keďže pán primátor vymenoval všetkých členov, resp. organizácie, ktoré sa podieľali, takže ja by som preskočil ten úvodný bod a veľmi stručne by som  teda zhrnul to, čo sa teda dialo v priebehu tohto alebo minulého roka. Čiže v rámci úvodného stretnutia, ktorého sa zúčastnili zástupcovia už spomenutých organizácií okrem iného, boli teda súčasťou aj zástupcovia organizácie, ktorá vykonáva geologický prieskum na lokalite Kurišková. Všetci účastníci rokovania oboznámili sa o stave prieskumnej činnosti v lokalite.  Zároveň bola vydiskutovaná právomoc odbornej skupiny vo vzťahu k vykonávateľovi geologických prác. Konsenzom členov teda som bol zvolený alebo teda navrhnutý, aby som bol poverený ako vedúcim pracovnej skupiny a zároveň vás informoval. 18.9. bolo zvolané druhé stretnutie pracovnej skupiny, kde boli konštatované nasledovné skutočnosti. Riaditeľ spoločnosti Ludovika Energy, s.r.o., Ing. Boris Bartalský sa písomne vyjadril, že do skončenia správneho konania týkajúceho sa predĺženia platnosti prieskumného územia sa nebude on, ani žiaden zástupca spoločnosti zúčastňovať zasadnutia komisie. Ja by som len podotkol, že to súvisí predovšetkým s tým, že v tom čase boli pozastavené prieskumné práce práve na tomto prieskumnom území. A preto z uvedeného dôvodu teda nebolo možné prediskutovať s vykonávateľom geologického prieskumu obsah Informačnej správy o stave riešenia geologickej úlohy v prieskumnom území Čermeľ - Jahodná: urán, molybdénové a medené rudy. Ludovika Energy teda pripravila práve túto informačnú správu, no a členovia pracovnej skupiny boli požiadaní, aby na základe vlastných podkladov a na základe tejto informačnej správy zaujali písomné stanovisko, ktoré vlastne identifikuje možné riziká vyplývajúce z prieskumnej činnosti práve na lokalite Jahodná - Kurišková.
	No a teraz veľmi stručne stanovisko členov k identifikácii, teda možných rizík. V zmysle uznesenia platného č. 578 sme konštatovali, že v prieskumnom území sa realizovali viaceré metódy ložiskového prieskumu, menovite geologický, hydrogeologický, 1ožiskový, 1etecký, gamaspektrometrický, radónový prieskum, geologické mapovanie, špeciálne práce, výpočet zásob a vrtné práce. Môžeme konštatovať, že realizované metódy ložiskového geologického prieskumu, okrem vrtných prác, nepredstavujú pre skúmanú oblasť zásadné nebezpečenstvo, keďže sa jedná o neinvazívne metódy, ktoré nepoškodzujú a nenarúšajú životné prostredie. Hlavným účelom prieskumných vrtov je teda overenie geologickej stavby smerom do hĺbky, odber vzoriek, overenie zrudnenia, identifikovať hydrogeologické a geochemické parametre hornín. Vrtné práce z hľadiska svojej podstaty, sú prácami, ktoré za istých okolností by mohli mat’ vplyv na životné prostredie, špeciálne na kontamináciu povrchovej a podzemnej vody. V rámci kontrolnej činnosti Regionálny úrad verejného zdravotníctva vykonal odber a analýzu vzoriek v ložiskovom území pri prieskumných vrtoch a vybraných priľahlých lokalitách Košická Bela, Myslava, Alpinka.  Analyzované  boli pitné  vody, povrchové  vody, sedimenty povrchových tokov , pôdy , porast, lesné plody. Stanovené hodnoty rádiologických ukazovateľov odobraných vzoriek sa pohybovali na úrovniach, ktoré sú typické za bežných podmienok pre danú lokalitu.  Vo vzorkách pitných vôd odobratých zo 6 odberných miest, výsledky rádiologického rozboru preukázali podlimitné koncentrácie sledovaných rádioizotopov. Zároveň boli v jednotlivých lokalitách a odberných miestach zmerané aj hodnoty dávkového príkonu. Získané výsledky charakterizujú stav lokality za normálnych podmienok v súvislosti s podložím. Štátna ochrana prírody kontrolovala vzťah prieskumnej činnosti k biotopom národného a európskeho významu, ktoré sú zároveň predmetom ochrany Biocentra regionálneho významu Košický les. Po opakovaných terénnych obhliadkach Štátna ochrana prírody konštatovala, že táto činnosť nepoškodzuje alebo nelikviduje lesné porasty. Referát Útvaru hlavného architekta mesta Košice nemal z územného hľadiska k prieskumu v území výhrady a konštatoval, že územím určeným na prieskum v zmysle platných územnoplánovacích dokumentácií prechádzajú chránené územia, menovite biocentrum regionálneho Košický les, chránené vtáčie územie Volovské vrchy - NATURA 2000, ochranné pásma: hygienické, vodárenské, bezpečnostné a ostatné. Z tohto dôvodu bude mať Referát Útvaru hlavného architekta výhrady k prípadnej ťažbe, ktorá by mohla ohrozovať chránené územia, či životné prostredie. Z uvedeného teda môžeme konštatovať, že ložiskový geologický prieskum realizovaný v rokoch 2005 - 2013 spoločnosťou Ludovika Energy, s.r.o. nepoškodil a neovplyvnil prostredie v prieskumnom území Jahodná - Kurišková. No a toto stanovisko bolo vypracované na základe vyjadrení členov pracovnej skupiny zo Štátneho geologického ústavu Dionýza Štúra, Slovenskej agentúry životného prostredia, Štátnej ochrany prírody a krajiny, Regionálneho úradu verejného zdravotníctva so sídlom v Košiciach, Útvaru hlavného architekta mesta Košice a zástupcami Technickej  univerzity v Košiciach. Toľko z mojej strany. Ďakujem za pozornosť.

p. Raši, primátor mesta - Ďakujem, ďakujem pekne, pán docent. Ja sa trošku vrátim späť. To bola fáza, keď sme ešte nevedeli, ako sa vyrieši samotná ťažba uránu. Teraz je to vyriešené, aj inštitútom referenda, ako najdemokratickejšou možnosťou pre všetkých obyvateľov. Čiže pokiaľ obyvatelia Košíc nebudú chcieť a celých Košíc, tam som dal pozmeňujúci návrh, aby sa nemohlo stať, že by niektorá mestská časť alebo obec to schválila, aj keď si myslím, že z hľadiska Košíc, by žiadna mestská časť neschválila referendum. Ale vtedy sa riešilo, možno si pamätáte a bola tu obava, či samotný prieskum neznečisťuje a nevytvára negatívne predpoklady z hľadiska limitov rádioaktívnych alebo iných látok, vo vode, vo vzduchu, v pôde, atď. Čiže preto sme založili odbornú skupinu a preto som chcel, aby ste počuli výsledok. Lebo teraz tá situácia sa výrazne zmenila. Myslím si, že sa už úplne ukľudnila, a dá sa o tom aj racionálne rozprávať, že ani prieskum, ktorý sa v danom území robil, nespôsoboval negatívne vplyvy na životné prostredie z hľadiska zvýšenej koncentrácie látok, ktorý mohol ohrozovať život alebo zdravie. Ďakujem. Ďakujem pekne pán docent. Pán poslanec Ihnát, nech sa páči.

p. Ihnát, poslanec MZ - Áno, ďakujem pekne pán primátor. Som rád, že som si vypočul takúto dôležitú informáciu o uráne. No ale ja by som teraz chcel naviazať na kolegu, pána starostu Gregu zo Starého mesta, čo sa týka tých živlov a tých ľahkých diev.

p. Raši, primátor mesta - Pardón, ďakujem pekne pán docent za účasť. Ďakujem pekne. Vraciame sa do prirodzených oblastí nášho mesta.

p. Ihnát, poslanec MZ - Presne to, čo trápi občanov tohto územia. Tam je jediné riešenie. Ja hovorím, to sú tie kamery samozrejme, aby to bolo monitorované Mestskou políciou. Ale, za ďalšie, len Mestskou políciou, čiže stále volať to číslo 159 a jednoducho, aby ich vyháňali! Iným spôsobom sa to robiť nedá. Takto robím, presne, keď ma vyzvú občania z tejto časti, mám tam priateľov, volajú ma a takto presne aj robím. Čiže takto, toto je jediné riešenie, ktoré by bolo relevantné. Čiže len Mestská polícia má na to páky aj so štátnou políciou, aby to mohla riešiť. My, ako poslanci, môžeme byť koordinátori alebo svojim spôsobom sprostredkovatelia týchto činností. Ďakujem.

p. Raši, primátor mesta - Ďakujem pekne. Pán poslanec Siksa.

p. Siksa, poslanec MZ - Ďakujem pekne. Ja by som mu sa rád v bode Rôzne poďakoval pánovi riaditeľovi Správy mestskej zelene a jeho pracovníkom za promptné riešenie našej požiadavky na Stálicovej 7 v Košiciach. Ďakujem pekne.

p. Raši, primátor mesta - Ďakujem aj ja, a pani poslankyňa Gamcová, nech sa páči.

p. Gamcová, poslankyňa MZ -  Pán primátor, môžeme dostať tú správu, čo nám prečítal ten pán docent aj v písomnej podobe?

p. Raši, primátor mesta -  Pani Nagyová zašle, dobre? Normálne správu tak, ako ju pán docent čítal, samozrejme. Pán poslanec Marián Gaj.

p. Gaj, poslanec MZ - Ja by som sa chcel poďakovať personálu Zoologickej záhrady, že sa mi dobre stará o vtáka papagája.

p. Raši, primátor mesta - Ďakujem, aj v mene papagája. Pán poslanec Halenár.

p. Halenár, poslanec MZ - Pán primátor, ja som si to už všimol v médiách tú vašu iniciatívu s referendom v prípade geologického zákona. A myslím, že to má 2 strany, táto iniciatíva. Každé referendum je totižto sprevádzané kampaňou. A to kampaňou pre a proti. Bude celkom zaujímavé, ak nastane situácia, naozaj referenda, nakoľko kampaň „pre“ ovplyvní hlasovanie bez toho, aby sme uvažovali, z histórie tejto krajiny, aj veľmi dôležité referendá, ktoré prešli, myslím, do Európskej únie, sme sa dostali 51,7, čiže 1,7 naviac občanov v tejto celej krajine povedalo že „áno“. Ale je možné, že to referendum je naozaj obojstranne dvojsečné, teda meč, dvojsečná zbraň. A obávam sa, že to môže v istom zmysle prispieť k tomu, že jedného dňa budeme prekvapení z výsledku z referenda.

p. Raši, primátor mesta -  Dobre. Čiže keď dovolíte, aby som vám ozrejmil o čo ide. Lebo ten zákon je napísaný jasne. Čiže veľmi jednoduché. Na to, aby sa mohlo v budúcnosti ťažiť, na to, aby sa mohlo, by sa všetky dotknuté obce museli v platnom referende vyjadriť „za“. Čo znamená, všade by muselo prísť viac ako 50 percent ľudí. A všade by museli občania povedať áno. Tu ide o 6 dotknutých obcí s tým, že 2 z týchto dotknutých obcí sú mestské časti mesta. Dal som pozmeňujúci návrh, ktorý hovorí o tom, že keď sa územie, kde by sa mohlo ťažiť týka mestskej časti mesta, musí prebehnúť celomestské referendum, a musí povedať „áno“. Čiže keby sa aj teoreticky stalo, pretože už cez internet niektorí ľudia, čo zneužívajú túto aktivitu, píšu absolútne bludy, lebo dnes som čítal, že navozia ľudí do obce, ktorí tam budú mať trvalý pobyt, a tí potom zahlasujú „za“. A to už normálne hraničí s diagnózou, podľa mňa už ani nehraničí. Čiže, keby aj teoreticky niekto navozil ľudí do malých obcí a zvýšil by počet obyvateľov alebo všetci by to boli nejakí „uránisti“, aby povedali áno, tak potom by museli navoziť do Košíc aj 190 000 ľudí, ktorí by prehlasovali tých zvyšných občanov. A ešte jedna dôležitá vec, ako správne pán poslanec Halenár povedal, iba jedno referendum doteraz bolo platné. Bolo to referendum o Európskej únii, kde bolo 51 percentná účasť. A čiže to referendum, pokiaľ bude nižšia účasť, nie je platné a teda súhlas sa nevydáva. A keby bola vyššia účasť v tomto referende ako 50 %, myslím si, že asi nikto nie je na pochybách, ako by to dopadlo. Pretože tá verejná mienka je v súčasnosti naklonená úplne jednoznačne. Čiže kto teraz tú tému zneužíva, to nemyslím na pána poslanca Halenára, lebo on bol celý čas v tejto téme veľmi nestranný, ale myslím na tých, čo ju zneužívajú a viete, kto to je, tak to robí len na svoj osobný prospech, a na nič iné. A keď budú šíriť poplašné správy ďalej, tak skončia tam, kde šíritelia poplašných správ majú skončiť. Pretože je to zabetónované. Ale hlavne je to naviazané na vôľu ľudí. A čo je dôležité, je to urobené tak, že sa vyhneme prípadným, ako štát alebo v prenesení mesto, akýmkoľvek arbitrážnym alebo iným problémom. Pretože je to legislatíva, ktorá existovala, je platná a tu sa vo fáze povoľovacieho procesu ešte pred banský zákon vsunula nutnosť vyjadrenia v referende. Nikto to nenamietal z právnikov, ani opozícia, ani koalícia, ani ústavných a ani žiadnych, ani Národnej rady, ani na ministerstvách. Čiže preto si myslím, že túto tému máme uzavretú. A ja uzatváram bod Rôzne. 
- - -

Záver rokovania

Primátor mesta Košice Richard Raši skonštatoval, že program rokovania sa vyčerpal. Poďakoval sa všetkým poslancom za účasť a aktivitu na rokovaní a uviedol, že na ďalšom rokovaní mestského zastupiteľstva sa stretnú 8. septembra 2014. 
Vyhlásil XXV. rokovanie Mestského zastupiteľstva v Košiciach za ukončené.

            Ing. Pavol Lazúr     				        MUDr. Richard Raši, PhD., MPH
riaditeľ Magistrátu mesta Košice			                 primátor mesta Košice

Zápisnica vyhotovená dňa 10.07.2014
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

Mgr. art. Ľubica Blaškovičová ..................................................	Podpísala dňa: 22.07.2014

Ing. Juraj Briškár .....................................................................	Podpísal dňa: 18.07.2014

Obsah:

1	Úvod rokovania, K programu rokovania
3	Overovatelia zápisnice, Návrhová komisia
3	Informácia primátora mesta o svojej činnosti od XXIV. rokovania MZ
5	Správa o činnosti Útvaru hlavného kontrolóra
6	Správa o odpovediach na interpelácie a dopyty poslancov mestského zastupiteľstva, ktoré boli prednesené na XXIV. rokovaní MZ dňa 14.04.2014
8	Oznámenie o prevode akcií spoločnosti KOSIT a.s. a ponuka akcionárov pre Mesto Košice na uplatnenie si predkupného práva
10	Návrh memoranda o porozumení so Židovskou náboženskou obcou, Košice
24	Návrh Všeobecne záväzného nariadenia mesta Košice o určení názvu ulice „Východná“
24	Návrh Všeobecne záväzného nariadenia mesta Košice o zrušení Základnej školy, Juhoslovanská 2, Košice a jej súčastí
24	Návrh Všeobecne záväzného nariadenia mesta Košice o zriadení Školskej jedálne, Juhoslovanská 2, Košice
25	Návrh Všeobecne záväzného nariadenia mesta Košice o zriadení Centra voľného času, Park Angelinum 8, Košice ako súčasť Základnej školy, Park Angelinum 8, Košice
25	Informatívna správa o prínosoch členstva v združeniach pre mesto Košice za rok 2013
26	Návrh na prijatie návratnej finančnej výpomoci od Ministerstva financií SR a návrh na 2. zmenu programového rozpočtu mesta Košice na rok 2014
27	Predloženie žiadosti o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky na základe Výzvy číslo II. SKR 2014
27	Predloženie žiadosti o NFP v rámci projektu - Operačný program Doprava Os 4, pre projekt „Stratégia rozvoja dopravy a dopravných stavieb mesta Košice“
28	Pokračovanie rokovania o bode č. 12 z XXIV. rokovania MZ 14.04.2014 – Založenie obchodnej spoločnosti Košická futbalová aréna a. s.
34	Návrh na zmenu uznesenia MZ č. 119 zo dňa 19.09.2011 „Doplnenie predmetu činnosti obch. spol. TEPELNÉ HOSPODÁRSTVO, spoločnosť s ručením obmedzeným Košice“ a návrh na zrušenie uznesenia MZ č. 439 zo dňa 10.12.2012
34	Zvýšenie základného imania obchodnej spoločnosti Bytový podnik mesta Košice, s. r. o. nepeňažným vkladom
35	Návrh na zrušenie uznesenia Mestského zastupiteľstva v Košiciach z XIII. rokovania č. 372 zo dňa 28.02.2008
36	Výročná správa o činnosti a hospodárení Košice – Európske hlavné mesto kultúry (EHMK) 2013, n. o. za rok 2013
36	Návrh na zmenu Štatútu neziskovej organizácie Košice – Európske hlavné mesto kultúry 2013 a menovanie členov správnej rady neziskovej organizácie Košice – Európske hlavné mesto kultúry 2013
37	Plán činnosti a finančný plán Košice 2013, n. o. na rok 2014
38	Určenie volebných obvodov v meste Košice pre voľby poslancov mestského zastupiteľstva v komunálnych voľbách v roku 2014
41	Zmena nájmu budovy bývalého CVČ Košice - okolie, Slovenskej jednoty 25, Grécko-katolíckej eparchii Košice, ako dôvod hodný osobitného zreteľa
42	Súhlas s uzatváraním zmluvných vzťahov v rekreačnej lokalite Jazero pre MČ Košice – Nad jazerom
47	Rozšírenie prenajatých priestorov v objekte bývalej ZŠ Charkovská 1, Košice pre nájomcu Spojená škola, Vojenská 13, Košice ako dôvod hodný osobitného zreteľa
47	Prenájom pozemku pri ZŠ Drábova na výstavbu Športového centra KVP ICE ARÉNA
47	Darovanie sôch Mestu Košice
48	Zverenie pozemkov parciel KN-E č. 241/502 a KN-E č. 254 v k. ú. Myslava do správy Mestskej časti Košice – Myslava
48	Odňatie nehnuteľností zo správy MČ Košice – Sídlisko KVP
48	Zámena pozemkov v k. ú. Luník medzi mestom Košice a Rímskokatolíckou cirkvou, farnosťou Myslava z dôvodu hodného osobitného zreteľa.
49	Zámena pozemkov v k. ú. Furča a Južné mesto medzi mestom Košice a Auto Gábriel, s.r.o. Košice z dôvodu hodného osobitného zreteľa
50	Prenájom odovzdávacích (výmenníkových) staníc pre TEPELNÉ HOSPODÁRSTVO spoločnosť s ručením obmedzeným Košice - odňatie majetku určeného na vyradenie z nájmu a schválenie výšky nájomného
50	Prenájom pozemkov pre Občianske združenie IBV Záhumnie Krásna z dôvodov hodných osobitného zreteľa
51	Prenájom lesného majetku, lesnej a ostatnej pôdy z dôvodov hodných osobitného zreteľa pre Mestské lesy Košice a. s.
51	Prenájom častí pozemkov pre MČ Košice – Sever za účelom rozšírenia parkoviska na Študentskej - Odborárskej ul. a parkoviska na Kisdyho ul. v Košiciach za 1 EUR/rok/parkovisko z dôvodov hodných osobitného zreteľa
51	Priamy prenájom nehnuteľnosti – objektu Gazdovského dvora s príslušným zariadením v areáli Zoologickej záhrady Košice pre p. Alexandra Bikára z dôvodov hodných osobitného zreteľa
52	Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – Moyzesova ulica Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.
52	Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – Štúrova ulica Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.
53	Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – Námestie Osloboditeľov, Senný trh Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.
53	Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – ul. Rooseveltova, Krmanova, Čajkovského, Hlavná Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.
54	Zriadenie vecného bremena práva uloženia, údržby a rekonštrukcie inžinierskych sietí pre stavbu „Vodovod a kanalizácia – ul. Masarykova Košice“, na pozemkoch vo vlastníctve mesta Košice, v prospech Východoslovenskej vodárenskej spoločnosti, a.s.
54	Určenie spôsobu prevodu – priamy predaj pozemku v k. ú. Nižný Klátov
55	Určenie spôsobu prevodu – priamy predaj pozemkov v k. ú. Košické Hámre
55	Predaj Verejného osvetlenia nachádzajúceho sa v MČ Košice – Pereš do vlastníctva MČ Košice - Pereš za kúpnu cenu 1,- € z dôvodov hodných  osobitného zreteľa
56	Priamy predaj pozemku v k. ú. Letná pre PB Capital, a.s.
56	Bezodplatný  prevod  stavebnej  časti – SO 03 Pešie komunikácie a parkovisko 02, ul. Toryská č. 1 od firmy Poliklinika Terasa s.r.o., Toryská č. 1, Košice do vlastníctva mesta Košice
56	Prevod pozemkov v k. ú. Terasa pre Stavopol – výrobné družstvo Košice
57	Prevod pozemku v k. ú. Grunt v  lokalite Moskovská ulica pre spoločnosť BRONET s.r.o.
57	Prevod pozemku v k. ú. Južné mesto pre Petra Petríka a Zuzanu Petríkovú
57	Prevod pozemkov v k. ú. Baška pre Ing. Eriku Dudáš Pajerskú
58	Prevod pozemku v k. ú. Letná pre Hi – Reklama, s. r. o. z dôvodu hodného osobitného zreteľa
58	Prevod nehnuteľnosti v k. ú. Krásna pre Tepláreň Košice, a.s.
58	Prevod nehnuteľnosti v k. ú. Južné mesto pre Ing. Jaromíra Šponara
59	Prevod nehnuteľnosti v k. ú. Terasa pre Jozefa Fecka a manželku Evu, rod. Červeňákovú
59	Prevod nehnuteľnosti v k. ú. Terasa pre Valeriána Remeteia a manželku Danicu, rod. Hatalovú
59	Prevod nehnuteľnosti v k. ú. Terasa pre Jána Červeňáka a manželku Ivetu, rod. Gaľašovú
60	Prevod pozemku v k. ú. Severné mesto pre Východoslovenskú vodárenskú spoločnosť, a.s. z dôvodu hodného osobitného zreteľa
60	Prevod nehnuteľnosti – prístavby lodenice a pozemku v k. ú. Jazero pre Darinu Farkašovú z dôvodu hodného osobitného zreteľa
62	Prevod nehnuteľnosti – pozemku v k. ú. Krásna pre Ladislava Borgoňa z dôvodu hodného osobitného zreteľa
63	Prevod nehnuteľnosti – pozemku v k. ú. Južné mesto pre spoločnosť MANSID, s.r.o. z dôvodu hodného osobitného zreteľa
63	Prevod nehnuteľností - pozemkov v k. ú. Terasa medzi mestom Košice a Jánom Prochyrom s manž. Dušanou Prochyrovou formou zámeny z dôvodu hodného osobitného zreteľa
63	Prevod nehnuteľnosti – plynovej kotolne vrátane technológie a pozemkov v k. ú. Luník a Myslava na Hrebendovej ulici pre Saleziánov don Bosca – Slovenská provincia z dôvodu hodného osobitného zreteľa
64	Prevod nehnuteľnosti - pozemku v k. ú. Terasa pre MUDr. Ivana Goňka
65	Prevod nehnuteľnosti - pozemku v k. ú. Nižný Klátov pre Tibora Andrášiho a manž. Evu Andrášiovú
65	Návrh na zmeny uznesenia MZ č. 976 zo dňa 14.04.2014
65	Predaj nebytového priestoru pre nájomcu MIPA plus, s.r.o. na ul. Mlynská č. 14
67	Predaj nebytového priestoru pre nájomcu Petra Hrabovského  na ul. Hlavná č. 60
68	Predaj spoluvlastníckeho podielu budovy predsadenej občianskej vybavenosti a nebytového priestoru v dome na ul. Budapeštianska č. 18, 20 pre nájomcu Andreu Šiškovú
69	Informácia o plnení úloh vyplývajúcich z uznesení MZ od XXI. rokovania MZ
69	Interpelácie poslancov MZ
74	Dopyty poslancov MZ
75	Rôzne
80	Záver rokovania